(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΙΓ΄

Πέμπτη, 08 Μαΐου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 7ο Πειραματικό Δημοτικό Σχολείο Χανίων, το 2ο Δημοτικό Σχολείο Κατερίνης, το 2ο Δημοτικό Σχολείο Νέας Αλικαρνασσού Ηρακλείου, το 5ο Δημοτικό Σχολείο Νέας Αλικαρνασσού Ηρακλείου και από το 2ο Δημοτικό Σχολείο Σούδας Χανίων., σελ.
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
 Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας», σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί διαδικαστικού θέματος:

 ΓΕΩΡΓΑΝΤΑΣ Γ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΤΖΟΣ Δ. , σελ.

Β. Επί του σχεδίου νόμου του Υπουργείου Εξωτερικών:

 ΑΥΓΕΡΙΝΟΠΟΥΛΟΥ Δ. , σελ.
 ΒΕΛΟΠΟΥΛΟΣ Κ. , σελ.
 ΔΙΓΕΝΗ Α. , σελ.
 ΖΕΡΒΕΑΣ Α. , σελ.
 ΚΑΖΑΜΙΑΣ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΤΖΟΣ Δ. , σελ.
 ΜΑΝΩΛΑΚΟΥ Δ. , σελ.
 ΜΠΑΡΚΑΣ Κ. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΠΑΠΑΔΟΠΟΥΛΟΥ Α. , σελ.
 ΠΕΡΚΑ Θ. , σελ.
 ΡΟΥΝΤΑΣ Γ. , σελ.
 ΣΤΙΓΚΑΣ Β. , σελ.
 ΦΩΤΟΠΟΥΛΟΣ Σ. , σελ.
 ΧΑΡΙΤΣΗΣ Α. , σελ.
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΓ΄

Πέμπτη 8 Μαΐου 2025

Αθήνα, σήμερα στις 8 Μαΐου 2025, ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-5-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΙΒ΄ συνεδριάσεώς του, της Τετάρτης 7 Μαΐου 2025, σε ό,τι αφορά την ψήφιση στο σύνολο του σχεδίου νόμου: «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις»)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά, καθώς και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συμφώνησε.

Ξεκινάμε από την Κοινοβουλευτική Ομάδα των Σπαρτιατών. Τον λόγο έχει ο κ. Ζερβέας για πέντε λεπτά.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κυρία Υφυπουργέ, κυρίες και κύριοι Βουλευτές, καλούμαστε σήμερα να κυρώσουμε τη Συμφωνία υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας.

Η αλήθεια είναι ότι έχουμε πάρα πολύ προβληματιστεί ως προς τη στάση την οποία θα ακολουθούσαμε στην Ολομέλεια κι ο λόγος είναι η υπογραφή της εν λόγω σύμβασης από την Τουρκία, η οποία αν και δεν έχει υπογράψει τη Σύμβαση για το Δίκαιο της Θάλασσας, υπέγραψε τη συμφωνία αυτή, η οποία βρίσκεται υπό τη Σύμβαση για το Δίκαιο της Θάλασσας.

Όλοι κατανοούμε ότι είναι λίαν οξύμωρο να μην είναι αποδεκτό το μείζον και να είναι αποδεκτό το έλασσον, το οποίο απορρέει εκ του μείζονος, και προβληματιζόμαστε επειδή η τουρκική εξωτερική πολιτική ουδέποτε βαδίζει με τυχαίο τρόπο, αλλά πάντα με σχέδιο και βεβαίως ό,τι δεν έχει επικυρωθεί μέχρι σήμερα -γιατί πράγματι δεν έχει επικυρωθεί από την Τουρκική Εθνοσυνέλευση η συγκεκριμένη συμφωνία- δεν σημαίνει ότι δεν θα επικυρωθεί αύριο.

Η συμφωνία αυτή αφορά περιοχές πέραν της εθνικής δικαιοδοσίας. Έρχεται λοιπόν παραδείγματος χάριν η Τουρκία και κηρύττει προστατευόμενη θαλάσσια περιοχή 6,1 ναυτικά μίλια από ελληνικό νησί και στο ίδιο σημείο κι εμείς.

Τι γίνεται εκεί; Θα σας πω εγώ τι θα γίνει: Θα επικαλεστεί η Τουρκία το άρθρο 60 παράγραφος 5, όπου αναφέρεται το εξής, «Μέρος στην παρούσα συμφωνία που δεν είναι συμβαλλόμενο μέρος στη σύμβαση κατά την υπογραφή, επικύρωση, έγκριση, αποδοχή της παρούσας συμφωνίας ή την προσχώρηση σε αυτήν ή μετέπειτα, είναι ελεύθερο να επιλέξει μέσω γραπτής δήλωσης, η οποία υποβάλλεται στον θεματοφύλακα, ένα ή περισσότερα από τα ακόλουθα μέσα για την επίλυση διαφορών που αφορούν την ερμηνεία ή την εφαρμογή της παρούσας συμφωνίας». Και ακολουθούν στο άρθρο τα πιθανά δικαστήρια -που θα τα αναφέρω- στα οποία δύναται να απευθυνθεί το ενδιαφερόμενο μέρος για τη διαιτησία λοιπόν, και η κερκόπορτα ανοίγει.

Επίσης πολύ ανησυχητικό σημείο για μας είναι το άρθρο 5 παράγραφος 3, όπου προβλέπεται πως το νομικό καθεστώς των μη συμβαλλόμενων μερών στη Σύμβαση για το Διεθνές Δίκαιο της Θάλασσας δεν επηρεάζεται από τις διατάξεις της συμφωνίας. Με αυτό τον τρόπο η Τουρκία αποκομίζει όλα τα δυνητικά οφέλη από την εν λόγω συμφωνία δίχως να δεσμεύεται από τη Σύμβαση για το Δίκαιο της Θάλασσας.

Κατά τη γνώμη μας, όποια χώρα -επομένως και η Τουρκία- δεν έχει υπογράψει τη Σύμβαση για το Δίκαιο της Θάλασσας δεν θα έπρεπε να ήταν μέρος της συμφωνίας. Βεβαίως δεν θα είχαμε τις ανησυχίες αυτές, εφόσον είχαμε προβεί στην επέκταση των χωρικών μας υδάτων στα 12 ναυτικά μίλια και την ανακήρυξη ΑΟΖ, ώστε οι περιοχές αυτές, οι οποίες δεν εντάσσονται αυτήν τη στιγμή στην εθνική μας δικαιοδοσία, με την επέκταση της αιγιαλίτιδας ζώνης και της ανακήρυξης της ΑΟΖ, να είχαν υπαχθεί σε αυτήν.

Επομένως, κατά τη γνώμη μας, η επέκταση των χωρικών μας υδάτων στα 12 ναυτικά μίλια και η ανακήρυξη αποκλειστικής οικονομικής ζώνης αποτελεί μονόδρομο, όπως μονόδρομος είναι η ηλεκτρική σύνδεση Ελλάδας-Κύπρου, Κύπρου-Ισραήλ, όπου αναμένουμε η ελληνική Κυβέρνηση να αποτινάξει τα φοβικά σύνδρομα από τα οποία διακατέχεται, ώστε να συνεχιστεί η πόντιση του καλωδίου που σταμάτησε στα 6,1 ναυτικά μίλια από την Κάσο, όπως πρέπει να εστιάσουμε εκ νέου στον αγωγό της Ανατολικής Μεσογείου, τον γνωστό και ως EastMed.

Θεωρούμε ότι σε αυτό το διαρκώς μεταβαλλόμενο διεθνές περιβάλλον θα επιβιώσουν όσοι συμπτύξουν συμμαχίες, συμμαχίες που θα βασίζονται στα κοινά συμφέροντα. Γιατί καλό είναι το Διεθνές Δίκαιο και ναι, πρέπει να το σεβόμαστε. Δυστυχώς όμως στο πεδίο θα μετρήσουν και άλλες παράμετροι.

Επομένως, εμείς θεωρούμε ότι το σχήμα 3+1, δηλαδή Ελλάδα, Κύπρος, Ισραήλ συν Ηνωμένες Πολιτείες Αμερικής, πρέπει να ωριμάσει, πρέπει να αποτελέσει πυλώνα της εθνικής μας στρατηγικής και επίσης πιστεύουμε ότι πρέπει αυτό το σχήμα να αναβαθμιστεί και να μετατραπεί σε 4+2, δηλαδή με την προσθήκη της Αιγύπτου, του Στρατηγού κ. Σίσι, εναντίον του οποίου από μια πτέρυγα χθες στη Βουλή έγινε μομφή ότι είναι στρατιωτικός.

Ναι, είναι στρατιωτικός. Ναι, δεν έχουνε δημοκρατία στην Αίγυπτο όπως την εννοούμε εμείς. Αλλά ξέρετε ποια είναι η άλλη επιλογή; Η άλλη επιλογή είναι οι Αδελφοί Μουσουλμάνοι, με ό,τι αυτό συνεπάγεται για την ευρύτερη περιοχή, δηλαδή καταστροφή.

Επομένως, θέση μας είναι η συμμετοχή και της Αιγύπτου σε αυτό το σχήμα και βεβαίως και η συμμετοχή και της Ινδίας. Όσο για την κύρωση αυτή εμείς δηλώνουμε «παρών».

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από την Κοινοβουλευτική Ομάδα της Νίκης κ. Ρούντας.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα στην Ολομέλεια την κύρωση μιας συμφωνίας υπό τη Σύμβαση των Ηνωμένων Εθνών για το Δίκαιο της Θαλάσσης σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας.

Η υπό ψήφιση συμφωνία βρίσκεται υπό τη Σύμβαση για το Δίκαιο της Θαλάσσης του 1982, της UNCLOS, όπως αναφέρεται εξάλλου ρητά και στο προοίμιό της. Την UNCLOS, το Δίκαιο δηλαδή της Θαλάσσης, την έχει επικυρώσει ήδη και η χώρα μας από το 1995 και είναι ένα δίκαιο το οποίο εξυπηρετεί σαφώς τα εθνικά μας συμφέροντα.

Επιπλέον, η παρούσα αποτελεί μια πολυμερή διεθνή συμφωνία, η οποία αφορά κατ’ αρχήν τα συμβαλλόμενα σε αυτή μέρη, είτε τα κράτη και τους οργανισμούς περιφερειακής οικονομικής ολοκλήρωσης, συμπεριλαμβανομένης και της Ευρωπαϊκής Ενώσεως, η οποία έχει εντάξει στο Ενωσιακό Δίκαιο την UNCLOS ήδη από το 1998.

Η Τουρκία να σημειώσουμε ότι δεν έχει υπογράψει και κατ’ επέκταση ούτε έχει κυρώσει τη Σύμβαση του ΟΗΕ για το Δίκαιο της Θάλασσας.

Είναι θετικό αφενός ότι η υπό ψήφιση συμφωνία αναφέρει ρητά στο κείμενό της ότι το πεδίο εφαρμογής της αναφέρεται σε βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας, δηλαδή σε περιοχές πέρα από τα εθνικά χωρικά ύδατα και πέρα από την ΑΟΖ, όπως προβλέπεται εξάλλου και στην UNCLOS, δηλαδή στους ωκεανούς, ότι καμία διάταξη της συμφωνίας δεν θίγει τα δικαιώματα, τη δικαιοδοσία και τις υποχρεώσεις των κρατών δυνάμει της Σύμβασης των Ηνωμένων Εθνών για το Δίκαιο της Θαλάσσης, ότι επίσης συμπεριλαμβανομένων των αποφάσεων ή των συστάσεων της διάσκεψης των μερών ή οποιουδήποτε επικουρικού οργάνου μέτρα ή δραστηριότητες που λαμβάνονται δεν θίγουν ούτε δύναται να αξιοποιηθούν ως βάση για τη διεκδίκηση ή την απόρριψη κυριαρχίας, κυριαρχικών δικαιωμάτων ή δικαιοδοσίας ή συναφών διεκδικήσεων, συμπεριλαμβανομένων φυσικά και τυχόν συναφών διαφορών και επίσης ότι κανένα κράτος δεν δύναται να διεκδικήσει ή να ασκήσει κυριαρχία ή κυριαρχικά δικαιώματα επί θαλάσσιων γενετικών πόρων σε περιοχές πέραν της εθνικής δικαιοδοσίας.

Καμία σχετική διεκδίκηση ή άσκηση κυριαρχίας ή κυριαρχικών δικαιωμάτων δεν θα αναγνωρίζεται, όπως ρητά αναφέρει μέσα το κείμενο.

Από την πλευρά μας εγείρονται ορισμένα ερωτηματικά, τα οποία προκύπτουν από την ίδια την πραγματικότητα, η οποία έχει διαμορφωθεί πλέον από την πολιτική του κατευνασμού, της υποτέλειας, της υποχωρητικότητας και των ήρεμων νερών στο Αιγαίο, μια πολιτική την οποία εφαρμόζει πιστά η σύγχρονη μεταπολιτευτική κομματοκρατία και φυσικά και η Κυβέρνησή σας και η οποία σας οδηγεί σε υποκλίσεις στον νέο «σουλτάνο» τον Ερντογάν.

Με δεδομένο λοιπόν, ότι η Ελλάδα δεν έχει επεκτείνει ακόμα τα ναυτικά της μίλια σε όλη την επικράτεια στα 12 ναυτικά μίλια και δεν έχει οριοθετήσει την ΑΟΖ, μας δημιουργούνται εύλογες απορίες και ερωτηματικά. Από τη στιγμή που η Τουρκία δεν έχει υπογράψει και κυρώσει το Δίκαιο της Θάλασσας πώς έρχεται να υπογράψει την παρούσα συμφωνία; Λογικά θα έπρεπε πρώτα να έχει αποδεχθεί και να έχει υπογράψει την Κύρωση για το Δίκαιο της Θαλάσσης και μετά να προχωρήσει στην υπογραφή της παρούσας Σύμβασης.

Λόγω της αδράνειας όλων των κομμάτων που κυβέρνησαν, αλλά και της δικής της αδράνειας και φοβικότητας να γίνει πρώτα επέκταση των χωρικών υδάτων στα 12 ναυτικά μίλια και να οριοθετηθεί κοινή ΑΟΖ με την Κύπρο, έχουμε ερωτηματικά μήπως τελικά αυτή η Σύμβαση αποτελέσει βήμα για την Τουρκία για περαιτέρω παράλογες διεκδικήσεις.

Κατά τη γνώμη μας, αυτό το οποίο θα πρέπει πρώτα και άμεσα να γίνει, είναι η Ελλάδα να χαράξει γραμμές βάσης, να προχωρήσει σε επέκταση των χωρικών μας υδάτων στα 12 ναυτικά μίλια σε όλη την επικράτεια και μετά στην ανακήρυξη και οριοθέτηση κοινής ΑΟΖ με την αδελφή μας Κύπρο, η οποία δυστυχώς, εξακολουθεί να είναι σκλαβωμένη από τον Τούρκο κατακτητή. Εδώ να σημειώσω ότι έχουμε χρέος να αφουγκραστούμε τη φωνή του μεγάλου ήρωα Τάσσου Παπαδόπουλου, ο οποίος με το «όχι» του λύγισε τους ισχυρούς και τίμησε τον Ελληνισμό.

Η Νίκη κρούει ακόμα μια φορά τον κώδωνα του κινδύνου, προειδοποιώντας ότι η συνέχιση της πολιτικής του ενδοτισμού και των υποχωρήσεων, θα καταστήσει την Ελλάδα χώρα που δεν μπορεί να ασκήσει κυριαρχία ούτε και να προασπίσει τις επιλογές της.

Ψηφίζουμε «παρών».

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε και για τη συνέπεια στον χρόνο.

Τον λόγο τώρα έχει ο ειδικός αγορητής από την Πλεύση Ελευθερίας κ. Καζαμίας.

Παρακαλώ, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, δεν θα μπορούσα να ξεκινήσω την σημερινή ομιλία μου χωρίς να αναφερθώ σε όσα συνέβησαν χθες στη διάρκεια της δεκαπεντάωρης συνεδρίασης που είχαμε στην Ολομέλεια της Βουλής, όπου πραγματικά είδαμε φοβερά πράγματα να εκτυλίσσονται στην αρχή της συνεδρίασης.

Χθες, ο Πρόεδρος της Βουλής, κ. Κακλαμάνης εξέφρασε την άποψή του ότι η Πλεύση Ελευθερίας προσφεύγει σε κουτοπονηριές -όπως είπε- επειδή ζητήσαμε να ελέγξουμε τον σκληρό δίσκο της πρωτότυπης δικογραφίας για τα Τέμπη, που μεταβιβάστηκε στη Βουλή και ο οποίος ακόμη δεν μας έχει δοθεί. Επίσης, όταν διαμαρτυρηθήκαμε εντόνως για το γεγονός ότι δεν δίνεται πρόσβαση στους Βουλευτές στην πρωτότυπη δικογραφία, ο ίδιος έκανε εκτεταμένες αναφορές στη Ζωή Κωνσταντοπούλου την Επικεφαλής της Πλεύσης Ελευθερίας, χθες στην ομιλία του, στην αρχή της συνεδρίασης. Κατόπιν στη διάρκεια δηλώσεων που έκανε η Ζωή Κωνσταντοπούλου για το θέμα αυτό, συνεργάτες του φαίνεται να την ηχογραφούσαν και είχε ωτακουστές. Κατόπιν, είπε ότι κρατούσαν σημειώσεις και ότι τους καταχέριασε.

Αυτά όλα πραγματικά διαβρώνουν τη λειτουργία των θεσμών. Θα θέσουμε ξανά τα θέματα αυτά και στη διάρκεια της συζήτησης σήμερα και στη Διάσκεψη των Προέδρων και παντού. Θεωρούμε ότι ο Πρόεδρος της Βουλής πρέπει να σέβεται τους Βουλευτές, να σέβεται τους Αρχηγούς των κομμάτων και θα πρέπει να μην προσφεύγει σε τέτοιες τακτικές.

Έρχομαι τώρα -επειδή ο χρόνος πιέζει- στη Σύμβαση που έχουμε μπροστά μας, η οποία είναι σημαντική. Θα ήθελα να παρατηρήσω ότι η διαδικασία, η οποία υιοθετείται εδώ, είναι η διαδικασία μιας συνεδρίασης στην επιτροπή χωρίς ακρόαση των φορέων και μιας συνεδρίασης στην Ολομέλεια.

Εδώ δεν έχουμε μια σύμβαση συνεργασίας στον τομέα της υγείας, ή μια αθλητική συνεργασία με μια άλλη χώρα. Έχουμε μια Σύμβαση του ΟΗΕ, η οποία είναι ιδιαιτέρως πολύπλοκη και η οποία απαιτεί τη συμβολή εμπειρογνωμόνων και τη γνώση του τι ακριβώς διακυβεύεται, ιδιαιτέρως διότι η χώρα μας έχει χωρικά ύδατα, τα οποία φτάνουν τα 6 μίλια και όχι τα 12 μίλια, όπως προβλέπει το Διεθνές Δίκαιο της Θάλασσας του 1982, στο πλαίσιο του οποίου εμπίπτει αυτή η Σύμβαση.

Βεβαίως, γνωρίζουμε επίσης ότι από τον περασμένο Οκτώβριο η Τουρκία έχει υπογράψει τη Σύμβαση και είναι πιθανό -και εμείς πιστεύουμε ότι αυτό θα γίνει- να υπάρξουν επιπλοκές από την εφαρμογή αυτής της Σύμβασης, όσον αφορά τις ελληνοτουρκικές διαφορές στο Αιγαίο. Το τι ακριβώς επιπλοκές ενδέχεται να επέλθουν, είναι ένα θέμα το οποίο πρέπει να διερευνηθεί με λεπτομέρεια και οι συνεδριάσεις έτσι όπως διεξάγονται από τη Βουλή δεν το επιτρέπουν. Θα επανέλθω στο θέμα αυτό στο τέλος.

Η ίδια η συμφωνία έχει ουσιαστικά δύο μέρη: Το ένα αφορά την προώθηση της έρευνας, όσον αφορά το DNA και τους οργανισμούς στις θαλάσσιες περιοχές, πέραν της εθνικής δικαιοδοσίας, πέραν των χωρικών υδάτων και την παροχή αυτής της έρευνας για εμπορική εκμετάλλευση. Το δεύτερο τμήμα αφορά την προστασία της βιοποικιλότητας σε θαλάσσιες περιοχές πέραν των χωρικών υδάτων. Αυτή η προστασία της βιοποικιλότητας εντάσσεται στην απόφασή COP15, γνωστής ως απόφασης Kunming - Montreal για το παγκόσμιο πλαίσιο βιοποικιλότητας που έχει σκοπό μέχρι το 2030 να προστατέψει το 30% του πλανήτη και τη βιοποικιλότητα σε αυτό το ποσοστό.

Η συμφωνία η ίδια -επειδή νομίζω ότι αυτό δεν έχει γίνει αρκετά σαφές- δεν ορίζει τις ζώνες, τις οποίες θα προστατεύουν τα κράτη - μέλη που την κυρώνουν, αλλά ορίζει μια διαδικασία μέσα από την οποία όταν εφαρμοστεί, θα υποβάλλονται προτάσεις από τα μέρη, τα κράτη δηλαδή, ούτως ώστε να γίνεται διαβούλευση μέσα από θεσμούς και να αποφασίζεται η προστασία κάποιων μερών στις θαλάσσιες περιοχές, πέραν της εθνικής δικαιοδοσίας.

Αυτό είναι μια χρονοβόρα διαδικασία και δεν νομίζουμε ότι στην εφαρμογή θα μπορέσει να πραγματοποιήσει τους στόχους της μέχρι το 2030. Αυτό είναι προβληματικό, διότι το 2030 δεν είναι μια αυθαίρετη προθεσμία. Είναι μια προθεσμία, η οποία συνδέεται με χρονοδιαγράμματα που αφορούν την προστασία του περιβάλλοντος σε όλον τον πλανήτη. Συνεπώς, ο χρόνος και η εφαρμογή είναι ζωτικής σημασίας.

Οι βασικές απόψεις μας για τη Σύμβαση είναι κατ’ αρχήν θετικές και βεβαίως, λαμβάνουμε υπ’ όψιν ότι πολλές περιβαλλοντικές οργανώσεις την καλωσόρισαν. Ωστόσο, έχουμε και επιφυλάξεις σε μία σειρά θεμάτων. Η εφαρμογή είναι το πρώτο θέμα. Στις εξουσιαστικές διατάξεις που συνοδεύουν τη Σύμβαση αυτή στο νομοσχέδιο -υπάρχουν τρεις, πλην της Συμβάσης της ίδιας- δεν υπάρχει καμία πρόβλεψη για να συσταθεί στο Υπουργείο Εξωτερικών σε συνεργασία με το Υπουργείο Περιβάλλοντος μια γραμματεία, μια υπηρεσία, η οποία να παρακολουθεί, να κάνει προτάσεις και να βλέπει τι κάνουν τα άλλα μέρη. Αυτό είναι ένα πρόβλημα που δείχνει ότι η Κυβέρνηση υιοθετεί μια πάρα πολύ χαλαρή προσέγγιση, μάλλον αδιάφορη θα έλεγα, όσον αφορά την εφαρμογή.

Δεν υπάρχει, επίσης, κοστολόγηση. Ενώ τα άρθρα της Σύμβασης μιλούν για έξοδα τα οποία πρέπει να καταβάλλουν τα κράτη - μέλη, ούτως ώστε να χρηματοδοτηθεί η εφαρμογή αυτής της συμφωνίας και είναι κάτι το οποίο θα απαιτήσει χρήματα, δεν υπάρχει κανένας αριθμός στην έκθεση του Υπουργείου προς το Γενικό Λογιστήριο του Κράτους.

Πιο ουσιαστικά, όμως, θεωρούμε ότι είναι σημαντικό το γεγονός ότι η Κυβέρνηση δεν έχει αντιδράσει στο ότι η Τουρκία έχει υπογράψει τη συμφωνία αυτή τον περασμένο Οκτώβριο παρά το γεγονός ότι -ως γνωστόν- η Τουρκία δεν έχει υπογράψει το πλαίσιο μέσα από το οποίο πηγάζει η συμφωνία που είναι η Συμφωνία για το νέο Διεθνές Δίκαιο της Θάλασσας του 1982. Αυτό θα έχει σημαντικές συνέπειες. Θα θέλαμε να ακούσουμε περισσότερα από το Υπουργείο Εξωτερικών, όσον αφορά τις συνέπειες αυτές και τι έχει λάβει υπ’ όψιν του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα, επιπλέον, να αναφερθώ στο γεγονός ότι υπάρχει στη συμφωνία κάτι άλλο που πρέπει να το παρατηρήσουμε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, λίγο σύντομα.

**ΑΛΕΞΑΝΔΡΟΣ ΚΑΖΑΜΙΑΣ:** Επιγραμματικά, κύριε Πρόεδρε, θα πω αυτό και θα κλείσω την ομιλία μου.

Στο άρθρο 23, στη διαδικασία λήψης αποφάσεων, δεν υιοθετείται μια διακυβερνητική προσέγγιση, δηλαδή μια προσέγγιση η οποία δίνει στα κράτη τη δυνατότητα της άσκησης βέτο. Προβλέπεται συναίνεση όλων των μερών, αλλά η διάσκεψη των μερών όταν προταθεί να προστατευτεί μια ζώνη πέραν των χωρικών υδάτων -αυτό σκεφτείτε το σε σχέση με τις γειτονικές μας χώρες-, υπάρχει η δυνατότητα να ληφθεί απόφαση με πλειοψηφία τριών τέταρτων των μερών της διάσκεψης. Αυτό εισάγει έναν βαθμό υπερεθνικής λήψης αποφάσεων, η οποία μπορεί να καταντήσει στο να ληφθούν αποφάσεις χωρίς την έγκριση όλων των κρατών, στην περίπτωσή μας της Ελλάδας. Προτείνω να το προσέξουμε αυτό, γιατί είναι σημαντικό.

Θα ήθελα πάλι να εκφράσω τη λύπη μου για το γεγονός ότι δεν έχουμε περισσότερο χρόνο να συζητήσουμε τις λεπτομέρειες αυτής της συμβάσης, οι οποίες θα έχουν αξιοσημείωτες επιπτώσεις και στη χώρα μας και στην Μεσόγειο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

Τον λόγο τώρα έχει από τη Νέα Αριστερά η κ. Πέρκα.

Παρακαλώ, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι και συναδέλφισσες, βρισκόμαστε σε μια εξαιρετικά κρίσιμη και επικίνδυνη φάση διεθνώς. Η Μέση Ανατολή φλέγεται με τα εγκλήματα του Ισραήλ, Ινδία – Πακιστάν είναι μια νέα σοβαρή απειλητική εξέλιξη, η Ουκρανία παραμένει σε πεδίο πολέμου και η κλιματική κατάρρευση δεν είναι πλέον απειλή του μέλλοντος, είναι η πραγματικότητα του παρόντος.

Μέσα σε αυτή τη δίνη, η Ελληνική Κυβέρνηση παρακολουθεί παθητικά χωρίς καμία πρωτοβουλία, χωρίς καμία ηθική ή στρατηγική τοποθέτηση. Η στάση της απέναντι στη γενοκτονία που εξελίσσεται στη Γάζα είναι αποκαλυπτική. Αποφεύγει να μιλήσει καθαρά, να πάρει θέση υπέρ του Διεθνούς Δικαίου, να υπερασπιστεί τις αξίες του ανθρωπισμού και της ειρήνης.

Η Ελλάδα ιστορικά από δύναμη σταθερότητας και διαμεσολάβησης στα Βαλκάνια και την Ανατολική Μεσόγειο μετατρέπεται σήμερα σε παθητικό παρατηρητή και ακόμα χειρότερα, σε σιωπηλό συνένοχο. Η ελληνική εξωτερική πολιτική έχει εγκαταλείψει κάθε έννοια πολυμέρειας και ανεξαρτησίας. Δεν αξιοποιεί το Διεθνές Δίκαιο. Δεν στηρίζει τα διεθνή φόρα που θα μπορούσαν να λειτουργήσουν ως αντίβαρο στη βία, στη γεωπολιτική ασυδοσία, στη λεηλασία των φυσικών πόρων. Όταν η ίδια η Γενική Συνέλευση του ΟΗΕ υιοθετεί ψηφίσματα κατά της ισραηλινής κατοχής ή καλεί σε κατάπαυση πυρός, η Ελλάδα σιωπά. Όταν χιλιάδες παιδιά θάβονται στα ερείπια της Γάζας, η Κυβέρνηση επιλέγει την ουδετερότητα, που στην πράξη είναι ενοχή.

Ούτε στα Βαλκάνια η στάση της είναι διαφορετική. Η ακύρωση στην πράξη της Συμφωνίας των Πρεσπών, η περιθωριοποίηση της Ελλάδας από τις περιφερειακές πρωτοβουλίες για το περιβάλλον, το νερό, την ενέργεια είναι ενδείξεις μιας εξωτερικής πολιτικής χωρίς αρχές, χωρίς ορίζοντα, χωρίς σχέδιο. Έχουμε, λοιπόν, μια Κυβέρνηση που σιωπά, παρακολουθεί και εξυπηρετεί συμφέροντα, μια Κυβέρνηση που αρκείται να φωτογραφίζεται με τον Νετανιάχου και να επαναλαμβάνει τις λέξεις «σταθερότητα» και «ανάπτυξη» ως πολιτικά ξόρκια. Πίσω, όμως, από αυτές τις λέξεις κρύβεται η πλήρης εγκατάλειψη κάθε φιλειρηνικής, κοινωνικής και περιβαλλοντικής στρατηγικής.

Για να δούμε σε ό,τι αφορά τώρα τη σύμβαση, που σαφώς πρόκειται για ένα πολύ καθυστερημένο βήμα. Σε αυτό το πλαίσιο, λοιπόν, που συζητάμε σήμερα, έρχεται και η κύρωση της ιστορικής Σύμβασης του ΟΗΕ για τη διατήρηση και βιώσιμη χρήση της θαλάσσιας βιοποικιλότητας στις περιοχές πέραν της εθνικής δικαιοδοσίας. Μια συμφωνία που υπεγράφη μόλις το 2023, μετά από είκοσι χρόνια επίπονων διαπραγματεύσεων. Πρόκειται για ένα ορόσημο στη διεθνή περιβαλλοντική διακυβέρνηση.

Η σημερινή Κύρωση αυτής της Διεθνούς Σύμβασης αποτελεί αναμφίβολα μια θετική εξέλιξη. Είναι μια ιστορική στιγμή για το Διεθνές Δίκαιο, καθώς επιχειρεί για πρώτη φορά να ρυθμίσει με δεσμευτικό τρόπο την προστασία των γενετικών πόρων της ανοικτής θάλασσας, τους οποίους και αναγνωρίζει ως κοινή κληρονομιά της ανθρωπότητας.

Ωστόσο δεν μπορούμε να κάνουμε πως δεν βλέπουμε όχι μόνο την καθυστέρηση αλλά και τις αντιφάσεις και εν τέλει την υποκρισία που διατρέχει τόσο τη διεθνή όσο και την εθνική πολιτική.

Η Κυβέρνηση έρχεται να κυρώσει αυτή τη Σύμβαση όχι γιατί υιοθέτησε κάποιο εθνικό στρατηγικό σχέδιο για την προστασία της ανοικτής θάλασσας, αλλά για να μη βρεθεί απούσα από τη Διάσκεψη του ΟΗΕ για τους ωκεανούς τον Ιούνιο στη Νίκαια. Κυρώνει, λοιπόν, τη σύμβαση ενώ έχει επενδύσει σε ένα ενεργειακό μοντέλο που βασίζεται στις εξορύξεις υδρογονανθράκων, στη μόλυνση και στον ανταγωνισμό. Στην Ήπειρο, στο Ιόνιο, στην Κρήτη προωθούνται ερευνητικές γεωτρήσεις εντός οικολογικά ευαίσθητων περιοχών με ανυπολόγιστες επιπτώσεις στο θαλάσσιο περιβάλλον και τις τοπικές κοινωνίες.

Είναι αδιανόητο, κυρίες και κύριοι συνάδελφοι, να μιλά κανείς για πράσινη μετάβαση και ταυτόχρονα να σχεδιάζει εξορύξεις σε περιοχές Natura 2000. Είναι διπλά υποκριτικό να επικαλείται κανείς την ενεργειακή αυτάρκεια, την ώρα που δεν υπάρχουν ούτε υποδομές, ούτε θεσμικά εργαλεία, ούτε διακριτικοί μηχανισμοί ελέγχου και συνεργασίας για τις συνέπειες αυτών των επεμβάσεων στο περιβάλλον και τις τοπικές κοινωνίες. Δεν έχει καταρτίσει ούτε ένα σχέδιο για τη δημιουργία θαλάσσιων προστατευόμενων περιοχών, πέραν της αιγιαλίτιδας ζώνης, ενώ ο ΟΗΕ θέτει στόχο 30% προστασία το 2030.

Αυτή είναι η ελληνική αδράνεια και δεν οφείλεται σε αδυναμία. Πρόκειται για επιλογή από υποταγή σε οικονομικά συμφέροντα που βλέπουν τη θάλασσα όχι ως οικοσύστημα αλλά ως πεδίο κερδοφορίας. Η υποκρισία, βέβαια, χαρακτηρίζει την πολιτική της Κυβέρνησης της Νέας Δημοκρατίας για το περιβάλλον συνολικότερα. Αυτό το μοντέλο δεν είναι ενεργειακή πολιτική. Είναι αποικιοκρατία με άλλους όρους και με άλλους χάρτες.

Ως Νέα Αριστερά από την πρώτη στιγμή είπαμε «όχι» στις εξορύξεις, όχι μόνο για λόγους περιβαλλοντικούς αλλά και για λόγους οικονομικούς, γεωπολιτικούς, στρατηγικούς, γιατί είναι μια πολιτική αδιέξοδη, επικίνδυνη, ξεπερασμένη. Υποστηρίζουμε την κύρωση της σύμβασης, γιατί πιστεύουμε στην αρχή της κοινής και ισότιμης διαχείρισης των θαλασσών στον δίκαιο επιμερισμό των ωφελημάτων από τους γενετικούς πόρους, στη συνεργασία των κρατών με βάση την επιστήμη και το Διεθνές Δίκαιο.

Όμως, δεν τρέφουμε αυταπάτες. Ξέρουμε πως οι ίδιες οι δυνάμεις που υπέγραψαν τη σύμβαση είναι αυτές που συνεχίζουν να ιδιωτικοποιούν τη γνώση, να επιδοτούν τη βιομηχανική αλιεία, να αποκλείουν τις χώρες του νότου από την τεχνογνωσία.

Η προστασία της βιοποικιλότητας δεν μπορεί να είναι προαιρετική ούτε προσχηματική. Πρέπει να ενσωματώνεται σε κάθε πεδίο πολιτικής, στη ναυτιλία, στην ενέργεια, στον τουρισμό, στις εξωτερικές μας σχέσεις.

Για τη Νέα Αριστερά ο αγώνας για τις θάλασσες είναι αγώνας για τα κοινά, είναι πολιτικός, κοινωνικός, ταξικός. Δεσμευόμαστε ότι θα δώσουμε σε αυτόν τον αγώνα το περιεχόμενο που του αξίζει, όχι μόνο στο Κοινοβούλιο αλλά και στην κοινωνία.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο ειδικός αγορητής από την Ελληνική Λύση κ. Φωτόπουλος.

Κύριε Πρόεδρε, θα σας δώσω τον λόγο αμέσως μετά το τέλος των ειδικών αγορητών. Για τον κ. Φωτόπουλο το κάνω, να μιλήσει ενώπιόν σας.

Παρακαλώ, κύριε συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι Βουλευτές, με το προτεινόμενο σχέδιο νόμου καλούμαστε να κυρώσουμε και να θέσουμε σε ισχύ, βάσει του άρθρου 28 του Συντάγματος, τη συμφωνία υπό τη σύμβαση των Ηνωμένων Εθνών για το δίκαιο της θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της ελληνικής δικαιοδοσίας. Η συμφωνία προβλέπει συγκεκριμένους μηχανισμούς και εργαλεία για την προστασία και βιώσιμη χρήση της θαλάσσιας βιοποικιλότητας σε περιοχές εκτός εθνικής κυριαρχίας, όπως είναι η εθνική θάλασσα.

Εμείς στην Ελληνική Λύση, πιστοί στην τήρηση της συνταγματικής επιταγής του άρθρου 24, θεωρούμε ότι η προς κύρωση διεθνής συμφωνία είναι προς τη σωστή κατεύθυνση για τη διαφύλαξη, την αποκατάσταση και τη διακήρυξη της βιοποικιλότητας και των οικοσυστημάτων σε περιοχές πέραν της εθνικής δικαιοδοσίας.

Διατηρούμε, όμως, έντονες επιφυλάξεις για τις ικανότητες και τις προθέσεις της Κυβέρνησης να διαχειριστεί τη δημιουργία θαλάσσιων προστατευόμενων περιοχών στην ανοικτή θάλασσα, όταν έχει αποτύχει με τα εθνικά θαλάσσια πάρκα σε Αιγαίο και Ιόνιο, λόγω της ηττοπάθειας που τη χαρακτηρίζει απέναντι σε έναν εγκληματικά επεκτατικό γείτονα, όπως είναι η Τουρκία. Και να θέλουμε να πιστέψουμε τους ισχυρισμούς των κυβερνητικών παραγόντων για την προσήλωσή τους στα κυριαρχικά δικαιώματα της χώρας μας στο Αιγαίο, έρχεται η επικαιρότητα να μας προσγειώσει στη σκληρή πραγματικότητα.

Η Τουρκία μάς έχει περιορίσει στη ζώνη των έξι μιλίων των χωρικών μας υδάτων και εμείς δεν αντιδρούμε. Έχουμε ατύπως αποδεχτεί ότι έξω από την αιγιαλίτιδα ζώνη των νησιών μας η θάλασσα είναι γκρίζα και οποιαδήποτε κίνησή μας υπόκειται σε έγκριση από την Τουρκία. Το είδαμε να συμβαίνει στις έρευνες για την ηλεκτρική διασύνδεση Ελλάδας - Κύπρου. Το είδαμε πριν λίγες μέρες με τον θαλάσσιο χωροταξικό σχεδιασμό, με την άμεση και προκλητική αντίδραση της Τουρκίας. Το βλέπουμε ξανά με τις αποφάσεις της Κυβέρνησης για το Εθνικό Θαλάσσιο Πάρκο στο Αιγαίο το οποίο κατακερματίζεται. Δεν θα είναι ενιαίο, αλλά θα αποτελείται από ένα σύνολο μικρών πάρκων, το καθένα από τα οποία θα περιορίζεται εντός των χωρικών υδάτων μας.

Σύμφωνα με τις ανακοινώσεις του Υπουργείου Εξωτερικών, εμείς προχωρούμε ακάθεκτοι να κάνουμε ό,τι πρέπει στο κομμάτι της περιβαλλοντικής προστασίας. Δεν έχουμε κάτι να μοιράσουμε με τους Τούρκους. Δεν πάμε σε διεθνή ύδατα. Πάμε σε εθνικά ύδατα, εντός των έξι ναυτικών μιλίων όσον αφορά στο Αιγαίο, εντός των δώδεκα ναυτικών μιλίων όσον αφορά στο Ιόνιο.

Πρόκειται για κυνική ηττοπαθή ομολογία, για δεύτερη φορά μετά την Κάσο, που αποδεικνύει ότι υποχωρήσαμε στο τελεσίγραφο του Φιντάν. Το περιβαλλοντικό πάρκο που είχε σχεδιαστεί, κατά ενιαίο τρόπο εγκαταλείπεται και κατακερματίζεται, ώστε να μην πάμε σε διεθνή ύδατα.

Όμως, επί αυτών των εθνικών υδάτων η Ελλάδα έχει κυριαρχικά δικαιώματα, τα οποία η σημερινή Κυβέρνηση όχι απλώς αποφεύγει να διεκδικήσει, αλλά αρνείται να ασκήσει, με βαρύτατες επιπτώσεις στο μέλλον του έθνους. Διότι η άρνηση αυτή σημαίνει ότι διασπάται η εθνική ενότητα της Ελλάδας και διχοτομείται η ελληνική επικράτεια. Αυτό δεν το λέμε εμείς. Είναι τα λόγια του Κωνσταντίνου Καραμανλή προς τον Πρόεδρο των Ηνωμένων Πολιτειών Τζορτζ Μπους, κατά την επίσκεψη του τελευταίου στην Αθήνα.

Είχε πει επί λέξει ο τότε Πρόεδρος της Ελληνικής Δημοκρατίας: «Το Αιγαίο είναι 50% ελληνικός χώρος, 42% διεθνής και 8% τουρκικός. Και παρά ταύτα, οι Τούρκοι θέλουν να το μοιράσουμε στη μέση. Αν γίνει αυτό, διχοτομείται η ελληνική επικράτεια.

Εδώ έχουμε να κάνουμε με κυριαρχικά δικαιώματα και ακόμα περισσότερο, με εθνικό κύρος. Η Τουρκία κάνει λόγο για γκρίζες ζώνες στο Αιγαίο και νησιά, νησίδες, βράχους, των οποίων η κυριαρχία δεν έχει εκχωρηθεί στην Ελλάδα υπό τις διεθνείς συνθήκες. Και σε αυτό το ελληνικό Υπουργείο Εξωτερικών απαντά ότι πολιτικοποιείται ένα αμιγώς περιβαλλοντικό ζήτημα. Αυτή δεν είναι απάντηση. Είναι επικίνδυνα ανιστόρητη υπεκφυγή, διότι το Αιγαίο είναι κατοχυρωμένο με τη Συνθήκη της Λωζάνης.

Η σημερινή Κυβέρνηση προέρχεται από το κόμμα της Νέας Δημοκρατίας, από το κόμμα που ίδρυσε ο Κωνσταντίνος Καραμανλής. Θα έπρεπε, λοιπόν, να τηρείτε τις παρακαταθήκες του όσον αφορά τουλάχιστον στα εθνικά θέματα, αλλά φαίνεται είναι βαριές αυτές οι παρακαταθήκες για τους ώμους σας. Και μην ισχυριστείτε ότι έχουν αλλάξει οι συνθήκες το διεθνές περιβάλλον ή οι συσχετισμοί δυνάμεων. Το μόνο που δεν μπορεί να αλλάξει είναι η βούληση του έθνους για επιβίωση και διατήρηση της ενότητάς του.

Η Τουρκία δεν έχει υπογράψει τη Σύμβαση των Ηνωμένων Εθνών για το Δίκαιο της Θάλασσας, την UNCLOS του 1982, που θεωρείται ως «σύνταγμα για τους ωκεανούς» και καθορίζει τα δικαιώματα και τις υποχρεώσεις των κρατών σε σχέση με τη χρήση των ωκεανών, των θαλάσσιων πόρων και την προστασία του θαλάσσιου περιβάλλοντος. Η προκλητική της στάση, οι ολοένα αυξανόμενες επεκτατικές της βλέψεις και το δόγμα της «Γαλάζιας Πατρίδας» σε συνδυασμό με την ανυπαρξία κυρώσεων στο κείμενο της προς κύρωση συμφωνίας θα καταστήσουν τη συμφωνία γράμμα κενό για τη γείτονα.

Για αυτούς τους λόγους, θεωρούμε ότι το άρθρο 8 του σχεδίου νόμου για τη διεθνή συνεργασία και το 23 για το consensus θα είναι ανεφάρμοστα κατά τη λήψη αποφάσεων, ενώ τα άρθρα 57 και 58 για την ειρηνική επίλυση θα επισφραγίζονται με τη δική μας υπαναχώρηση και την καταχρηστική άσκηση δικαιώματος εκ μέρους της Τουρκίας.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Τον λόγο τώρα έχει η ειδική αγορήτρια από το Κομμουνιστικό Κόμμα Ελλάδας κ. Διγενή.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κύριε Πρόεδρε.

Ξεκινώντας, θα ήθελα να πω ότι αύριο, 9η Μάη, είναι η μέρα της αντιφασιστικής νίκης των λαών. Είναι μέρα τιμής και υπόκλισης στα εκατομμύρια που έπεσαν στον αγώνα, για να συντριβεί ο ιμπεριαλιστικός, φασιστικός, ναζιστικός άξονας. Η 9η Μάη είναι μέρα υπενθύμισης της τεράστιας προσφοράς του Κόκκινου Στρατού, του σοβιετικού λαού και των εθνικοαπελευθερωτικών κινημάτων, στα οποία πρωτοστάτησαν τα κομμουνιστικά κόμματα. Η αντιφασιστική νίκη των λαών απέδειξε ότι καμιά εξουσία δεν είναι άτρωτη απέναντι στις μαζικά οργανωμένες και εξοπλισμένες εργατικές λαϊκές δυνάμεις. Τιμούμε τον αντιφασιστικό αγώνα των λαών, εμπνεόμαστε και διδασκόμαστε.

Πάμε τώρα στο σχέδιο νόμου του Υπουργείου Εξωτερικών, με τον μεγάλο και βαρύγδουπο τίτλο, που μπορεί να προτάσσει, βέβαια, την ευαισθησία του σε σχέση με το περιβαλλοντικό ζήτημα, στην πραγματικότητα όμως το παιγνίδι παίζεται σε άλλα πεδία. Αυτή η Συνθήκη, το λεγόμενο και «σύνταγμα των θαλασσών», που εμφανίζεται ως κυρίως περιβαλλοντικό ζήτημα, έχει οικονομικές και γεωπολιτικές διαστάσεις για την Ελλάδα. Κανείς δεν αμφισβητεί πως η υποβάθμιση της θαλάσσιας βιοποικιλότητας αποτελεί μεγάλη απειλή, με σοβαρές συνέπειες για το περιβάλλον, τη διατροφική ασφάλεια, τη διατήρηση των οικοσυστημικών υπηρεσιών και την ανθρώπινη υγεία.

Μη μας διαφεύγει, ωστόσο, η αιτία της υποβάθμισης της θαλάσσιας βιοποικιλότητας σε ορισμένες περιοχές. Η δράση των πολυεθνικών και των ιμπεριαλιστικών κρατών που αντιμετωπίζουν ακόμη και αυτή ως εμπόρευμα και διέξοδο στα επενδυτικά τους σχέδια είναι ολοφάνερη και εγκληματική. Το περιεχόμενο της Σύμβασης αποτελεί ουσιαστικά ένα άλλοθι, μια περιβαλλοντική «ομπρέλα» του ΟΗΕ, για να εξασφαλίσει ανεμπόδιστα κάθε δυνατότητα οργανωμένης παρέμβασης των πολυεθνικών για το κέρδος τους, μόνο για αυτό, όχι για την προστασία των θαλάσσιων οικοσυστημάτων σε περιοχές πέραν της δικαιοδοσίας τους.

Και εννοούμε τις θαλάσσιες περιοχές που περιβάλλονται από χώρες υπό ανάπτυξη ή αναπτυσσόμενες, των οποίων τη γνώση των αυτόχθονων πληθυσμών πρέπει να αξιοποιούν και να «σέβονται» -σε εισαγωγικά αυτό- όπως αναφέρει η Συνθήκη.

Βέβαια, αν αναρωτιέστε τι συμβαίνει, όταν οι χώρες αυτές διαφωνούν, η απάντηση είναι «αποφασίζουν οι άλλες κατά πλειοψηφία», πράγμα ασυνήθιστο στις διεθνείς συμβάσεις. Δεν πρόκειται για αντίθεση, αλλά πρόκειται για κατάφωρη αδικία. Άρα, το ζήτημα της βιοποικιλότητας ρυθμίζεται πάντα με το όπλο του πιο ισχυρού, ώστε να προωθηθεί και στο πλαίσιο της ιμπεριαλιστικής διείσδυσης σε λιγότερο αναπτυγμένες καπιταλιστικές χώρες -Αφρική, Ασία κ.λπ..- η ένταση της εκμετάλλευσης θαλάσσιων οργανισμών ως εμπορεύματα. Μην ξεχνάμε πως η βιοποικιλότητα συνδέεται και με τη φαρμακοβιομηχανία και με τη διατροφή. Δηλαδή, το παίρνουν από τη φύση ληστρικά και δωρεάν, για να εμπλουτίσουν τα εμπορεύματα και τα κέρδη τους.

Η αποκάλυψη των πραγματικών προθέσεων εκμετάλλευσης της θαλάσσιας βιοποικιλότητας ως πηγής κέρδους φαίνεται καθαρά και από το άρθρο 7, που αφορά στις γενικές αρχές, όπου από την πρώτη παράγραφο ως βασική αρχή φέρνει το «ο ρυπαίνων πληρώνει». Δηλαδή, όποιος έχει λεφτά και πληρώνει μπορεί να ρυπαίνει και έτσι, αποενοχοποιείται από την καταστροφή που προκαλεί.

Αυτή η αρχή, «ο ρυπαίνων πληρώνει», έχει οδηγήσει σε αφάνταστη καταστροφή του περιβάλλοντος, αφού όσο ο ρυπαίνων συνεχίζει να ρυπαίνει αγοράζει ή πουλάει δικαιώματα ρύπων. Τα πράγματα είναι απλά. Έχουμε να κάνουμε με την εμπορική εκμετάλλευση των θαλάσσιων γενετικών πόρων σε όφελος των πολυεθνικών ομίλων. Και αυτή ακριβώς η κερδοφόρα εκμετάλλευση όχι μόνο δεν θα βοηθήσει τον διαμοιρασμό και την ενίσχυση της γνώσης, αλλά θα εντείνει τους ανταγωνισμούς για το κέρδος.

Ωστόσο και από τη Σύμβαση αυτή αποδεικνύεται ότι το κύριο πρόβλημα δεν βρίσκεται στις τεχνικές πτυχές που περιγράφονται και στα όποια μέτρα για τη βιώσιμη χρήση της. Όπως διαπιστώνεται και σε άλλα πεδία όπου εφαρμόζονται ανάλογα μέτρα, καταλήγουν στο χτύπημα των δικαιωμάτων εκείνων που δεν φταίνε. Παραδείγματος χάριν, η διατήρηση των ιχθυαποθεμάτων, που είναι ήδη ενσωματωμένη στο πλαίσιο της βιοποικιλότητας σε εθνικό, ευρωενωσιακό και διεθνές επίπεδο, τα όποια μέτρα λαμβάνονται έχουν θύματά τους τους αδύνατους, όπως τους μικρούς ψαράδες, που περιορίζουν δραστικά τα αλιευτικά πεδία, τα αλιευτικά εργαλεία και τις ημέρες αλίευσης. Δηλαδή, περιορίζουν το εισόδημα και την ύπαρξη των μικρών ψαράδων.

Καλό θα είναι να μη μας διαφεύγει πως η βιοποικιλότητα είναι κληρονομιά όλων μας, είναι κοινωνική περιουσία. Συνεπώς, η προστασία της και η αντιμετώπιση των κινδύνων συνδέονται άμεσα με την ανατροπή του τρόπου της καπιταλιστικής παραγωγής. Και αυτό προϋποθέτει πολιτικές με επίκεντρο τις ανθρώπινες ανάγκες, αυτές που είναι οι μόνες που μπορεί να ενσωματώσουν στον σχεδιασμό της οικονομίας τον σεβασμό στο περιβάλλον.

Σε ό,τι αφορά τη γεωπολιτική διάσταση, θα επισημάνω ότι εμπίπτει στην αρμοδιότητα της Σύμβασης των Ηνωμένων Εθνών για το Δίκαιο της Θάλασσας, που επικεντρώνεται στη θαλάσσια βιοποικιλότητα πέρα από την εθνική δικαιοδοσία, συμπεριλαμβανομένων των χωρικών θαλασσών, της υφαλοκρηπίδας και της ΑΟΖ.

Ωστόσο, στο συμπληρωματικό επίσημο κείμενο της Τουρκίας για τη Συνθήκη, το οποίο υπέγραψε ο Υπουργός Εξωτερικών, αναφέρει επί λέξει: «Η Συνθήκη δεν θίγει τα δικαιώματα και τα συμφέροντα της Τουρκίας, ως μη συμβαλλομένου μέρους της Σύμβασης των Ηνωμένων Εθνών για το Δίκαιο της Θάλασσας.

Αν και οι θαλάσσιες περιοχές ενδιαφέροντος είναι πέρα από τις ΑΟΖ, όταν δεν έχει κηρυχθεί, όπως στην περίπτωση της Ελλάδας, γεωπολιτικά εξυπηρετεί την αστική τάξη της Τουρκίας, αφού η Άγκυρα θέλει να μη χάσει την ευκαιρία να συμμετέχει ενεργά σε θέματα περιβάλλοντος και ενέργειας, ιδιαίτερα στην περιοχή της Ανατολικής Μεσογείου, ώστε να ενισχύσει νομικά τη θέση της, οπότε η Συνθήκη αυτή ενδέχεται να χρησιμοποιηθεί ως μοχλός πίεσης, ως νομικό εργαλείο δηλαδή, από την Τουρκία τόσο με την Ελλάδα όσο και με άλλες χώρες της περιοχής, για να διευρύνει τις παράνομες διεκδικήσεις της σε κυριαρχικά μας δικαιώματα.

Κλείνοντας, θέλω να υπενθυμίσω τις πρόσφατες προκλητικές δηλώσεις του Ερντογάν για το Κυπριακό, σε μια περίοδο που εξελίσσονται αφενός τα παζάρια στη βάση διχοτομικής λύσης των δύο συνιστώντων κρατών και αφετέρου η πίεση νατοποίησης της Κύπρου. Όλα αυτά εντείνουν την προκλητικότητα της τουρκικής κυβέρνησης.

Οι εξελίξεις, λοιπόν, όπως και οι διεκδικήσεις στο Αιγαίο, διαψεύδουν το αφήγημα της Κυβέρνησης περί εφησυχασμού και περί ήρεμων νερών. Εννοείται πως καταψηφίζουμε τη Συνθήκη.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από τον ΣΥΡΙΖΑ κ. Κωνσταντίνος Μπάρκας.

Παρακαλώ, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κυρία Υπουργέ, δοθείσης της ευκαιρίας θα ήθελα στην τοποθέτηση σας παρακαλώ πολύ να σχολιάσετε τα όσα δήλωσε από Βήματος της Ολομέλειας στη συζήτηση του νομοσχεδίου του Υπουργείου Εθνικής Άμυνας εχθές ο Υπουργός Εθνικής Άμυνας και πρώην Υπουργός Εξωτερικών, ο κ. Δένδιας, ο οποίος, κατά τα άλλα, άδειασε το Υπουργείο Εξωτερικών.

Υπάρχει μια διαφορά στις τοποθετήσεις. Ο κ. Δένδιας μίλησε για άσκηση δικαιωμάτων, σε σχέση με τα εξοπλιστικά, ότι δεν υπάρχει καμία πιθανότητα η χώρα να μην προβεί στην αγορά ή στην υλοποίηση του σχεδιασμού του Υπουργείου Εθνικής Άμυνας σε σχέση με τα εξοπλιστικά. Όμως, η σαφής αναφορά του είναι ότι: «Εμείς δεν διαπραγματευόμαστε, προστατεύουμε».

Όλοι –όλοι όμως- ακόμα και οι δημοσιογράφοι οι οποίοι στηρίζουν, αν θέλετε, το κυβερνητικό αφήγημα, σήμερα γράφουν ότι υπάρχει μια διχογνωμία. Νομίζω ότι θα πρέπει να το εξηγήσετε. Οφείλετε να το εξηγήσετε, μιας και έχουμε –και ξεκινάω από αυτό- τις απαράδεκτες, τις καταδικαστέες, τις εθνικά επιζήμιες δηλώσεις του προέδρου της Τουρκίας, του Ερντογάν, από τα κατεχόμενα της Κύπρου σε σχέση με την ισχυροποίηση της θέσης της Τουρκίας στα κατεχόμενα της Κύπρου και την πολύ χαλαρή αντίδραση του Υπουργείου Εξωτερικών σε σχέση με τις δηλώσεις αυτές.

Νομίζω ότι το αφήγημά σας για ήσυχα νερά στο Αιγαίο δεν υπάρχει, παύει. Δεν αντιλαμβάνεται κανείς τι εννοείτε με τη φράση σας «ήσυχα νερά», τη στιγμή που οι διεκδικήσεις της Τουρκίας και η κατοχή την οποία πράττει στην Κύπρο εδώ και πενήντα και πλέον χρόνια συνεχίζεται και μάλιστα πολύ πιο έντονη. Θεωρώ, λοιπόν, ότι θα πρέπει να εξηγήσετε και να απαντήσετε και στις δηλώσεις του Προέδρου της Τουρκίας, του κ. Ερντογάν.

Μπαίνω, κύριε Πρόεδρε, στο σχέδιο νόμου με τίτλο: «Κύρωση της Συμφωνίας υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας». Η Κύρωση της Συμφωνίας για τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας, αποτελεί σημαντικό βήμα για την προστασία του παγκόσμιου θαλάσσιου οικοσυστήματος. Την εποχή, μάλιστα, και την περίοδο που η γη βιώνει την κλιματική κρίση, που βιώνει κλιματικές αλλαγές, είναι εξόχως σημαντική η προστασία του παγκόσμιου θαλάσσιου οικοσυστήματος. Για εμάς, για τον ΣΥΡΙΖΑ - Προοδευτική Συμμαχία, αποτελεί κάτι παραπάνω από περιβαλλοντική υποχρέωση. Αποτελεί πράξη προοδευτικής πολιτικής, έμπρακτης προσήλωσης στο Διεθνές Δίκαιο, αλλά και ειρηνικής συνύπαρξης.

Πρώτον, η συμφωνία αυτή κυρώνεται στο πλαίσιο της Σύμβασης των Ηνωμένων Εθνών για το Δίκαιο της Θάλασσας, μιας διεθνούς συνθήκης που αποτελεί ακρογωνιαίο λίθο για την ελληνική εξωτερική πολιτική. Παράλληλα δείχνει ότι η Ελλάδα απαντά στις αναθεωρητικές φωνές της Ανατολικής Μεσογείου με πράξεις που εντάσσονται στη διεθνή νομιμότητα, με θεσμική συνέπεια και με προώθηση των διεθνών συνεργασιών.

Απέναντι σε μια Τουρκία που δεν αναγνωρίζει την UNCLOS η χώρα μας επιβεβαιώνει πως η ειρήνη και η ασφάλεια στη Μεσόγειο μπορούν να στηριχθούν μόνο στο Διεθνές Δίκαιο. Εξάλλου η συμφωνία αυτή πατάει πάνω στις άοκνες προσπάθειές μας κατά τη διακυβέρνηση του ΣΥΡΙΖΑ με Πρωθυπουργό τον Αλέξη Τσίπρα, προκειμένου η Ελλάδα να αναλάβει ηγετικό ρόλο σε μια πολιτική συνεργασίας των λαών της Μεσογείου στη βάση του Διεθνούς Δικαίου.

Ο ΣΥΡΙΖΑ - Προοδευτική Συμμαχία τάσσεται παραδοσιακά υπέρ της χρησιμοποίησης εργαλείων, όπως αυτών της πολυμερούς διπλωματίας αλλά και της οικολογικής ασφάλειας, προκειμένου να προωθήσουμε τη συνεργασία με ρεαλισμό αλλά και με όραμα. Στόχος μιας τέτοιας πολιτικής φυσικά θα πρέπει να είναι η δίκαιη πρόσβαση στους θαλάσσιους γενετικούς πόρους για την επιστήμη και την καινοτομία, χωρίς αποκλεισμούς, με βαθύ αίσθημα κοινωνικής και περιβαλλοντικής δικαιοσύνης, κάτι το οποίο φυσικά δεν έχουμε δει από την Κυβέρνηση και σε ζητήματα όπως είναι η προστασία των Ελλήνων αλιέων από την κρίση της ακρίβειας.

Δυστυχώς, μέχρι σήμερα δεν έχουμε δει από την Κυβέρνηση μια συνεκτική στρατηγική με αρχή, με μέση και με τέλος, όσον αφορά τα δικαιώματα της χώρας μας, σύμφωνα με το Δίκαιο της Θάλασσας, προστατεύοντας την εθνική μας κυριαρχία και τα κυριαρχικά μας δικαιώματα και παράλληλα προωθώντας την ειρήνη και τη συνεργασία των χωρών της Μεσογείου.

Σταθμίζοντας τις θετικές συνέπειες που θα έχει η Κύρωση της εν λόγω συμφωνίας, ο ΣΥΡΙΖΑ θα την υπερψηφίσει. Όμως, θα καταδικάσουμε και καταδικάζουμε την ασκούσα εξωτερική πολιτική της Κυβέρνησης Μητσοτάκη, η οποία απομονώνει τη χώρα και παράλληλα ζημιώνει τα εθνικά συμφέροντα στον βωμό της πολιτικής μας επιβίωσης.

Κυρία Υπουργέ, κύριε Πρόεδρε, ολοκληρώνοντας, θέλω από Βήματος της Βουλής να καταδικάσω την πράξη γενοκτονίας της κυβέρνησης του Ισραήλ -όχι του λαού του Ισραήλ, αλλά της κυβέρνησης του Ισραήλ- εναντίον του λαού της Παλαιστίνης.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο εισηγητής του ΠΑΣΟΚ - Κινήματος κ. Δημήτριος Μάντζος.

Κύριε συνάδελφε, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση αυτή, όπως και κάθε συζήτηση εξωτερικής πολιτικής, εξελίσσεται σε ένα περιβάλλον ιδιαίτερης ανασφάλειας, που αυξάνεται βέβαια με βίαιους όρους, με απρόβλεπτο και με άμεσο τρόπο σε αυτόν τον νέο πολυπολικό κόσμο, όπως μας υποδεικνύει και η τελευταία εστία ανάφλεξης στα σύνορα Ινδίας και Πακιστάν, δύο πυρηνικά εξοπλισμένων κρατών. Πρόκειται για μια κρίση που πρέπει να παρεμποδιστεί από το να εξελιχθεί σε σύρραξη, προφανώς, με τη διαμεσολάβηση των Ηνωμένων Εθνών και της διεθνούς κοινότητας.

Στη Γάζα μετρούν από εχθές πενήντα ακριβώς ημέρες από την κατάρρευση της ούτως ή άλλως εύθραυστης εκεχειρίας. Και αυτό που βλέπουμε να εξελίσσεται είναι ένα σενάριο απόλυτης καταστροφής και εκκένωσης της περιοχής:

Ακόμα περισσότεροι νεκροί άμαχοι Παλαιστίνιοι από τους βομβαρδισμούς του ισραηλινού στρατού. Βίαιη μετακίνηση πληθυσμών. Αναστολή της ανθρωπιστικής βοήθειας, ακόμα και με βομβαρδισμό εις βάρος πλοίου. Προφανώς οι Ισραηλινοί όμηροι ακόμα βρίσκονται στα χέρια της Χαμάς. Μιλάμε για ένα αιματηρό αδιέξοδο το οποίο έχει ανυπολόγιστες ανθρωπιστικές και γεωπολιτικές προεκτάσεις.

Αυτό το οποίο πρέπει εμείς να πούμε ως Ελλάδα δεν είναι μόνο να υπάρξει αναστολή και τερματισμός της βίας με νέα εκεχειρία, αλλά να ξεκινήσουν οι διαπραγματεύσεις και οι συνομιλίες, επιτέλους, μεταξύ του Ισραήλ και της Παλαιστινιακής Αρχής για τα δύο κράτη στην περιοχή, σύμφωνα με τις αποφάσεις του ΟΗΕ. Αυτή είναι η μόνη δίκαιη και βιώσιμη λύση για ειρήνη και σταθερότητα. Και αυτό πρέπει να γίνει αντιληπτό σε όλους και στις Ηνωμένες Πολιτείες της Αμερικής.

Η Ευρώπη, το κοινό πολιτικό μας εγχείρημα, δεν δικαιούται να μένει αδρανής και αμήχανη όπως στο παρελθόν με τη Γάζα να φλέγεται, την ανθρωπιστική κρίση εκεί, την Ουκρανία να βρίσκεται σε πόλεμο. Είναι αναγκαία η πιο συνεκτική πολιτική ένωση όχι μόνο με αμυντικούς εξοπλισμούς αλλά και με μια αποτελεσματική κοινή εξωτερική πολιτική, που θα διαβάζει σωστά και έγκαιρα τις διεθνείς εξελίξεις. Διότι δεν έχουμε άλλο χρόνο για να καλύψουμε το χαμένο έδαφος. Και αυτό πρέπει να γίνεται αυστηρά στη βάση αρχών και αξιών. Τρίτες χώρες δεν μπορούν να συμμετέχουν στη νέα αμυντική αρχιτεκτονική της Ένωσης, παρά μόνο εφόσον δέχονται το ενωσιακό κεκτημένο.

Και η Τουρκία απέχει παρασάγγας, δυστυχώς, από το σημείο αυτό, όπως δείχνει η μόνιμη απειλή casus belli στο Αιγαίο εις βάρος της χώρας μας, οι παράνομες διεκδικήσεις της στους χώρους των εδαφικών μας και κυριαρχικών μας δικαιωμάτων, που φθάνουν στο σημείο να παρεμποδίζουν την υλοποίηση ενός έργου ευρωπαϊκής σημασίας και χρηματοδότησης, όπως η ηλεκτρική διασύνδεση Ελλάδας - Κύπρου. Αλήθεια αναρωτιόμαστε και ρωτάμε ευθέως και το Υπουργείο των Εξωτερικών στο βαθμό της αρμοδιότητάς του, πόσες φορές ο Πρωθυπουργός έχει αναδείξει το θέμα αυτό στο Ευρωπαϊκό Συμβούλιο όχι ως ένα έργο εθνικής αλλά ως ένα έργο ευρωπαϊκής σημασίας για την ενεργειακή ασφάλεια όλης της Ευρωπαϊκής Ένωσης; Το έργο είναι έργο κοινού ενδιαφέροντος εδώ και πάρα πολλά χρόνια και πρέπει να υλοποιηθεί. Αλλά και αυτή η θέση της Τουρκίας απέναντι στο ενωσιακό κεκτημένο την υπογραμμίζει και η λογική διχοτόμησης της Κύπρου όπως δείχνουν οι πρόσφατες δηλώσεις Ερντογάν από τα κατεχόμενα. Είναι ευθεία απειλή στην εδαφική ακεραιότητα ενός κράτους μέλους της Ένωσης, που δεν έπρεπε -επαναλαμβάνω για πολλοστή φορά- να έχει απαντηθεί μέσω διπλωματικών κύκλων μόνο.

Σε αυτό το κλίμα της διεθνούς ανασφάλειας είναι σημαντικό και αναγκαίο η Ελλάδα να είναι στην πρωτοπορία της διαμόρφωσης και της εφαρμογής κανόνων Διεθνούς Δικαίου. Το συμφέρον της χώρας μας είναι οι αρχές μας, το συμφέρον μας είναι οι αρχές του Διεθνούς Δικαίου, της ειρήνης, της σταθερότητας, του Δικαίου της θάλασσας απέναντι σε αναθεωρητικές διεκδικήσεις. Γι’ αυτό και για εμάς είναι αναγκαία η κύρωση της συμφωνίας που συζητούμε σήμερα και όχι μόνο σε περιβαλλοντικό επίπεδο ως απάντηση της διεθνούς κοινότητας στις καταστροφικές επιπτώσεις της κλιματικής κρίσης στα ευάλωτα θαλάσσια οικοσυστήματα ή στις επιπτώσεις των ανθρώπινων δραστηριοτήτων εις βάρος του θαλάσσιου περιβάλλοντος, αλλά και σε επίπεδο νομικό και γεωπολιτικό. Διότι εκεί βρίσκεται για εμάς στο ΠΑΣΟΚ - Κίνημα Αλλαγής η μεγαλύτερη αξία αυτής της συμφωνίας, όχι μόνο και όχι ιδίως στο κανονιστικό της περιεχόμενο όσο στη θέση της στο κανονιστικό σύστημα του Διεθνούς Δικαίου. Διότι αυτή η συμφωνία βρίσκεται υπό τη διεθνή σύμβαση για το Δίκαιο της θάλασσας. Με όρους Διεθνούς Δικαίου, δηλαδή, πρόκειται για συμφωνία εφαρμογής της σύμβασης του ΟΗΕ για το Δίκαιο της θάλασσας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μόνο ένα λεπτό, κύριε Πρόεδρε.

Και μπορεί μεν η Τουρκία να έχει προβεί σε δηλώσεις όταν υπέγραψε τη συμφωνία αυτή το φθινόπωρο του 2024 όσον αφορά στη μη αναγνώριση εκ μέρους της του Δικαίου της θάλασσας, είναι ωστόσο σημαντικό να ειπωθεί ότι η ίδια η συμφωνία κάνει, πράγματι, ρητή μνεία στη Συνθήκη της Βιέννης για το δίκαιο των συνθηκών και στην εφαρμογή κανόνων εθιμικού δικαίου όπως είναι κατ’ εξοχήν οι κανόνες του δικαίου της θάλασσας. Αυτά σε επίπεδο φυσικά αρχών και πολιτικών και νομικών παραδοχών. Είναι θέμα τελείως διαφορετικό το πώς θα συμπεριφερθεί έμπρακτα η Τουρκία στο πλαίσιο της συμφωνίας. Άλλωστε η ίδια δεν δέχεται ότι πρόκειται για συμφωνία εφαρμογής του Δικαίου της θάλασσας αλλά της διεθνούς σύμβασης για τη βιοποικιλότητα, που είναι εντελώς άλλη διεθνής σύμβαση. Οι έγγραφες δηλώσεις της δίνουν τον τόνο.

Δεν θα είναι μια εύκολη υπόθεση. Άλλωστε η Τουρκία έχει κι άλλες φορές προβεί σε ενέργειες δήθεν υπό το πέπλο της περιβαλλοντικής προστασίας, που προσβάλλουν εθνικά κυριαρχικά δικαιώματα και της χώρας μας νοτίως του Καστελλόριζου, στην ειδική περιοχή που έχει ανακηρύξει για την προστασία των υποθαλάσσιων οροσειρών της Φοινίκης, είναι και ο πρόσφατος χάρτης του ινστιτούτου του τουρκικού πανεπιστημίου κατά παραγγελία της τουρκικής κυβέρνησης που σβήνει τα νησιά της Ελλάδας από το Αιγαίο. Γενικώς είναι θέμα απόδειξης πώς θα συμπεριφερθεί στο πλαίσιο αυτής της συμφωνίας μια χώρα όπως η Τουρκία, η οποία δεν αναγνωρίζει το Δίκαιο της θάλασσας και τους θεσμούς της, όπως την αποκλειστική οικονομική ζώνη, την υφαλοκρηπίδα, την ανοιχτή θάλασσα, τον διεθνή βυθό. Όλα αυτά μένουν να αποδειχθούν και όλα φυσικά να κριθούν στο πεδίο με ρεαλιστικούς όρους.

Υπερψηφίζουμε, κύριε Πρόεδρε, την παρούσα συμφωνία των Ηνωμένων Εθνών με τη ρητή δήλωση και παραδοχή ότι πρόκειται για συμφωνία εφαρμογής της σύμβασης για το Δίκαιο της θάλασσας και μόνο και όχι άλλης διεθνούς σύμβασης. Και συνεχίζουμε να αξιώνουμε και να συμβάλλουμε διαχρονικά και αξιακά σε μια ενεργητική εξωτερική πολιτική αρχών.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» είκοσι οχτώ μαθήτριες και μαθητές και έξι συνοδοί εκπαιδευτικοί από το 7ο Πειραματικό Δημοτικό Σχολείο Χανίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ολοκληρώνουμε τον κύκλο των εισηγητών με την εισηγήτρια από τη Νέα Δημοκρατία, την κ. Αυγερινοπούλου.

Παρακαλώ, κυρία συνάδελφε, έχετε τον λόγο.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στις 20 Σεπτεμβρίου του 2023 η χώρα μας ήταν από τις πρώτες χώρες που υπέγραψαν τη συμφωνία υπό τη σύμβαση των Ηνωμένων Εθνών για το Δίκαιο της θάλασσας, σχετικά με τη διαχείριση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας.

Στις 16 Απριλίου 2024 ο Πρωθυπουργός, κ. Κυριάκος Μητσοτάκης, στην ομιλία του κατά την έναρξη της 9ης Παγκόσμιας Διάσκεψης για τους Ωκεανούς, που έλαβε χώρα στην Αθήνα, εξέφρασε την επίσημη δέσμευση της χώρας μας για την επικύρωση της συμφωνίας. Σήμερα στις 8 Μαΐου 2025 στη Βουλή έχουμε την ιστορική ευκαιρία να συζητήσουμε το εν λόγω νομοσχέδιο και να αποφασίσουμε υπέρ της κύρωσης της συμφωνίας.

Θα ήθελα να εκφράσω τα θερμά μου συγχαρητήρια στον Πρωθυπουργό της χώρας μας για την παγκόσμια ηγεσία, την οποία επιδεικνύει στα θέματα προστασίας θαλασσίου περιβάλλοντος, καθώς και το Υπουργείο Εξωτερικών και τα συναρμόδια Υπουργεία για την έγκαιρη υποβολή προς κύρωση της συμφωνίας.

Η Ελλάδα βρίσκεται ανάμεσα στις τρεις πρώτες χώρες της Ευρωπαϊκής Ένωσης που κυρώνουν τη συμφωνία και συγκαταλέγεται σε εκείνες τις πρωτοπόρες χώρες, οι οποίες στοχεύουν να θέσουν ταχέως τη συμφωνία σε ισχύ με τη συγκέντρωση των πρώτων εξήντα υπογραφών επικύρωσής της. Η συμφωνία BBNJ αποτελεί μια διεθνής σύμβαση ιδιαίτερα σημαντική για την προστασία των θαλασσών και των ωκεανών μας για τη διατήρηση της οικολογικής ισορροπίας και της υγείας του πλανήτη, ενώ προστατεύει δυναμικά τη θαλάσσια βιοποικιλότητα. Είναι ουσιώδης για την προστασία του περιβάλλοντος, γιατί η θάλασσα είναι ο καλύτερός μας σύμμαχος για τη ρύθμιση του κλίματος, για την παροχή επαρκούς οξυγόνου, τη διατροφική ασφάλεια και στηρίζει τη βιώσιμη γαλάζια οικονομία.

Το χωρικό πεδίο της συμφωνίας, η γεωγραφική δηλαδή έκταση που καλύπτει είναι ιδιαίτερα εκτεταμένη. Αφορά σχεδόν στα δύο τρίτα των θαλασσών μας, το 50% του πλανήτη μας. Λειτουργία της συμφωνίας είναι να καλύψει το νομικό κενό προστασίας των ωκεανών μέσω της αποτελεσματικής εφαρμογής των σχετικών διατάξεων της σύμβασης του Δικαίου της Θάλασσας, δηλαδή του μέρους 11 και του μέρος 12 της Σύμβασης και της προώθησης της διεθνούς συνεργασίας και του συντονισμού μεταξύ των κρατών και των διεθνών οργανισμών, αλλά και της επιστημονικής κοινότητας και της κοινωνίας των πολιτών.

Είναι σημαντικό να τονίσουμε ότι καμία διάταξη της συμφωνίας δεν θίγει δικαιώματα, τη δικαιοδοσία και τις υποχρεώσεις των κρατών, όπως αυτά έχουν κατοχυρωθεί δυνάμει της σύμβασης των Ηνωμένων Εθνών για το Δίκαιο της Θάλασσας, καθώς δεν εφαρμόζεται στα εσωτερικά ύδατα ούτε στην αποκλειστική οικονομική ζώνη και την υφαλοκρηπίδα. Εισάγει δε ρητά ρήτρα επιφύλαξης σύμφωνα με την οποία η συμφωνία δεν μπορεί να θίξει κυριαρχικά δικαιώματα και δεν αφορά σε χάραξη ζωνών και σαφώς δεν θίγει ούτε τα δικαιώματα της χώρας μας.

Επί των γενικών αρχών του περιβαλλοντικού δικαίου που διέπουν τη συμφωνία αξίζει να αναφέρουμε την έμφυτη αξία των οικοσυστημάτων, την οικοσυστημική προσέγγιση, την ολοκληρωμένη προσέγγιση της διαχείρισης των ωκεανών, την αρχή της προφύλαξης, την αρχή της κοινής κληρονομιάς της ανθρωπότητας, την αρχή της ευθυδικίας και του δικαίου και ίσου καταμερισμού των ωφελειών, την αρχή της βιώσιμης ανάπτυξης και την αρχή της διαγενεαλογικής ισότητας.

Ως αναπτυξιακοί στόχοι της συμφωνίας αναφέρονται ο δίκαιος και ισότιμος καταμερισμός των ωφελειών που προκύπτουν από τις δραστηριότητες που αφορούν τους γενετικούς θαλάσσιους πόρους, καθώς και αυτό ισχύει για όλα τα κράτη, ιδίως για τα αναπτυσσόμενα και τα μικρά κράτη, την παραγωγή των επιστημονικών γνώσεων και της τεχνολογικής καινοτομίας και την ανάπτυξη και μεταφορά της θαλάσσιας τεχνολογίας, ενώ στο μέρος 3 αναφέρονται ως περιβαλλοντικοί στόχοι η διατήρηση και η βιώσιμη χρήση των θαλάσσιων περιοχών που χρήζουν προστασίας και η προστασία, η συντήρηση, η αποκατάσταση και η διατήρηση της βιοποικιλότητας των οικοσυστημάτων με σκοπό τη βελτίωση και της παραγωγικότητας, καθώς και της υγείας τους, την ενίσχυση της ανθεκτικότητάς τους απέναντι σε παράγοντες επιβάρυνσης, όπως η κλιματική κρίση, η οξίνιση των ωκεανών και η θαλάσσια ρύπανση.

Επίσης, εισάγονται για πρώτη φορά για την ανοικτή θάλασσα σημαντικά εργαλεία περιβαλλοντικής διαχείρισης, όπως οι θαλάσσιες προστατευόμενες ζώνες και οι no-take zones, δηλαδή οι περιοχές στις οποίες απαγορεύεται η αλιεία, καθώς και η διενέργεια μελέτης περιβαλλοντικών και στρατηγικών περιβαλλοντικών εκτιμήσεων.

Η συμφωνία για τη διατήρηση για τη βιώσιμη χρήση της θαλάσσιας βιοποικιλότητας, πέραν της εθνικής δικαιοδοσίας υπό τη σύμβαση του Δικαίου της Θάλασσας του ΟΗΕ, σηματοδοτεί ένα ορόσημο στη διεθνή περιβαλλοντική διακυβέρνηση και εμείς σήμερα στο Ελληνικό Κοινοβούλιο έχουμε ιστορικό καθήκον να την κυρώσουμε αφήνοντάς την ως σπουδαία παρακαταθήκη για τις μέλλουσες γενεές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Βελόπουλος.

Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κύριε Υπουργέ, είστε Υπουργός παντός καιρού. Όλα τριγύρω στο ΥΠΕΞ αλλάζουν, αλλά ο Υπουργός μένει. Αυτό είναι καλό. Αυτό σημαίνει ότι είστε πολύτιμοι για τον κύριο Πρωθυπουργό. Εγώ θέλω να θέσω ένα ερώτημα στην κυρία Υφυπουργό και να μου απαντήσει: Να μου δείξει σε ποια άλλη περίπτωση παγκόσμια υπάρχει UNCLOS με μειωμένη επήρεια. Μια χώρα να μου δείξετε και να μου πείτε μεταξύ των δύο χωρών αυτών είχαμε μειωμένη επήρεια. Είστε Υφυπουργός Εξωτερικών και πρέπει να μας απαντήσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μειωμένη τι;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μειωμένη επήρεια. Και αναφέρομαι και στο Ιόνιο με τη γαρίδα κ.λπ. και στην Ιταλία και στην Αίγυπτο. Αν μου πείτε πού υπάρχει μειωμένη επήρεια, θα αποδώσω τα εύσημα στην Κυβέρνηση ότι είναι η δεύτερη ή η τρίτη χώρα παγκοσμίως που πέτυχε ΑΟΖ, αλλά σε φέτες, γιατί κάνατε μια ΑΟΖ φέτες. Την κόψατε ως μπουγάτσα και τη μοιράσατε.

Κυρία Υπουργέ μου, η εθνική κυριαρχία δεν είναι ούτε φέτα τυρί ούτε μπουγάτσα. Είναι ενιαίο, όλον και σύνολο. Απλά πράγματα.

(Χειροκροτήματα από την πτέρυγα της Ελληνικής Λύσης)

Εγώ θα αναφερθώ και σε κάτι άλλο που σήμερα είδα στο προσφιλές κανάλι σας. Εσείς δεν είστε και πολιτικό πρόσωπο, όπως οι υπόλοιποι συνάδελφοι εδώ. Είστε πολιτικό πρόσωπο, αλλά δεν είστε εκλεγμένη Βουλευτής. Όμως, είστε διαχρονικά μια πολιτική παρουσία. Εννοώ για τους πολιτικούς. Έβλεπα το «ΣΚΑΙ» που πηγαίνουν και οι Βουλευτές όλη μέρα κι έλεγε γελώντας ο Υπουργός Εξωτερικών της Τουρκίας, φωτογραφίζοντας τον κ. Γεραπετρίτη, ότι αν θέλει η Ελλάδα, μπορεί να μεσολαβήσει η Τουρκία μεταξύ Τραμπ και Ελλάδας, ώστε να σηκώσει το τηλέφωνο ο Τραμπ και να τηλεφωνήσει στον κ. Μητσοτάκη. Αυτό έγραφε σήμερα στο «ΣΚΑΙ».

Οποία προσβολή για μια χώρα που ανήκει στη Δύση, κάνει τα χατίρια της Δύσης, κάνει πόλεμο εναντίον της Ρωσίας, στέλνει όπλα στην Ουκρανία, έχει χάσει το εθνικό όνομα «Μακεδονία», χάνουμε την υπόσταση του ζητήματος της Βορείου Ηπείρου γιατί είναι διεθνές για εμάς, χάνουμε με μειωμένη επήρεια εθνική κυριαρχία και να έρχεται η Τουρκία και να μας προσβάλλει δι’ αυτού του τρόπου, κυρία Υφυπουργέ, λέγοντάς μας πως αν θέλει ο Έλληνας Πρωθυπουργός, να σηκώσει το καρτοτηλέφωνο να του κλείσει ραντεβού με τον Τραμπ.

Αυτήν την προσβολή ή αυτή η προσβολή που έχει ονοματεπώνυμο είναι το αποτέλεσμα του κατευνασμού της Νέας Δημοκρατίας και της επάρσεως που καλλιεργεί η Τουρκία απέναντι στην Ελλάδα. Είναι η άποψή μας, αλλά είναι και γεγονός.

(Χειροκροτήματα από την πτέρυγα της Ελληνικής Λύσης)

Θα ήθελα, λοιπόν, κυρία Υφυπουργέ, σε αυτά τα ζητήματα να μου απαντήσετε και όχι για τα υπόλοιπα, όπως χωροταξικός σχεδιασμός, θαλάσσια πάρκα, βαρκούλες ανεμίζουν, καρέτα-καρέτα, μονάχους-μονάχους. Συνάδελφοι εδώ είναι εναντίον των εξορύξεων, αλλά οι ίδιοι φορούν πλαστικά μπουφάν γιατί προστατεύουν το περιβάλλον, αλλά δεν κοιτάνε ότι το πλαστικό γίνεται από τα ορυκτέλαια. Δεν το ξέρουν αυτό. Να μην κάνει εξορύξεις η Ελλάδα, λένε συνάδελφοι εδώ μέσα.

Όμως, το πλαστικό, κύριε Μπάρκα μου, ξέρετε από τι γίνεται; Από το πολυαιθυλένιο, που είναι κατάλοιπο του πετρελαίου. Δεν το λέω για εσάς, αλλά για κάποια άλλη συνάδελφο που μίλησε και έλεγε ότι είναι εναντίον των εξορύξεων.

Λέω, λοιπόν, ότι δεν μπορεί να είμαστε εναντίον των εξορύξεων, γιατί έτσι είναι η ιδεοληψία μας, να είμαστε υπέρ της πράσινης ανάπτυξης, που για μένα είναι απάτη.

Δεν ξέρω εάν το έμαθαν οι συνάδελφοι εδώ μέσα. Χθες έγινε μια ανακοίνωση στις Ηνωμένες Πολιτείες επίσημη πλέον. Θυμάστε που λέγατε ότι οι πάγοι θα λιώσουν, θα πλημμυρίσουμε; Στην Ανταρκτική μεγαλώνουν οι παγετώνες. Τι τρύπα του όζοντος, πράσινη ανάπτυξη, φουρφουράκια να πουλάμε; 20 δισεκατομμύρια να δώσει η Νέα Δημοκρατία εδώ στους κολλητούς της να γεμίσει όλα τα ελληνικά βουνά με ανεμογεννήτριες και φωτοβολταϊκά πάρκα για να κερδίσει η πλουτοκρατία, για να κερδίζουν οι πλούσιοι.

Εν πάση περιπτώσει, θα ήθελα να μιλήσω για τον κ. Δένδια, ο οποίος χθες εντός εκτός και επί τα αυτά διεφάνη ότι ναι μεν είναι Υπουργός Εθνικής Άμυνας, αλλά διαπραγματεύσεις δεν κάνει. Να το δεχθώ. Το ακούω από τον Υπουργό. Τη μειωμένη επήρεια ο Δένδιας την υπέγραψε, όμως, τη μειωμένη εθνική μας κυριαρχία. Για να μη μας λέει ο Δένδιας μισές αλήθειες εδώ μέσα.

(Χειροκροτήματα από την πτέρυγα της Ελληνικής Λύσης)

Δηλαδή, έδειξε τον Μητσοτάκη ο Δένδιας χθες. Ωραίος ο Δένδιας. Ό,τι τον βολεύει το κρατάει, ό,τι δεν τον βολεύει το πετάει. Αυτό δεν είναι σοβαρή πολιτική. Την ώρα που έχουμε 31,5% αύξηση παραιτήσεων στο Πολεμικό Ναυτικό –φεύγουν γιατροί έμπειροι κ.λπ. και μένουν οι χαρακτήρες του ψευτονταή να πω, του ψευτοπατριώτη του εξαίρετου κ. Δένδια. Δεν ξέρω πώς να τον αποκαλέσω. Δεν με ενδιαφέρει καν. Όμως, ας σταματήσει την υποκρισία.

Και πάμε τώρα στα κανάλια. Βγήκαν τα κανάλια και μίλησαν για διαφοροποίηση Δένδια. Εγώ αναρωτιέμαι πού διαφοροποιείται ο Δένδιας. Στον γάμο των ομοφυλοφίλων; Τον ψήφισε. Στα αντιλαϊκά μέτρα της Κυβέρνησης; Τα ψήφισε όλα. Κι έκανε και μια δήλωση ο Δένδιας. Δεν ξέρω αν συμφωνεί το Υπουργείο Εξωτερικών. Είπε ότι κάποιοι εκλαμβάνουν το ευρωπαϊκό επιχείρημα ως αντιρωσικό επιχείρημα και είναι κακό να είναι αντιρωσικό επιχείρημα. Αναφέρεται στον εξοπλισμό της Ευρώπης. Μα, ο Πρωθυπουργός έχει κηρύξει πόλεμο εναντίον της Ρωσίας και μιλάει ο κ. Δένδιας για τα όπλα που θα αγοράσει η Ελλάδα για να αμυνθεί έναντι της Ρωσίας –έτσι λέει το εγχείρημα το ευρωπαϊκό, εναντίον του μιλιταρισμού της Ρωσίας- εναντίον του κ. Πρωθυπουργού;

Ακούστε. Όταν η Νέα Δημοκρατία έβαζε στο κόλπο την Τουρκία από την πίσω πόρτα για να πουλάει τα όπλα στην Ευρώπη, ο Δένδιας ήταν διακοπές; Ο κ. Δένδιας ήταν διακοπές;

Θα μπορούσα να του πω και άλλα του κ. Δένδια. Δεν θέλω γιατί θέλω να κρατήσω και τον χρόνο χαμηλά για να μη φωνάζει ο κύριος Πρόεδρος και έχει δίκιο ο άνθρωπος. Να του πω κάτι του κ. Δένδια. Ο Νομός Φλώρινας είναι μια περιοχή ακριτική, μια περιοχή που χειμάζει, γιατί είναι περιφέρεια, δεν έχει νέους ανθρώπους. Μετακινούνται, επειδή κλείνει τα στρατόπεδα ο Δένδιας, εκατόν είκοσι στελέχη του Πυροβολικού τώρα από το Αμύνταιο «Στρατόπεδο Παπαπέτρου». Στην Κομοτηνή διαλύονται οικογένειες πριν τις εξετάσεις των παιδιών τους. Μιλάμε για εκατόν πενήντα οικογένειες. Γιατί δεν μιλάει κανείς;

Είναι μια περιοχή που χειμάζει σας λέω, κυρία Υφυπουργέ μου. Αν πάτε στη Φλώρινα, θα λυπηθεί η ψυχή σας. Καλή είναι η Φλώρινα για διακοπές για τα Χριστούγεννα που πηγαίνουν πολλοί από εσάς. Το λέω για να καταλάβει ο κ. Δένδιας ότι είναι καλό να έρχεται εδώ και να κάνει τον δελφίνο, αλλά για να είσαι δελφίνος, πρέπει να αξίζεις να είσαι δελφίνος και όταν στηρίζεις τον κ. Μητσοτάκη σε όλα τα αντιλαϊκά και στα λάθη και τα μέτρα που πήρε, δεν είσαι δελφίνος. Τελεία και παύλα.

Πάμε στα υπόλοιπα. Σας έχω νέα για τα Τέμπη. Η πυρόσφαιρα πλέον δεν μπορεί να αποδοθεί στα έλαια μετασχηματιστών.

Ναύαρχέ μου, η πλάκα τέλος. Επί έναν χρόνο μας ζάλισε η Νέα Δημοκρατία και η Ομάδα Αλήθειας, αυτοί οι ψεύτες με τις τριγωνικές συναλλαγές, τα φερέφωνα του Μαξίμου, ότι τα έλαια σιλικόνης προκάλεσαν την έκρηξη. Θα σας το πω διαφορετικά. Τέλειωσαν τα δίφραγκα. Πάμε στο ευρώ τώρα.

Έχω μπροστά μου τον κ. Μπλαβόπουλο. Δεν τον ξέρετε εσείς βασικά. Τον έβαλε ο κ. Μπακαΐμης. Δεν ξέρω από πού είναι αυτός. Υπάρχει μέσα στη δικογραφία. Βάζει εμπειρογνώμονες ο Μπακαΐμης για αυτά που έχει κάνει, για τις λαθροχειρίες εκεί μέσα.

Ακούστε. Με βάση, λοιπόν, τα αποτελέσματα του συγκεκριμένου εισαγγελέως, που έδωσε την εντολή ανακριτού, λέει ότι με βάση τα αποτελέσματα των αναλύσεων των τεσσάρων δειγμάτων ελαίου σιλικόνης που διενεργήθηκαν στο εργαστήριο του Δ΄ Τμήματος Αθηνών κατόπιν παραγγελίας του εφέτη ανακριτή Μπακαΐμη μαζί με το Εθνικό Μετσόβιο Πολυτεχνείο και τη Λάρισα καταλήγουν στο συμπέρασμα πάσης αμφιβολίας ότι οι ποσότητες εύφλεκτων υλικών και ενώσεων που μετρήθηκαν στα έλαια σιλικόνης δεν δικαιολογούν τη δημιουργία πυρόσφαιρας.

Άρα, σιλικόνη τέλος! Τι μετέφερε το τρένο; Πάμε τώρα: Άλλη έκθεση πάλι από τον κύριο τάδε, η μεταφρασμένη έκθεση από τα αγγλικά -δεκαπέντε σελίδες- του κ. Κωνσταντόπουλου του ΑΠΘ, περιέχεται στο πόρισμα του ΕΟΔΑΣΑΑΜ. Ξεκάθαρα, δεν μπορεί η πυρόσφαιρα να οφείλεται σε ανάφλεξη των ελαίων σιλικόνης. Παραμύθια τέλος, τέλος στο αφήγημα της Κυβέρνησης ότι η έκρηξη οφείλεται στα έλαια σιλικόνης από τη δικογραφία που υπάρχει εδώ μέσα και η οποία δεν μου φαίνεται και πολύ ολοκληρωμένη. Το είπα το πρωί στον ΑΝΤ1 εγώ, δεν μου φαίνεται πολύ ολοκληρωμένη. Εύχομαι να μην λείπουν χαρτιά από εκεί μέσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι και αλλοιωμένη, κύριε Βελόπουλε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτό πάω να πω, γιατί όταν παίρνεις χαρτιά, σημαίνει ότι είναι αλλοιωμένη. Εύχομαι στη δικογραφία που έχει ο Πρόεδρος της Βουλής εδώ μέσα και είναι αντίγραφο -δεν είναι το πρωτότυπο, κύριοι συνάδελφοι- να μην λείπουν χαρτάκια από εκεί μέσα, γιατί αν λείπουν χαρτάκια, θα πάτε φυλακή για αλλοίωση δικογραφίας όλοι σας! Θα πάτε φυλακή, σας το λέω! Δεν θα παίζετε με τους νεκρούς!

(Χειροκροτήματα από την πτέρυγα της Ελληνικής Λύσης)

Και αν δεν πιστεύετε, σας διαβάζω, έχω εδώ εκθέσεις και θα πω και κάτι απλό: Μπορώ να πω πολλά πράγματα για τη δικογραφία ,γιατί λάβαμε γνώση και ο κ. Φωτόπουλος και ο κ. Παπαδάκης. Δεν θα πω άλλα, αλλά αν πάει ένας από εσάς –πήγαν καμιά δεκαπενταριά, από ό,τι έχω μάθει, πήγαν από εμάς τρεις άνθρωποι για συγκεκριμένους λόγους- εάν διαβάσετε, θα φρίξετε με αυτά που γράφονται εκεί μέσα. Σας το λέω και όσοι έχετε παιδιά ή εγγόνια, θα κλάψετε με αυτά που θα διαβάσετε. Δύο χρόνια ψευδολογείτε, δύο χρόνια λέτε ψέματα, δύο χρόνια υπερασπίζεστε έλαια σιλικόνης και ανοησίες, ότι είμαστε για τα μπάζα όσοι μιλάμε, ενώ υπάρχει θέμα μείζον.

Και τι κάνει τώρα η Νέα Δημοκρατία εδώ και δύο, τρεις μέρες; Δείτε πόσο ύποπτος είναι ο ρόλος της Νέας Δημοκρατίας: Δημιουργεί πρόβλημα και αλλαγή ατζέντας. Πάει σε άλλο θέμα, στα πανεπιστήμια, στη βία στα πανεπιστήμια και αρχίζει «η βία στα πανεπιστήμια και πρέπει να δώσουμε νόμους και να παίξουν τα κανάλια αυτό το θέμα» και όλα τα κανάλια από το πρωί «η βία στα πανεπιστήμια». Για να σας πω κάτι: Είναι τυχαίο ότι ξαφνικά οι παρακρατικοί κάνουν επεισόδια; Εκεί που θέλαμε ένα άλλο θέμα, κύριε Παππά, παρακρατικοί, κουκουλοφόροι, δέρνουν τον έναν, δέρνουν τον άλλον, για να φέρει νομικό πλαίσιο η Νέα Δημοκρατία.

Έχετε τη λύση από την Ελληνική Λύση. Αν θέλει η Νέα Δημοκρατία να τελειώσουμε με τη βία στα πανεπιστήμια, να σταματήσει το κοκτέιλ παραπληροφόρησης, να ξεκουκουλώσει τους κρανιοφόρους και το κυριότερο -θα σας το πω τώρα- έχετε παρατάξεις στα πανεπιστήμια η Νέα Δημοκρατία τη ΔΑΠ; Ωραία. Βρωμίζει με αφισοκόλληση τα πανεπιστήμια η ΔΑΠ; Ναι. Δέρνονται μεταξύ τους με τις άλλες παρατάξεις; Ναι. Είναι κομματικοί σας χούλιγκαν; Ναι. Κανένα κόμμα εδώ μέσα δεν θέλει να υπάρχει ειρήνη στα πανεπιστήμια, γιατί από εκεί βγαίνουν τα στελέχη σας, οι Βουλευτές σας, οι Υπουργοί σας. Θέλετε τη λύση; Θέλετε να σταματήσουν να είναι χουλιγκάνοι οι φοιτητές; Κατάργηση τώρα των παρατάξεων στα πανεπιστήμια γιατί δεν χρειάζονται! Σε καμία χώρα του κόσμου, στην Ευρώπη, στον κόσμο δεν υπάρχουν παρατάξεις! Τώρα κατάργηση και να ξεκινήσει η Νέα Δημοκρατία, να καταργήσει τη ΔΑΠ!

(Χειροκροτήματα από την πτέρυγα της Ελληνικής Λύσης)

Όμως, πώς μιλάτε για βία εσείς, όταν Υπουργός σας, Υπουργός της Νέας Δημοκρατίας το 2003 είχε ρίξει -ναι ή όχι;- με πυροσβεστήρα σε πρύτανη, για να του κλέψει έγγραφα; Υπουργός σας εδώ, όχι εσείς, Υπουργός της Νέας Δημοκρατίας το 2003. Ενεπλάκη -ναι ή όχι;- με πυροσβεστήρα που έριξε στον πρύτανη; Ναι. Μην πω το όνομα, θα εκτεθείτε. Δεν θέλω να το προσωποποιήσω.

**ΔΙΟΝΥΣΙΟΣ ΧΑΤΖΗΔΑΚΗΣ:** Ποιος είναι;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσύ το ψάχνεις το όνομα; Ξέρω, επίτηδες. Είναι Υπουργός σας! Έτσι; Δεν μπορεί ο βιαστής να μιλάει για βιασμούς. Απλά είναι τα πράγματα, απλά είναι, για να μην νομίζετε ότι είναι προσωπική μου αντιπαράθεση με αυτόν τον κύριο. Ψάξτε το 2003 ποιος έριξε με πυροσβεστήρα, ήταν φοιτητής τότε και μάλιστα αποπέμφθηκε τότε από τη ΔΑΠ και επανήλθε μετά, έγινε Βουλευτής και τώρα είναι Υπουργός. Τώρα μην πω και τι Υπουργός είναι, άμα σας πω και τι Υπουργός είναι, θα γελάσετε, θα βάλετε τα κλάματα. Είναι αυτός που προστατεύει τους Έλληνες από τη βία. Άντε τώρα! Στο σπίτι του κρεμασμένου δεν μιλάνε για σκοινί! Καταργήστε τις παρατάξεις στα σχολεία, στα πανεπιστήμια και τελείωσε η βία!

(Χειροκροτήματα από την πτέρυγα της Ελληνικής Λύσης)

Χούλιγκαν θέλετε, οπαδούς, τραμπούκους, αλλά είστε παπατζιλίκια, όλα παπατζιλίκια μετράτε. Ακούστε λίγο γιατί είστε παπατζήδες: Από σήμερα το πρωί παίζει η είδηση «το ψηφιακό πελατολόγιο αποκάλυψε 70% φοροδιαφυγή, αν εφαρμοστεί». Μισό λεπτό, ρε παιδιά, αφού δεν εφαρμόστηκε ακόμα το ψηφιακό πελατολόγιο, πώς αποκαλύπτει 70% φοροδιαφυγή πριν εφαρμοστεί; Πόσο παπατζήδες είστε, ρε παιδιά! Πού πουλάτε τις παπάτζες; Αφήστε τις παπάτζες, γιατί υπάρχει εδώ η φωνή της Ελληνικής Λύσης! Η ελληνική φωνή υπάρχει εδώ!

(Χειροκροτήματα από την πτέρυγα της Ελληνικής Λύσης)

Κυνηγάτε τον Έλληνα, τον έχετε ξεκληρίσει, τον ελεύθερο επαγγελματία με φορολόγηση, υπερφορολόγηση. Πείτε μου σε ποια χώρα υπάρχουν αυτοί οι φόροι. Πού υπάρχουν; Πείτε μου μια χώρα στην Ευρώπη!

Όμως, είπαμε, έχουμε Κυβέρνηση «μπεκρής-pass». Έβγαλαν για τους μπεκρήδες pass, «θα σουρώνεις» -λέτε στον πιτσιρικά- «θα σου πληρώνουμε το ταξί να σε γυρίζει σπίτι», αντί να πουν στον νεαρό πιτσιρικά «ρε παιδί μου, μην πίνεις, δεν υπάρχει λόγος», να τον νουθετήσουν, του λένε «πιες τον αγλέουρα και έλα μετά να σου πληρώσω και το εισιτήριο να πας σπίτι σου». Και ποια Κυβέρνηση είναι αυτή; Ακούστε, το έχω μπροστά μου, μισό λεπτό: Είναι η Κυβέρνηση που όλο αυτό με τους ταξιτζήδες το κάνει για τους UBER, τους «ουμπεράδες». Είστε οι προστάτες του κεφαλαίου και της UBER και πολέμιοι του ελληνικού ταξί, αυτοί είστε! Είστε υπηρέτες του κεφαλαίου!

(Χειροκροτήματα από την πτέρυγα της Ελληνικής Λύσης)

Και επειδή είστε και για τα μπάζα, όπως έλεγε ο κ. Φλωρίδης, ακούστε τι Κυβέρνηση είναι, κυρίες και κύριοι συνάδελφοι, κύριε Παππά, κυρία Διγενή: Δίνουν 1,5 ευρώ στον νεφροπαθή ως επιδότηση -έχω την επιστολή εδώ, την καταθέτω στα Πρακτικά της Βουλής- για να μεταφερθεί ο άνθρωπος που κινδυνεύει να πεθάνει για να κάνει αιμοκάθαρση, 1,5 ευρώ. Στον μπεκρή που πίνει τον αγλέουρα δίνουν 50 και 100 ευρώ. Είστε ανάλγητοι, άδικοι και δυστυχώς, ανίκανοι! Αυτοί είστε!

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ναι, 1,5 ευρώ, για να πάρει ο νεφροπαθής να κάνει αιμοκάθαρση, που κινδυνεύει η ζωή του να πεθάνει! Δεν τους νοιάζει η ανθρώπινη ζωή, δεν τους ενδιαφέρει. Είστε Κυβέρνηση εκτός τόπου και χρόνου!

Θα δώσω ένα παράδειγμα και κλείνω εδώ: Έχω επιστολή μίας γυναίκας ιατρού, επιστήμονος, η οποία είναι από τις λίγες οικογένειες -περίπου χίλιες εξακόσιες είναι, αν δεν κάνω λάθος- που έχει δέκα παιδιά, ιατρός, επιστήμων: «Απευθύνομαι σε εσάς με την ελπίδα ως Πρόεδρος της Ελληνικής Λύσης να θελήσετε να αναδείξετε το συγκεκριμένο θέμα». Κάτι τι μου λέει; Πώς αντιμετωπίζονται οι υπερπολύτεκνοι. Αντί να την κάνουμε άγαλμα τη γυναίκα που γεννάει Έλληνες, να λύσουμε το δημογραφικό, μου λέει μία σειρά προβλημάτων που έχουν χίλιες εξακόσιες οικογένειες που έχουν παραπάνω από έξι παιδιά. Το κράτος φορολογεί κανονικά, χωρίς καμία πραγματική ελάφρυνση. «Επειδή» -λέει- «εργάζονται οι δύο γονείς, εγώ και ο άντρας μου και το εισόδημά μας είναι παραπάνω από ό,τι θεωρεί το κράτος». Τα παιδιά, τα ελληνόπουλα; Αποκλείει όλα τα επιδόματα, τα κοινωνικά τιμολόγια λόγω υποτιθέμενου υψηλού εισοδήματος. Είναι χίλιες εξακόσιες οικογένειες! Αυτοί είστε, σας λέω, αυτοί είστε! Μιλάμε για αθλιότητα, απανθρωπιά. Δεν είναι λογικά. Και υπάρχουν ένα σωρό θέματα, τέλη ταξινόμησης, αυτοκίνητα που χρειάζονται, δεν υπάρχει απαλλαγή από τα διόδια, τα επιδόματα γέννας είναι τα ίδια είτε κάνεις το πρώτο παιδί είτε κάνεις δέκα παιδιά. Χάνουν τα επιδόματα οι γιοι τους, οι φοιτητές.

Σας το λέω γιατί, να η διαφορά της Ελληνικής Λύσης! Η Ελληνική Λύση δεν κάνει επικοινωνιακή πολιτική στο Κοινοβούλιο ούτε φασαρία χωρίς λόγο. Θα φωνάζουμε, θα ουρλιάζουμε όσο αδικείτε τους Έλληνες και τις Ελληνίδες και θα ψάχνουμε να βρούμε την αλήθεια.

(Χειροκροτήματα από την πτέρυγα της Ελληνικής Λύσης)

Σας λέγαμε -ναύαρχέ μου, εδώ ήσουν- για τον COVID, έχω μπροστά μου παγκόσμια έρευνα, την καταθέτω στα Πρακτικά. Πάρτε και αυτά εδώ, είναι διακόσιες σελίδες, καταθέτω τις δύο πρώτες σελίδες.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όταν έλεγα «μην κάνετε υποχρεωτικότητες», μου λέγατε να κάνουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Κλείνω, κύριε Πρόεδρε, σας υποσχέθηκα ότι θα μιλήσω γύρω στα δεκαπέντε, είκοσι λεπτά, θα μιλήσω είκοσι.

Βάλατε με το ζόρι τους Έλληνες να κάνουν τα εμβόλια και βγαίνουν τώρα διεθνείς έρευνες και λένε, νέα μελέτη και λέει «Συσχέτιση εμβολιασμού με πτώση γονιμότητας». Ο κ. Χούλσερ, διάσημος επιδημιολόγος, σε ολόκληρη μελέτη του λέει 33% χαμηλότερα ποσοστά επιτυχών συλλήψεων σε γυναίκες εμβολιασμένες πριν τη σύλληψη. Πού οφείλεται; Στο mRNA. Τι είχαμε; Αποβολές, ενδομήτριο θάνατο, συγγενείς ανωμαλίες, καρδιακή ανακοπή εμβρύου. Άλλες έρευνες υποστηρίζουν ότι ο παγκόσμιος πληθυσμός θα μειωθεί με τα εμβόλια mRNA. Αυτά τα δείχνω στη Νέα Δημοκρατία και στον κ. Μητσοτάκη που μας έλεγε ψεκασμένους. Δεν βλέπετε τριαντάχρονους να πέφτουν σαν τα κοτόπουλα κάτω; Εμφράγματα και εγκεφαλικά; Δεν βλέπετε γυναίκες να χάνουν τα παιδιά τους; Δεν τα βλέπετε όλα αυτά; Έτσι ξαφνικά; Τι έγινε, ρε παιδί μου; Πείτε μου τι έγινε! Του τα έλεγα εδώ, όχι υποχρεωτικότητα, προαιρετικότητα, σας έλεγα. Με το ζόρι μάς έκανε εμβόλια για να κερδίσει η Φον ντερ Λάιεν!

Τώρα σας λέω ένα πράγμα. Εγώ παρακαλώ τον ελληνικό λαό στις επόμενες εκλογές να μας δώσει τη δύναμη και για τα Τέμπη και για τα εμβόλια και για τη διαφθορά να φυλακίσουμε τους υπαιτίους! Θα τιμωρηθούν! Αυτό θέλω, γιατί οι ζωές των ανθρώπων δεν είναι απλά νούμερα!

(Χειροκροτήματα από την πτέρυγα της Ελληνικής Λύσης)

Και είστε η Κυβέρνηση του διχασμού. Δηλαδή, επειδή είναι από τα Χανιά ο Πρωθυπουργός, πρέπει να βάλει δικό του μητροπολίτη, βρε παιδιά; Φέρνετε εδώ μία τροπολογία. Δηλαδή, παντού να ανακατευτεί η οικογένεια Μητσοτάκη; Για τον Θεό και την Παναγία δηλαδή! Έλεος! Έλεος! Ακόμα και σε εκλογές μητροπολιτών! Φέρατε τροπολογία για τα γέλια, με ερμηνεία που πέσαμε από τα γέλια, γιατί θέλετε Χανιώτη «Μητσοτακικό» μητροπολίτη! Κάνετε και μια διασύνδεση με τον Πάπα για να έχετε το αλάθητο. Τι είναι αυτά; Τι κυβέρνηση διχασμού είναι αυτή, όταν το ποίμνιο στα Χανιά είναι υπέρ ενός;

Γιατί, όμως, δεν θέλει τον άλλον ο κ. Μητσοτάκης; Διότι ο άλλος είναι πατριώτης, κύριε Παππά. Έχει μεγάλο στόμα, μιλάει. Και μιλάει πατριωτικά. Μιλάει λεβέντικα κρητικά. Δεν είναι υπέρ του κατευνασμού. Μιλώ για τον Κισσάμου και Σελίνου Αμφιλόχιο. Κι αυτό επειδή δεν τον θέλει ο Βαρθολομαίος!

Όλα αυτά τα ακούει ο κόσμος και σας βλέπει. Θέλετε να παρεμβαίνετε στη δικαιοσύνη. Θέλετε να παρεμβαίνετε στην Αστυνομία. Θέλετε να παρεμβαίνετε στα εξοπλιστικά. Θέλετε να παρεμβαίνετε σε κάθε μορφή κοινωνικής οργάνωσης του κράτους. Θέλετε να παρεμβαίνετε και στον Θεό, στην Εκκλησία! Ε, δεν γίνεται έτσι! Δεν πάει πουθενά έτσι!

Και επειδή φέρνετε και τον προσωπικό αριθμό, σας λέω το εξής: Η Ελληνική Λύση, επειδή δεν είναι πλέον προαιρετικότητα ή όχι, είναι εναντίον του προσωπικού αριθμού! Τέρμα οι υπαναχωρήσεις οι φασιστικές! Δεν θέλουμε υποχρεωτικότητα!

(Χειροκροτήματα από την πτέρυγα της Ελληνικής Λύσης)

Τίποτα δεν θέλουμε! Δεν θέλουμε προσωπικό αριθμό! Λέγομαι Κυριάκος Βελόπουλος, έχω ΑΦΜ, έχω ταυτότητα, δεν θέλω προσωπικό αριθμό! Ποιοι είστε εσείς; Το έχετε πει προεκλογικά αυτό; Ούτε καν προαιρετικό! Ούτε προαιρετικό θέλουμε! Δεν το θέλουμε! Δημοκρατία έχουμε. Παίρνω ό,τι θέλω! Έχω ταυτότητα, έχω το ένα, έχω το άλλο!

Αυτό είναι παραμύθι, κύριε συνάδελφε. Θα σας το πω εγώ.

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, μου το εξηγεί ο συνάδελφος κ. Μάντζος.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μία σελίδα έμεινε, κύριε Πρόεδρε.

Όχι, είναι παραμύθι η ιστορία του προσωπικού αριθμού. Θα σας το πω εγώ. Είναι όπως αυτό που έκανε με το DNA ο κ. Γεωργιάδης, που έδωσε το DNA των νεογνών σε ιδιωτικές εταιρείες. Εκεί θα πάνε τα στοιχεία. Έχω εταιρεία, έχω και call center, έχω data center, ξέρω τι πάνε να κάνουν.

Όχι! Όχι στον προσωπικό αριθμό! Δεν θα τον πάρουμε ποτέ! Άντε, γιατί η πλάκα τελειώνει!

(Χειροκροτήματα από την πτέρυγα της Ελληνικής Λύσης)

Για εμάς -και κλείνω εδώ, κύριε Πρόεδρε- ισχύει αυτό που λέει ο Πλάτωνας. Το να σε κατηγορήσουν, κύριε Παππά, να σε λοιδορήσουν, να σε υποτιμήσουν, δεν είναι πάντα ένδειξη λάθους, αλλά καμιά φορά είναι μία ένδειξη ότι δεν χωράς στο δικό τους το μυαλό, στη δική τους λογική. Μας κατηγόρησαν, μας λοιδόρησαν. Επιβεβαιωθήκαμε σε όλα. Δεν χωράμε στη δική τους λογική. Δεν πειράζει που δεν χωράμε στη λογική τους. Δεν θέλουμε να χωράμε κιόλας. Η λογική τους είναι ψέμα, μισή αλήθεια, αντιλαϊκά, αντιχριστιανικά μέτρα και το σύστημά τους είναι το αφεντικό τους.

(Χειροκροτήματα από την πτέρυγα της Ελληνικής Λύσης)

Εμείς, λοιπόν, δεν έχουμε αφεντικά. Αφεντικό έχουμε μόνο τον ελληνικό λαό και αυτός είναι η πυξίδα μας. Αυτός είναι οδηγός μας, γιατί για μας ο Έλληνας και η Ελληνίδα είναι πάνω απ’ όλους, πάνω από όλα!

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο τώρα έχει η Πρόεδρος της Πλεύσης Ελευθερίας κ. Κωνσταντοπούλου.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είπα να ξεκινήσω με λίγη σιωπή, μιας και έχετε αλλεργία στο να μιλάμε.

Πού βρίσκεται ο κ. Κακλαμάνης; Πού βρίσκεται; Γιατί δεν έχει ακόμη ανέβει στην Έδρα του Προέδρου Βουλής να πει πώς είναι δυνατόν συνεργάτης του, έμμισθος υπάλληλος στο Γραφείο Προέδρου, Μαρζαβάς Αναστάσιος –ή Μαρζάβας, το έχω σημειωμένο- και ο Διευθυντής του Γραφείου Τύπου της Βουλής κ. Πιτσιδόπουλος να κατασκοπεύουν και να ηχογραφούν πολιτική Αρχηγό και, μάλιστα, την πολιτική Αρχηγό που στοχοποίησε ο κ. Κακλαμάνης χθες το πρωί. Ανέβηκε στην Έδρα του Προέδρου Βουλής και διάβασε ένα έτοιμο κείμενο που το διάβαζε με χαμηλωμένα μάτια, για να με στοχοποιήσει ότι έχω ταπεινά κίνητρα όταν επισημαίνω ότι ακόμη δεν έχουμε πιστοποιήσει την αυθεντικότητα της δικογραφίας που δείχνουν στους Βουλευτές στην Αίθουσα 168.

Παρεμπιπτόντως, ήταν το τελευταίο ρουσφέτι του κ. Τασούλα στον κ. Μητσοτάκη. Ονόμασε την Αίθουσα 168 Αίθουσα «Παύλος Μπακογιάννης» και μετά έγινε Πρόεδρος της Δημοκρατίας. Είχαμε τότε πει ότι, βεβαίως, προσήκει τιμή σε έναν δολοφονημένο Βουλευτή του Ελληνικού Κοινοβουλίου, αλλά πριν τη δολοφονία του Παύλου Μπακογιάννη υπήρξε η δολοφονία του Γρηγόρη Λαμπράκη από το παρακράτος Καραμανλή. Και τότε είχαν βγει κάποιες ανακοινώσεις ότι δεν υπάρχει έγκλημα, ότι είναι ατύχημα. Και όμοιες ανακοινώσεις βγήκαν για τις υποκλοπές.

Εδώ δεν έχουμε, λοιπόν, Αίθουσα «Γρηγόρης Λαμπράκης», γιατί δεν ήταν συγγενής του κ. Μητσοτάκη και της κ. Μπακογιάννη ο Γρηγόρης Λαμπράκης. Έχουμε Αίθουσα «Παύλος Μπακογιάννης», όχι, δυστυχώς, για να εκπεμφθεί ένα μήνυμα δημοκρατικής τιμής στα θύματα του παρακράτους, της τρομοκρατίας, της τυφλής βίας, της έμμισθης βίας των γνωστών «αγνώστων», όχι γι’ αυτό, αλλά για να εξοικονομηθεί αυτό το οποίο επεδίωκε η οικογένεια Μητσοτάκη-Μπακογιάννη. Αυτή είναι η αλήθεια.

Και ξεκαθαρίζω ότι εμείς από την πρώτη στιγμή δηλώσαμε –εγώ προσωπικά- ότι φυσικά και θα πρέπει να υπάρξει ονομασία των αιθουσών της Βουλής στη μνήμη των ανθρώπων που έχουν δολοφονηθεί. Και, βέβαια, ο πρώτος που πρέπει να τιμηθεί είναι ο Γρηγόρης Λαμπράκης. Και, βέβαια, αυτό δεν έχει γίνει. Και, βέβαια, ο Γρηγόρης Λαμπράκης δεν δολοφονήθηκε λέγοντας «θα υπακούω στις εντολές». Δολοφονήθηκε λέγοντας «δεν υπακούω στις αντιδημοκρατικές εντολές» και κάνοντας μια κορυφαία πράξη ανυπακοής, να πραγματοποιήσει μόνος του, κρατώντας με τα χέρια του το πανό που έλεγε «ΕΛΛΑΣ» και είχε το σήμα της ειρήνης, πορεία ειρήνης την οποία είχε απαγορεύσει τότε το καθεστώς.

Tα γνωρίζετε, τα γνωρίζετε! Τα γνωρίζετε και γνωρίζετε τι σημαίνει να επικαλείστε επίπλαστους κανόνες, για να εμφανίσετε ως παράνομους εκείνους που επιθυμούν να υπηρετήσουν την ειρήνη, που επιθυμούν να υπηρετήσουν τα δικαιώματα, που επιθυμούν να υπηρετήσουν τη δημοκρατία. Κάπως έτσι η χούντα, αλλά και κάποια κόμματα εμφάνιζαν τους φοιτητές του πολυτεχνείου ταραξίες κι κάπως έτσι σήμερα η Κυβέρνηση στοχοποιεί τους φοιτητές, στοχοποιεί τα πανεπιστήμια, προσπαθεί να εμφανίσει τα πανεπιστήμια και τους φοιτητές σαν εστίες εγκληματικότητας και κακοποιούς, την ώρα που οι κορυφαίοι κακοποιοί, η μεγαλύτερη εγκληματική οργάνωση κυβερνά τη χώρα. Είναι η Κυβέρνηση Μητσοτάκη.

Κυρία Υφυπουργέ, κυρία Παπαδοπούλου, ο Υπουργός που βρίσκεται; Έχετε ιδέα που είναι;

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Ναι. Είναι στο άτυπο Συμβούλιο Εξωτερικών Υποθέσεων στη Βαρσοβία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι στη Βαρσοβία ο Υπουργός Εξωτερικών. Και ποια ήταν η χρεία να έρθει αυτό το νομοσχέδιο που είναι σημαντικό και αφορά τη βιοποικιλότητα και αφορά το περιβάλλον; Ποια ήταν η χρεία να έρθει με αυτόν τον τρόπο, χωρίς συζήτηση; Ποια ήταν η χρεία; Καμία. Δεν άξιζε να συζητήσουμε τα θέματα προστασίας του περιβάλλοντος εδώ στη Βουλή; Μάλλον δεν άξιζε, γιατί η Κυβέρνησή σας συμπράττει με κυβερνήσεις και πηγαίνει σε χώρες, όπου οι διεργασίες δεν είναι για την προστασία του περιβάλλοντος, αλλά είναι για μπίζνες στον τομέα του περιβάλλοντος και της ενέργειας. Έτσι έχει γίνει με την προτελευταία ΚΟΠ, στην οποία προέδρευε των εργασιών ένα μέλος διοικητικού συμβουλίου πετρελαϊκών εταιρειών και αυτό το μέλος διοικητικού συμβουλίου πετρελαϊκών εταιρειών επισκέφτηκε τον κ. Παπασταύρου πριν από λίγες μέρες, τον Υπουργό Ενέργειας και Περιβάλλοντος. Πηγαίνετε στο Μπακού και στο Αζερμπαϊτζάν, ενώ υπάρχουν σοβαρότατες παραβιάσεις από πλευράς του Αζερμπαϊτζάν του Διεθνούς Δικαίου, αλλά την ίδια ώρα το Αζερμπαϊτζάν δραστηριοποιείται και σίγουρα προβαίνει σε επιλήψιμες ενέργειες στον τομέα της ενέργειας. Η εξωτερική πολιτική είναι εξαιρετικά αντιφατική και εξαιρετικά προβληματική, κυρία Παπαδόπουλου και επειδή είστε διπλωμάτης, θα υποχρεωθώ να τα πω σε σας. Πως δικαιολογείται η αφωνία του Υπουργείου Εξωτερικών; Δεν είστε πια διπλωμάτης, είστε Υφυπουργός, αλλά η καριέρα σας και οι πορείες της είναι στο Διπλωματικό Σώμα και στις υπηρεσίες του Υπουργείου Εξωτερικών, έτσι δεν είναι; Πώς δικαιολογείται, λοιπόν, το γεγονός της αφωνίας του Υπουργείου Εξωτερικών για την επίσκεψη Ερντογάν στην Κύπρο στα κατεχόμενα, για τα εγκαίνια σε δήθεν προεδρικό μέγαρο του ψευδοκράτους και για τις δηλώσεις του ότι ο στρατός κατοχής είναι ιδιοκτήτης των κατεχομένων; Πώς το δικαιολογείτε; Γιατί δεν είπατε κουβέντα; Γιατί το Υπουργείο Εξωτερικών απάντησε με διαρροές και πηγές; Είναι από εξωτερική πολιτική ενός κυρίαρχου κράτους; Είναι αυτό εξωτερική πολιτική που διαφυλάσσει τα συμφέροντα της χώρας;

Δεύτερη ερώτηση: Για ποιον λόγο δεν λέτε κουβέντα για το Ισραήλ; Επειδή γίνονται μπίζνες της Κυβέρνησης με ισραηλινές εταιρείες -πέφτει χρήμα εξοπλιστικών εταιρειών και μάλιστα κάνουν και έκθεση αυτές τις μέρες εδώ στην Αθήνα- και οι Υπουργοί της Κυβέρνησης κάνουν μπίζνες με μέλη μιας κυβέρνησης η οποία αυτή τη στιγμή διαπράττει γενοκτονία; Γιατί, κυρία Παπαδοπούλου, δεν λέτε κουβέντα; Και ρωτήστε και τον κ. Γεραπετρίτη. Αν τον είχα εδώ, θα τον ρώταγα, όπως έχω κάνει σε κάθε ενημέρωση που μου έχει κάνει και σε κάθε ευκαιρία και στο Συμβούλιο Εξωτερικής Πολιτικής, στο οποίο η Πλεύση Ελευθερίας συμμετέχει σταθερά και με δική μου παρουσία και με τον κ. Καζαμία. Γιατί, κυρία Παπαδοπούλου, νομιμοποιείτε έναν πρωθυπουργό που διαπράττει διεθνή εγκλήματα και είναι καταζητούμενος από το Διεθνές Ποινικό Δικαστήριο, από το όργανο αυτό, δηλαδή, που θεσμοθετήθηκε από τον ΟΗΕ, υπό την αιγίδα του ΟΗΕ, με εργασίες της Γενικής Συνέλευσης του ΟΗΕ το 1998; Ήμουν εκεί φοιτήτρια, μέλος των μη κυβερνητικών οργανώσεων που πίεζαν να υπάρξει ανεξάρτητο διεθνές ποινικό δικαστήριο, σε αντίθεση με τα ad hoc διεθνή ποινικά δικαστήρια που ήταν υπό την εξουσία του Συμβουλίου Ασφαλείας του ΟΗΕ.

Γιατί δεν έχετε πει τίποτα για το γεγονός ότι ο Αρχηγός του κράτους του Ισραήλ, ο Πρωθυπουργός του Ισραήλ -γιατί έχει και πρόεδρο το Ισραήλ- γιατί δεν είναι καταζητούμενος για διεθνή εγκλήματα; Πώς επιτρέπετε; Καταλαβαίνετε ότι είστε υπόλογοι για υπόθαλψη; Καταλαβαίνετε ότι όταν πηγαίνει ο Πρωθυπουργός στις 23 Οκτωβρίου του 2023 και αγκαλιάζει τον Νετανιάχου και του λέει: «Whatever happens, happens without too much of the humanitarian cost», δηλαδή, «ό,τι είναι να γίνει, ας γίνει, χωρίς υπερβολικό ανθρωπιστικό κόστος», τον ενθαρρύνει να προβεί στις πράξεις γενοκτονίας στις οποίες προέβη;

Ξέρετε πόσες επίκαιρες ερωτήσεις έχω κάνει στον κ. Μητσοτάκη γι’ αυτό το θέμα; Μπορεί να είναι και είκοσι, μπορεί να είναι και παραπάνω. Δεν έρχεται να απαντήσει. Πρέπει να μου απαντήσετε εσείς. Γιατί θα θυμάστε ότι είχατε έρθει στην Επιτροπή Εξωτερικών Υποθέσεων -ήταν τέλη του 2023, τα θυμάστε, κύριε Καζαμία, γιατί ήμασταν μαζί, ήταν η Επιτροπή Ευρωπαϊκών Υποθέσεων και η Εξωτερικών, νομίζω μαζί- και είπατε τότε «το δικαίωμα της άμυνας του Ισραήλ». Όλοι έχουν δικαίωμα στην άμυνα και όταν σας ρώτησα «οι Παλαιστίνιοι έχουν;», θυμάστε τι μου απαντήσατε; Μου απαντήσατε «μη με διακόπτετε. Μη με διακόπτετε».

Είναι πιο σοβαρό να σας διακόπτω, για να σας ρωτάω για τους Παλαιστινίους, από το να διαπράττει γενοκτονία ο Νετανιάχου. Αυτοί ακριβώς είστε. Αυτή είναι η Κυβέρνησή σας. Καταπίνουμε τη γενοκτονία και διεκτραγωδούμε την ομιλία στη Βουλή και την ποινικοποιούμε. Αυτοί είστε!

(Χειροκροτήματα από την πτέρυγα της Πλεύσης Ελευθερίας)

Εγώ θέλω να μου απαντήσετε πώς δικαιολογείται να μας φέρνετε σήμερα μία σύμβαση του ΟΗΕ, που εμείς τη θεωρούμε από πάρα πολλές απόψεις σημαντική και θετική, την ώρα που εσείς τσαλαπατάτε όλα τα ψηφίσματα του ΟΗΕ, τις διαρκείς εκκλήσεις του Γενικού Γραμματέα του ΟΗΕ απέναντι στη γενοκτονία που διαπράττει το Ισραήλ; Τσαλαπατάτε τα εντάλματα του Διεθνούς Ποινικού Δικαστηρίου κατά του Νετανιάχου και συναντιέστε με την Κυβέρνηση και συναντιέται ο κ. Μητσοτάκης με τον ίδιο τον Νετανιάχου ως υπόδικο και πάλι τον αγκαλιάζει. Πώς δικαιολογείται από την άποψη των υποχρεώσεων του κράτους, με βάση τη νομοθεσία και τον ν.3003 του 2002 -του 2002!- με τον οποίο κυρώθηκε το καταστατικό του Διεθνούς Ποινικού Δικαστηρίου;

Πώς δικαιολογείται να είμαστε από 1η Γενάρη του 2025 κράτος-μέλος του Συμβουλίου Ασφαλείας του ΟΗΕ, μη μόνιμο μέλος, και να είναι άφωνος και άλαλος ο Υπουργός Εξωτερικών για τις παραβιάσεις του Διεθνούς Δικαίου και του Διεθνούς Ποινικού Δικαίου; Η δική μας εξήγηση είναι ότι είστε επίορκοι. Διότι δίνετε όρκο και ο όρκος που δίνετε στη διαδικασία όρκισης της κυβέρνησης έχει να κάνει με την πίστη στο Σύνταγμα και τη διαφύλαξη των συμφερόντων της χώρας και εσείς τα παραβιάζετε για οικονομικά συμφέροντα με κράτη τα οποία δυστυχώς εγκληματούν.

Γίνεται σάλος στις Ηνωμένες Πολιτείες στα πανεπιστήμια για τη χρηματοδότηση του Ισραήλ από πανεπιστήμια. Ποινικοποιούνται οι αντιδράσεις των φοιτητών. Και είμαι περήφανη επειδή είμαι και απόφοιτη ενός αμερικανικού πανεπιστημίου στο δεύτερο μεταπτυχιακό μου, του Κολούμπια, είμαι περήφανη για τους φοιτητές του πανεπιστημίου αυτού που ξεκίνησαν την αντίδραση στα εγκλήματα του Ισραήλ. Είμαι περήφανη για τους φοιτητές που αντιδρούν απέναντι στις εξουσίες που κανοναρχούν.

Χτες ακούσαμε φοβερά πράγματα! Μας είπαν ότι είμαστε πασιφιστές, δηλαδή ειρηνιστές, ότι αγαπάμε την ειρήνη. Ο εισηγητής σας, πρώην στρατιωτικός, μας το είπε ότι είμαστε πασιφιστές και αυτό σημαίνει ότι νομιμοποιούμε τον Τραμπ. Πώς δικαιολογείται να μην έχετε καταγγείλει τις δηλώσεις του κ. Τραμπ ότι θα εκκαθαρίσει τη Γάζα από τους Παλαιστινίους;

Τι με κοιτάτε συνοφρυωμένη, κυρία Παπαδοπούλου; Δεν τα έχετε ακούσει;

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Νομίζω ότι έχουμε αναφερθεί σε αυτό.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, όχι διάλογο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Νομίζετε; Γιατί είναι αναγγελία διεθνούς εγκλήματος αυτές οι δηλώσεις, όπως και το AI βίντεο για τη «Ριβιέρα» στη Γάζα. Και το να νομίζετε ότι έχετε αναφερθεί ξέρετε είναι σοβαρή υποβάθμιση αυτού που συμβαίνει.

Κυρίες και κύριοι, η Πλεύση Ελευθερίας έχει βεβαίως καταθέσει κατ’ επανάληψη προτάσεις για το περιβάλλον και θα καταθέσουμε στην πορεία και θα παρουσιάσουμε και το πρόγραμμά μας για το περιβάλλον, όπως και για κάθε πεδίο που αφορά τη χώρα μας. Ξέρουμε πολύ καλά ότι στην Ελλάδα και το ξέρω βιωματικά, υπερασπιζόμενη κινήματα και ανθρώπους που υπερασπίζονται το περιβάλλον απέναντι σε διεφθαρμένες, αυταρχικές δημοτικές αρχές, αυτοδιοικητικές αρχές, στον Βόλο με τον Μπέο, στην Αιγείρα με τον ΧΥΤΑ Αιγείρας που τον κλείσαμε, στην Κέρκυρα με τη Λευκίμμη, στον Ωρωπό για τις βιομηχανίες του Ασωπού, σε ένα σωρό πεδία, κι από την αρχή της δικηγορίας μου αυτό το οποίο διαπιστώνω είναι αυτό το οποίο εσείς κάνετε ότι δεν ξέρετε, ότι κάνετε μπίζνες στον τομέα του περιβάλλοντος και της ενέργειας, ότι υποβαθμίζετε το περιβάλλον σταθερά γιατί δεν το λογίζετε ως ανθρώπινο δικαίωμα, όπως είναι θεσμοθετημένο, και γιατί το θυσιάζετε στον βωμό των χρημάτων και μάλιστα και των προσωπικών ωφελημάτων.

Σε αυτή την παρέμβαση εγώ θα ήθελα να επισημάνω -και αμέσως μετά, στις 12.00΄, θα πάω στη Διάσκεψη των Προέδρων- τα εξής: Πρώτον, από χθες είναι απολύτως εμπεριστατωμένο ότι οι διαδικασίες παρακολουθήσεων, υποκλοπών και ακόμη και ηχογραφήσεων συνομιλιών πολιτικών Αρχηγών μαίνονται εντός του κτιρίου της Βουλής από υπαλλήλους του Προέδρου της Βουλής, με εντολή του. Το ομολόγησε όταν πήγε στους κοινοβουλευτικούς συντάκτες, αντί να έρθει εδώ, στην Έδρα του Προέδρου, και είπε: «τους καταχέριασα». Τους καταχέριασε; Δηλαδή, τους έδειρε; Μάλωσε τα κακά παιδιά; Είπε: «Αυτοί παραιτήθηκαν, αλλά εγώ δεν δέχτηκα τις παραιτήσεις». Γιατί; Γιατί αυτοί που με ηχογραφούσαν παραιτήθηκαν ηρωικά και εκείνος δεν δέχεται ότι είναι λόγος παραίτησης; Όχι, δεν δέχθηκε τις παραιτήσεις γιατί πήγαν με εντολή του.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, κυρία Πρόεδρε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κι εγώ παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, αντί για 5 λεπτά μιλάτε 21΄ και 55΄΄. Καταλαβαίνετε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και ο προηγούμενος μίλησε 22΄,…

**ΠΡΟΕΔΡΕΥΩΝ (Γεώργιος Γεωργαντάς):** Ο προηγούμενος μίλησε 21΄ και 47΄΄, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…αλλά δεν κάνατε αυτό που κάνετε τώρα.

**ΠΡΟΕΔΡΕΥΩΝ (Γεώργιος Γεωργαντάς):** Δεν ξέρω αν κάνετε αυτόν τον διαγωνισμό αν θα μιλήσετε περισσότερο εσείς ή ο κ. Βελόπουλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν κάνω διαγωνισμό.

**ΠΡΟΕΔΡΕΥΩΝ (Γεώργιος Γεωργαντάς):** Σε κάθε περίπτωση προνομιακή μεταχείριση νομίζω δεν δικαιούται κανείς εδώ μέσα. Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ούτε εσείς. Και ούτε ο Πρόεδρος της Βουλής…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε. Καταλαβαίνετε τι λέω. Δεν υπάρχει λόγος εντάσεως. Παρακαλώ, ολοκληρώστε τη σκέψη σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς δημιουργείτε την ένταση. Γιατί εγώ έκλεινα…

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε τη σκέψη σας. Αυτό δεν σημαίνει ότι θα σας αφήσω να μιλάτε όση ώρα θέλετε, κυρία Πρόεδρε. Υπάρχουν κανόνες. Τα παιδιά από πάνω βλέπουν να γράφει 5 λεπτά το χρονόμετρο και να είναι 22΄ και 29΄΄. Τι να πούμε στα παιδιά που ακούν από εκεί πάνω -για πείτε μου-, ότι υπάρχουν κανονισμοί που πρέπει να λειτουργούν ή να μη λειτουργούν; Τι να πω στα παιδιά;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε στα παιδιά γιατί βλέπουνε μια άδεια Βουλή και γιατί δεν είναι οι Βουλευτές σας εδώ.

**ΠΡΟΕΔΡΕΥΩΝ (Γεώργιος Γεωργαντάς):** Είναι κύρωση σύμβασης σήμερα και δεν δικαιούνται να μιλήσουν οι Βουλευτές, γι’ αυτό δεν έχει Βουλευτές μέσα. Μιλάνε μόνο οι εισηγητές.

(Θόρυβος από την πτέρυγα της Πλεύσης Ελευθερίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε στα παιδιά πού είναι οι Βουλευτές σας.

**ΠΡΟΕΔΡΕΥΩΝ (Γεώργιος Γεωργαντάς):** Τι να εξηγήσω στα παιδιά για το ότι αντί για 5 λεπτά έχει φθάσει στα 23; Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα παιδιά ξέρετε καταλαβαίνουν πολύ καλύτερα από όσο νομίζετε τι συμβαίνει. Εγώ λοιπόν αφήνω στην κρίση των παιδιών αυτό που συμβαίνει, ότι είναι άδεια η Βουλή και δεν έρχονται οι Βουλευτές, ότι ένας Πρόεδρος ουρλιάζει για να μη μιλήσει μία Πρόεδρος που την ηχογραφούσαν χτες, ότι υπάρχει αυτή η στοχοποίηση ενός ανθρώπου ο οποίος παλεύει για να υπάρξει δικαιοσύνη στο έγκλημα των Τεμπών, για τα παιδιά τα οποία σκοτώσατε, κύριε Γεωργαντά εσείς και η Κυβέρνησή σας. Καταλαβαίνουν, λοιπόν, τα παιδιά και εγώ τα παιδιά εμπιστεύομαι.

Γεια σας, παιδιά. Εμείς θα φροντίσουμε να ζήσετε σε μια καλύτερη χώρα!

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Απλώς, για να γνωρίζουν τα παιδιά, σήμερα έχουμε κύρωση σύμβασης. Η κύρωση σύμβασης σημαίνει ότι μιλάνε μόνο οι εισηγητές από κάθε ένα από τα κόμματα και δεν έχουν δικαίωμα να μιλήσουν οι Βουλευτές. Δηλαδή εννέα κόμματα, εννέα Βουλευτές και οι κοινοβουλευτικοί, γι’ αυτό βρίσκεται λίγος κόσμος σήμερα εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πού είναι οι Βουλευτές; Παίρνουν μισθούς και είναι άφαντοι.

**ΠΡΟΕΔΡΕΥΩΝ (Γεώργιος Γεωργαντάς):** Δεν έχετε τον λόγο, κυρία Πρόεδρε. Παρακαλώ.

Σε κάθε περίπτωση αρχή της δημοκρατίας μας είναι η τήρηση των κανόνων.

Κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις συνοδοί εκπαιδευτικοί από το 2ο Δημοτικό Σχολείο Κατερίνης.

Σας καλωσορίζουμε.

(Χειροκροτήματα από όλες τις πτέρυγες της Βουλής)

Εν αναμονή του επόμενου Προέδρου Κοινοβουλευτικής Ομάδας, υπάρχει Κοινοβουλευτικός Εκπρόσωπος που θέλει τον λόγο;

**ΤΑΣΟΣ ΟΙΚΟΝΟΜΟΠΟΥΛΟΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ξεκινάμε από τη Νίκη και τον Κοινοβουλευτικό της Εκπρόσωπο κ. Οικονομόπουλο και αμέσως μετά θα μιλήσει η Κοινοβουλευτική Εκπρόσωπος από το Κομμουνιστικό Κόμμα της Ελλάδας.

Ορίστε, έχετε τον λόγο, κύριε Οικονομόπουλε.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, η προς κύρωση συμφωνία έρχεται λίγες μέρες μετά την ανακοίνωση και τη δημοσιοποίηση ενός χάρτη σχετικά με τον θαλάσσιο χωροταξικό σχεδιασμό, χωρίς όμως να έχουμε ακόμη όλες τις πληροφορίες διαθέσιμες για την εξέλιξη του θέματος από επίσημες πηγές. Εύλογα θεωρήθηκε ότι σχετίζεται με αυτό το θέμα. Πράγματι, μέρος του θαλάσσιου χωροταξικού σχεδιασμού είναι και η μέριμνα για τη βιοποικιλότητα, όμως δεν είναι το μόνο ούτε το σπουδαιότερο από τη στιγμή που εμπλέκονται και άλλα ζητήματα, ακόμη και εθνικής κυριαρχίας.

Για εμάς στη Νίκη όχι μόνο χρειάζεται να υπάρχουν συμφωνίες ανάσχεσης της καταστροφής του φυσικού πλούτου, αλλά και νέα αντίληψη που δεν θα βασίζεται στο «ο ρυπαίνων πληρώνει», αλλά στο «δεν ρυπαίνω, για να μην πληρώσω με τη ζωή τη δική μου και των επόμενων γενεών». Η ζωή δεν αποτιμάται σε χρήμα.

Η παρούσα συμφωνία αφορά όμως και άλλες παραμέτρους. Δεν αφορά μόνο την προστασία της φύσης, αλλά και την οικονομία από την εκμετάλλευση των γονιδίων της θαλάσσιας ζωής, ακόμη και ιεραρχικές σχέσεις εξουσίας μεταξύ των συμβαλλόμενων μερών, ακόμη και σε ζητήματα εθνικής κυριαρχίας.

Οι θεματικοί άξονες της συμφωνίας αντιστοιχούν στα μέρη της συμφωνίας, δηλαδή αφορά πρώτον, στην αξιοποίηση του χώρου των θαλασσών μέσω των προστατευόμενων περιοχών που για διάφορους λόγους θα ανακηρυχθούν, δεύτερον τη συνετή και βιώσιμη χρήση του γενετικού υλικού των θαλασσών που στο μέλλον μπορεί να χρησιμοποιηθεί για διαφόρων ειδών θαλάσσιες καλλιέργειες, τρίτον τη μεταφορά και ανάπτυξη σχετικής τεχνολογίας, τέταρτον την αξιολόγηση των περιβαλλοντικών επιπτώσεων των δραστηριοτήτων και πέμπτον, τη διακυβέρνηση και τα όργανα που θα συσταθούν.

Από τους πέντε άξονες υπάρχει προηγούμενη ανάλογη εμπειρία για τους πρώτο, τρίτο και πέμπτο, ενώ δεν υπάρχει και για τους δεύτερο και τέταρτο που αφορούν σε ρυπάνσεις, διότι δεν μπορούμε εκ των προτέρων να γνωρίζουμε το εξ ορισμού άγνωστο. Οι ρυπάνσεις δεν ανήκουν μόνο σε ένα είδος και δεν είναι πάντα ανατάξιμες.

Ομοίως άγνωστες είναι και οι επιδράσεις από μεταλλάξεις στην ισορροπία των οικοσυστημάτων. Με τι θα πληρώσουμε και σε ποιον τις καρκινογενέσεις που θα οδηγήσουν στον θάνατο από επικίνδυνα χημικά ή με ραδιενέργεια τους ανθρώπους των νησιών που θα ζουν κοντά στα σημεία πόντισης τέτοιων υλικών; Νομίζουμε ότι αρκεί η βιώσιμη ανάπτυξη και δεν θα πρέπει να υπάρξει και ηθική συνείδηση για την καλή χρήση της φύσης. Αυτό ακριβώς είναι που πρέπει να αλλάξει ως νοοτροπία.

Το όλο πνεύμα της υπό κύρωσης συμφωνίας στην οποία έχουν ήδη προσχωρήσει πολλά κράτη είναι οικονομοκεντρικό με μια επίφαση οικολογίας για να μην προκαλούνται αντιδράσεις. Είναι τυποποιημένο κείμενο και είναι πανομοιότυπο με άλλων ανάλογων συμφωνιών και δεν πρωτοτυπεί. Δεν θεωρούμε κακή σε κάθε σημείο αυτήν την προσπάθεια, αν ήταν άδολη και ειλικρινής, αλλά τη θεωρούμε αναιμική, αδύναμη και με υποκρυπτόμενα συμφέροντα πολλών ειδών.

Δεν μπορεί να προστατεύσει πράγματι το περιβάλλον και τη θαλάσσια βιοποικιλότητα, αν δεν βγει από τη μέση η αρχή «ο ρυπαίνων πληρώνει», η οποία είναι η αιτία της αποτυχίας του δυτικού πολιτισμού να έρθει σε αρμονία με τη φύση. Είναι μια αρχή υπονομευτική του σεβασμού της φύσης και απαράδεκτη, για να μην πω βλάσφημη από ορθόδοξης χριστιανικής πλευράς. Ακόμη και άθεος να είναι κανείς, αν σέβεται τη φύση, θα αναγνωρίσει ότι αν βλέπουμε τη φύση ως σκουπιδοτενεκέ, τότε θα είμαστε καλύτερα από τα σκουπίδια που θα τοποθετήσουμε σε αυτόν. Το καπιταλιστικό πνεύμα είναι κάτι χειρότερο από αθεΐα, αφού τα πάντα τα υποβιβάζει και τα αποτιμά σε οικονομικά μεγέθη, ακόμα και την ανθρώπινη ζωή.

Ας δούμε τα διάφορα μέρη της συμφωνίας και ας προσέξουμε τους όρους που χρησιμοποιούνται.

Στο πρώτο μέρος τίθενται οι γενικές αρχές και μια βασική αιτία είναι η εθνική δικαιοδοσία, το άρθρο 3. Ποιο είναι το εύρος αυτής; Οι περισσότεροι αδυνατούν να το προσδιορίσουν επειδή δεν ορίζεται μονοσήμαντα για κάθε χώρα. Αυτή η έννοια είναι το κλειδί για την κατανόηση της συμφωνίας και του θετικού ή μη αποτυπώματός της.

Εύρος της εθνικής δικαιοδοσίας είναι όλος ο χώρος εντός του οποίου ασκείται έστω και ένα δικαίωμα κάποιου κράτους. Δηλαδή αν η ΑΟΖ έχει ανακηρυχθεί, περιλαμβάνει και την ΑΟΖ. Αν δεν έχει ανακηρυχθεί, περιλαμβάνει μόνο τις άλλες ζώνες, παραδείγματος χάριν χωρικά ύδατα και υφαλοκρηπίδα. Αν έχουν αυτά ανακηρυχθεί στα 12 μίλια, φτάνει στα 12, αν είναι στα 6, τότε φτάνει μόνο στα 6. Δεν έχει, συνεπώς, μία και την αυτή σημασία για όλα τα κράτη, αλλά εξαρτάται από το τι έχει ανακηρύξει και γνωστοποιήσει στα διεθνή όργανα και συγκεκριμένα στον ΟΗΕ το κράτος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Συνεπώς, αν λάβει ισχύ η παρούσα μετά την παρέλευση εκατόν είκοσι ημερών από την κύρωση το 60ου συμβαλλόμενου, τότε εμείς θα εγκλωβιστούμε στην εικόνα που θα έχουμε εκείνη τη στιγμή.

Η Τουρκία που ήδη έχει υπογράψει, αν θα έχει τότε κυρώσει, θα μπορεί κανονικά και νόμιμα να ιδρύσει δραστηριότητα στον χώρο που εμείς θα θέλουμε να ανακηρύξουμε ΑΟΖ. Για να την αποβάλουμε θα μας κοστίσει πολύ, ανάλογα με το πόσο θα έχει προλάβει να προχωρήσει. Ταυτόχρονα, θα αποκτήσει έρεισμα για προσφυγή σε διεθνή δικαστήρια όπου θα απλώσει τη βεντάλια των διεκδικήσεών της. Αυτό θέλουμε; Προφανώς όχι.

Πρέπει λοιπόν αν κυρώσουμε την παρούσα, να προβούμε εγκαίρως σε ανακήρυξη ΑΟΖ και επέκταση των 6 μιλίων σε 12. Αλλιώς μετά θα είναι δύσκολο έως αδύνατο. Αυτή είναι η αντικειμενικά ορθή στρατηγική.

Σας καλούμε να μην αφήσετε εκκρεμή ζητήματα, διότι θα εμπλακούμε άσκοπα σε προστριβές με τη γείτονα χώρα με άδηλη κατάληξη.

Για όλους αυτούς τους λόγους ψηφίζουμε «παρών».

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η Κοινοβουλευτική Εκπρόσωπος από το ΚΚΕ, η κ. Μανωλάκου.

Παρακαλώ, κυρία συνάδελφε.

**ΔΙΑΜΑΝΤΩ ΜΑΝΩΛΑΚΟΥ:** Δεν είναι τυχαίες οι αναφορές που γίνονται από ομιλητές ότι η παρούσα συνθήκη σχετίζεται με τα ελληνοτουρκικά και εμείς προσθέτουμε και με τη συνεκμετάλλευση του Αιγαίου.

Εξαρχής λοιπόν να πω ότι το κόμμα μας έχει τοποθετηθεί για τον ελληνοτουρκικό διάλογο και τον λεγόμενο οδικό χάρτη που αποφασίστηκε στη νατοϊκή σύνοδο στο Βίλνιους το 2023. Έχουμε σημειώσει ότι συζητείται συμβιβασμός για την ενίσχυση της νοτιοανατολικής πτέρυγας του ΝΑΤΟ και τη συνεκμετάλλευση φυσικών πόρων σε Αιγαίο και Ανατολική Μεσόγειο, σε όφελος των οικονομικών ομίλων και σε βάρος των λαών.

Είναι φανερό λοιπόν ότι υπάρχει ένα παζάρι της Κυβέρνησης με την τουρκική αστική τάξη για τις θαλάσσιες ζώνες σε Αιγαίο και Ανατολική Μεσόγειο. Είναι, επίσης, γνωστό ότι στον τουρκικό χάρτη για τον θαλάσσιο χωροταξικό σχεδιασμό επιχειρείται διχοτόμηση του Αιγαίου. Συνεπώς, πρόκειται για σύνθετα ζητήματα που αφορούν και το θέμα που συζητάμε.

Ελληνική επιχειρηματική αποστολή είναι στην Κωνσταντινούπολη 8 και 9 Μαΐου στο πλαίσιο της θετικής ατζέντας, δηλαδή είναι άλλη μια ένδειξη ότι οι μπίζνες ανοίγουν τον δρόμο για διευθετήσεις που αντιστρατεύονται τα λαϊκά συμφέροντα.

Ο θαλάσσιος χωροταξικός σχεδιασμός πατάει πάνω στη συμφωνία καθορισμού ΑΟΖ μεταξύ Ελλάδας - Αιγύπτου, η οποία αναγνώρισε μειωμένη επήρεια για την Ελλάδα ακόμα και στο μεγαλύτερο ελληνικό νησί της Κρήτης και γενικά αφορούσε μερική οριοθέτηση, γκριζάροντας όλη την περιοχή από ανατολικά της Ρόδου μέχρι το Καστελόριζο, δείχνοντας κάποια ανοχή, να το πούμε και έτσι, προς την Άγκυρα και δημιουργώντας επικίνδυνο προηγούμενο για τα ελληνικά και κυπριακά δικαιώματα σε Αιγαίο και Ανατολική Μεσόγειο.

Εξάλλου ο Υπουργός Εξωτερικών για τον θαλάσσιο χωροταξικό σχεδιασμό πρόσφατα τοποθετήθηκε, λέγοντας ότι ο σχεδιασμός αποτυπώνει σε χάρτη τα απώτατα δυνητικά όρια της ελληνικής υφαλοκρηπίδας και ΑΟΖ, εν όψει μιας οριοθέτησης που βάσει Διεθνούς Δικαίου αποτελεί αντικείμενο συμφωνίας μεταξύ κρατών με παρακείμενες ή αντικείμενες ακτές και κάλεσε σε προσφυγή στο Διεθνές Δικαστήριο της Χάγης, το οποίο αποτελεί μέρος των ιμπεριαλιστικών αντιθέσεων και ανταγωνισμών και δεν μπορεί να εξασφαλίσει τα κυριαρχικά δικαιώματα, όπως είπε ο κύριος Υπουργός Εξωτερικών.

Στις ελληνοτουρκικές διενέξεις η οριοθέτηση της υφαλοκρηπίδας και ΑΟΖ αποτελεί επισήμως τη μοναδική διαφορά της χώρας με την Τουρκία, με όλα τα υπόλοιπα ζητήματα -αποστρατιωτικοποίηση νησιών Αιγαίου, γκρίζες ζώνες, χωρικά ύδατα, ΑΟΖ, Έβρος, εθνικού εναέριου χώρου κ.λπ.- να αποτελούν διεκδικήσεις της Τουρκίας τις οποίες προβάλλει μονομερώς.

Η Τουρκία πρακτικά και επισήμως αμφισβητεί τα όρια της ελληνικής υφαλοκρηπίδας. Ακόμα διατείνεται πως τα νησιά του Ανατολικού Αιγαίου δεν δικαιούνται υφαλοκρηπίδας και ΑΟΖ. Γι’ αυτό τι έχουμε; Την Άγκυρα να αντιδρά στις έρευνες και στην πόντιση καλωδίου ηλεκτρικής διασύνδεσης Ελλάδας και Κύπρου, εφόσον η Ελλάδα δεν ζητάει πρώτα άδεια από τις τουρκικές αρχές, να πιέζει στο κλείσιμο μέσα στα 6 ναυτικά μίλια των χωρικών υδάτων, όπως στην Κάσο, Κάρπαθο, προβάλλοντας το σύνολο των απαράδεκτων διεκδικήσεων και ταυτόχρονα, στο πρώτο τρίμηνο φέτος να έχουν καταγραφεί πεντακόσια ενενήντα πέντε περιστατικά παραβίασης των ελληνικών χωρικών υδάτων.

Θα πει κανείς: «Μα, εδώ συζητάμε μια συνθήκη για τη θαλάσσια βιοποικιλότητα σε περιοχές πέραν της εθνικής δικαιοδοσίας». Ναι, υπό τον όρο να έχουν οριστεί επακριβώς τα όρια της εθνικής δικαιοδοσίας και ο θαλάσσιος χωροταξικός σχεδιασμός, πράγμα που δεν έχει γίνει για την Ελλάδα και είναι επικίνδυνος ο εφησυχασμός που καλλιεργεί η Κυβέρνηση περί ήρεμων νερών.

Συνεπώς, στην παρούσα Συνθήκη υπάρχουν και γεωπολιτικά ζητήματα, τα οποία το ΚΚΕ αντιμετωπίζει από τη σκοπιά των λαϊκών συμφερόντων. Η θαλάσσια βιοποικιλότητα πέρα από την εθνική δικαιοδοσία εμπίπτει στην αρμοδιότητα της Σύμβασης των Ηνωμένων Εθνών για το Δίκαιο της Θάλασσας, που συμπεριλαμβάνει την αιγιαλίτιδα ζώνη, την υφαλοκρηπίδα και την ΑΟΖ. Γι’ αυτό υπήρξε το συμπληρωματικό επίσημο κείμενο της Τουρκίας για τη συνθήκη, που υπέγραψε ο Τούρκος Υπουργός Εξωτερικών και το ανέφερε επί λέξει η εισηγήτριά μας στην ομιλία της.

Άρα, το ζήτημα της βιοποικιλότητας προωθείται για να αξιοποιηθεί και στο πλαίσιο της ιμπεριαλιστικής διείσδυσης σε λιγότερο ανεπτυγμένες καπιταλιστικές χώρες με την ένταση της εκμετάλλευσης των θαλάσσιων οργανισμών σαν εμπορεύματα. Φαίνεται, λοιπόν, και στη σύμβαση αυτή ότι η βιοποικιλότητα συνδέεται και με επιχειρηματικούς ομίλους.

Αυτός, λοιπόν, είναι ο καπιταλιστικός τρόπος παραγωγής. Δεν προστατεύει το περιβάλλον, αλλά το κέρδος των καπιταλιστών. Εξάλλου η αποκάλυψη των πραγματικών προθέσεων εκμετάλλευσης της θαλάσσιας βιοποικιλότητας φαίνεται και σε ορισμένα άρθρα της συμφωνίας, όπως στο άρθρο 7 και στη γενική αρχή «ο ρυπαίνων πληρώνει», που συνολικά σημαίνει ότι ο ρυπαίνων πληρώνει και έχει οδηγήσει σε παραπέρα καταστροφή του περιβάλλοντος και στο κερδοφόρο χρηματιστήριο ρύπων. Και, βεβαίως, με βάση αυτό, συνεχίζει να ρυπαίνει αλλά και να αγοράζει ή να πουλάει δικαιώματα ρύπων. Συνεπώς, το καταψηφίζουμε.

Τελειώνοντας, θέλω να θυμίσω ότι ο 7ος Αγώνας Δρόμου Ειρήνης «Γρηγόρης Λαμπράκης» γίνεται το Σάββατο 17 Μάη στην Τρίπολη, προς τιμή του αγωνιστή και μάρτυρα της ειρήνης Γρηγορίου Λαμπράκη και στην Αττική ο 42ος Μαραθώνιος και πορεία ειρήνης είναι στις 18 Μάη και η ΕΕΔΥΕ απευθύνει κάλεσμα συμμετοχής και αλληλεγγύης στον λαό της Παλαιστίνης βροντοφωνάζοντας «όχι» στους εξοπλισμούς και στα ιμπεριαλιστικά σχέδια ΗΠΑ, ΝΑΤΟ, Ευρωπαϊκής Ένωσης. Ταυτόχρονα, βροντοφωνάζει και βροντοφωνάζουμε: «Έξω η Ελλάδα από του πολέμου τα σφαγεία, λευτεριά στην Παλαιστίνη!».

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

**ΔΗΜΗΤΡΙΟΣ ΜΑΝΤΖΟΣ:** Μένουν πολλοί ομιλητές ακόμα, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Ακολουθεί ο κ. Χαρίτσης και στο τέλος η κυρία Υφυπουργός, δεν έχω κάποιον άλλο αυτήν τη στιγμή. Θα σας ενημερώσω.

Τον λόγο τον έχει ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, θα μου επιτρέψετε να ξεκινήσω με μια κινηματογραφική αναφορά σε μια πολύ ενδιαφέρουσα και ανατριχιαστική ταινία η οποία προβλήθηκε στις αίθουσες πριν από έναν χρόνο και κάτι παραπάνω με τίτλο «Ζώνη ενδιαφέροντος», μια ειδυλλιακή αναπαράσταση της οικογενειακής καθημερινότητας, τοποθετημένης ακριβώς δίπλα από το στρατόπεδο του Άουσβιτς. Η κανονικότητα και η απόλυτη φρίκη του Ολοκαυτώματος χωρίζονταν μόλις από έναν τοίχο.

Τα λέω αυτά, γιατί σήμερα βρισκόμαστε στην επέτειο των ογδόντα χρόνων από τη μεγάλη ιστορική αντιφασιστική νίκη, των ογδόντα χρόνων από τη λήξη του πλέον αιματοβαμμένου πολέμου που γνώρισε η ανθρωπότητα. Και ξέρουμε ή –τουλάχιστον- θα έπρεπε να ξέρουμε ότι η νίκη ενάντια στον ναζισμό, η νίκη ενάντια στην «κοινοτοπία του κακού» σημαίνει ή θα έπρεπε να σημαίνει ότι κανείς και καμία δεν δικαιούται να υποκρίνεται πως δεν γνωρίζει τι διαδραματίζεται ακριβώς πίσω από τον τοίχο του σπιτιού του, τι διαδραματίζεται στη γειτονιά μας. Και το λέω αυτό, κυρία Υφυπουργέ, γιατί σήμερα, εδώ συζητάμε για την κύρωση μιας διεθνούς σύμβασης, μιας σημαντικής συμφωνίας, που συνομολογήθηκε στο πλαίσιο του ΟΗΕ για την προστασία των θαλάσσιων οικοσυστημάτων που βρίσκονται εκτός των εθνικών χωρικών υδάτων.

Επιτρέψτε μου να πω, κυρίες και κύριοι συνάδελφοι, ότι η σημερινή συζήτηση είναι υποκριτική και είναι υποκριτική από πολλές απόψεις. Είναι υποκριτική, γιατί τι καλούμαστε να κάνουμε σήμερα; Ναι, να κυρώσουμε μια συμφωνία των Ηνωμένων Εθνών για τη θαλάσσια βιοποικιλότητα, την ίδια ακριβώς στιγμή που από τη μία μας καλεί η Κυβέρνηση να κυρώσουμε αυτήν τη συμφωνία, η ίδια Κυβέρνηση αγνοεί επιδεικτικά τα όσα έχουν διατυπωθεί από τον ίδιο τον Οργανισμό των Ηνωμένων Εθνών για το γεγονός ότι στην Παλαιστίνη, εδώ και περισσότερο από έναν χρόνο, συντελείται μια γενοκτονία.

Τι βλέπουν οι πολίτες να κάνει το Υπουργείο Εσωτερικών; Να συνομολογεί από τη μία την αναγκαιότητα η χώρα μας να κυρώσει μια σύμβαση που αφορά στο Διεθνές Δίκαιο, εν προκειμένω το Διεθνές Περιβαλλοντικό Δίκαιο, και την ίδια στιγμή να αρνείται να αρθρώσει έστω και μισή λέξη, μισή κουβέντα για τα εγκλήματα κατά της ανθρωπότητας που συντελούνται στην Παλαιστίνη.

Αφού, λοιπόν, εδώ σήμερα συζητάμε ένα κείμενο του ΟΗΕ, του Οργανισμού Ηνωμένων Εθνών, να δούμε και να θυμηθούμε πώς ο ίδιος ο ΟΗΕ ορίζει τη γενοκτονία. «Μεθοδική εξολόθρευση, ολική ή μερική, μιας εθνικής, φυλετικής ή θρησκευτικής ομάδας». Έτσι λέει ο ΟΗΕ ότι ορίζεται η γενοκτονία.

Και τι ακούμε όλοι μας όταν ο Υπουργός Οικονομικών του Ισραήλ λέει ότι η Γάζα θα καταστραφεί ολοσχερώς, οι πολίτες θα μεταφερθούν στον νότο σε μια ανθρωπιστική ζώνη όπου δεν θα υπάρχει Χαμάς ή τρομοκρατία και από εκεί θα ξεκινήσουν να φεύγουν μαζικά σε τρίτες χώρες; Είναι ή δεν είναι γενοκτονία αυτό;

Να λέμε, επιτέλους, κυρίες και κύριοι της Κυβέρνησης, τα πράγματα με το όνομά τους: Στη Γάζα συντελείται γενοκτονία. Ο ακροδεξιός Νετανιάχου έχει φτάσει στο σημείο να μην επιτρέπει καν να φτάσει ανθρωπιστική βοήθεια και όσοι στη Γάζα επιβιώνουν από τις βόμβες, πεθαίνουν από την έλλειψη τροφίμων και την ασιτία και πεθαίνουν παιδιά, ακριβώς, λόγω της πολιτικής της κυβέρνησης Νετανιάχου.

Και είναι εκκωφαντική η σιωπή της Δύσης, κι είναι εκκωφαντική η σιωπή της Κυβέρνησης Μητσοτάκη γι’ αυτήν την ντροπή της ανθρωπότητας που συμβαίνει στη γειτονιά μας. Και βλέπουμε τον κ. Μητσοτάκη να συναγελάζεται κάθε τρεις και λίγο, με ποιον; Με αυτόν ο οποίος είναι καταζητούμενος σήμερα για εγκλήματα πολέμου από το Διεθνές Ποινικό Δικαστήριο. Αυτά, λοιπόν, βλέπουν οι πολίτες σήμερα. Αυτά βλέπουν σήμερα οι πολίτες.

Εμείς, λοιπόν, λέμε, και λέω κι εγώ εκ μέρους της Νέας Αριστεράς, όχι στο όνομά μας, κυρίες και κύριοι της Κυβέρνησης, όχι στο όνομά μας.

Πριν από λίγες ημέρες μάθαμε από έναν Έλληνα καθηγητή, του Πανεπιστημίου της Θεσσαλίας συγκεκριμένα, τον κ. Πολίτη, για το αδιανόητο περιστατικό που έλαβε χώρα στην καρδιά της Μεσογείου, κοντά στα χωρικά ύδατα της Μάλτας, επίθεση με drone σε πλοίο με ανθρωπιστική βοήθεια για τη Γάζα.

Και τι έκανε το ελληνικό Υπουργείο Εξωτερικών γι’ αυτήν την υπόθεση; Τι κάνατε, κυρία Υπουργέ; Αυτό είναι διεθνής πειρατεία στα νερά της Μεσογείου, και το ανέχεστε; Άσκησε ποτέ η Κυβέρνηση κάποιου είδους πίεση προς την κυβέρνηση του Ισραήλ για όλα αυτά τα αδιανόητα που συμβαίνουν στη Λωρίδα της Γάζας; Όχι.

Τι έκανε, όμως, αντ’ αυτού; Φρόντισε με τυμπανοκρουσίες η Κυβέρνηση να στηρίξει αυτές τις ημέρες μια μεγάλη διεθνή έκθεση οπλικών συστημάτων εδώ στην Αθήνα, στην οποία συμμετέχουν και ισραηλινές εταιρείες, οι οποίες δοκιμάζουν τα νέα όπλα στα κεφάλια μικρών παιδιών στη Γάζα. Είναι ντροπή αυτό το οποίο συμβαίνει. Είναι ντροπή, κυρία Υπουργέ.

Και έρχεστε σήμερα εδώ να επιβεβαιώσετε ρητορικά το ενδιαφέρον σας για τη διεθνή συνεργασία στα θαλάσσια οικοσυστήματα εκτός εθνικών χωρικών υδάτων. Τι έγινε με τους εξακόσιους πνιγμένους στο ναυάγιο της Πύλου πριν από δύο χρόνια;

Εκεί δεν υπήρχε ευαισθησία, δεν υπήρχε κανένα ενδιαφέρον. Εκεί ήταν μετανάστες εκτός εθνικών χωρικών υδάτων και δήθεν, δεν είχατε ευθύνη για την επιχείρηση διάσωσης.

Δεν μιλάμε για σεβασμό στις διεθνείς συμβάσεις, όπως σε αυτές για την ασφάλεια της ανθρώπινης ζωής στη θάλασσα και για τη ναυτική έρευνα και διάσωση, όμως, ούτε τις απαραίτητες πληροφορίες που ζήτησε η Frontex -το Γραφείο Θεμελιωδών Δικαιωμάτων της Frontex συγκεκριμένα- δεν παρείχε η ελληνική πλευρά, η ελληνική Κυβέρνηση γι’ αυτό το αδιανόητο ναυάγιο που έγινε στα ανοιχτά της Πύλου.

Και, βεβαίως, κυρία Υφυπουργέ, κουβέντα για το υπόμνημα του Επιτρόπου Ανθρωπίνων Δικαιωμάτων του Συμβουλίου της Ευρώπης, που δημοσιοποιήθηκε μόλις προχθές, σχετικά με την μετανάστευση και τον έλεγχο των συνόρων, υπόμνημα αναλυτικότατο για τις παραβιάσεις των ανθρωπίνων δικαιωμάτων για τις συστηματικές και οργανωμένες επαναπροωθήσεις, για την απαλλαγή χωρίς εσωτερικές έρευνες των επιχειρησιακών σωμάτων που είναι υπεύθυνα για την ασφάλεια στη θάλασσα. Όλα αυτά, λοιπόν, βλέπουν οι πολίτες, όλη αυτή την υποκρισία.

Μιας και μίλησα για υποκρισία, να έρθω και στο προκείμενο και στο αντικείμενο της συγκεκριμένης σύμβασης για την προστασία της βιοποικιλότητας και την προστασία των θαλασσών. Εδώ κι αν έχουμε υποκρισία -μέγιστη υποκρισία- και να γίνω συγκεκριμένος.

Οικολογική υποκρισία νούμερο ένα: Τι κάνει η υπό κύρωση συμφωνία; Εισάγει μηχανισμούς για τη διαχείριση θαλάσσιων προστατευόμενων περιοχών. Μάλιστα, πολύ ωραία. Σωστά. Πάμε έναν χρόνο πίσω. Ένατη Διεθνής Διάσκεψη για τους Ωκεανούς. Η χώρα μας αναλαμβάνει θεσμικές δεσμεύσεις για τις θαλάσσιες προστατευόμενες περιοχές.

Ενδεικτικά, λοιπόν, και μόνο, σας αναφέρω -και σας παραπέμπω για περισσότερα στοιχεία στο σχετικό παρατηρητήριο που έχουν συστήσει οι, πάντα πολύτιμες σε τέτοια ζητήματα, περιβαλλοντικές οργανώσεις- τα εξής: Χωροταξικός σχεδιασμός των θαλάσσιων προστατευόμενων περιοχών, βαθμός προόδου για τη χώρα μας 5%. Δέσμευση για αποκατάσταση του 30% των θαλάσσιων οικοτόπων, βαθμός υλοποίησης για τη χώρα μας 0%. Καθιέρωση εθνικού συστήματος παρακολούθησης και επιτήρησης θαλάσσιων προστατευόμενων περιοχών, βαθμός υλοποίησης 15%. Μιλάμε για τα εντός εθνικών χωρικών υδάτων, όχι για τα εκτός εθνικής δικαιοδοσίας. Να, λοιπόν, η υποκρισία. Τίποτα δεν έχει γίνει όλο αυτόν τον χρόνο.

Δεύτερη και μεγαλύτερη -επιτρέψτε μου να πω- οικολογική υποκρισία: Έχει δεσμευτεί η χώρα μας να επιτύχει κλιματική ουδετερότητα για το 2050; Ναι ή όχι; Ναι, είναι η σαφής απάντηση. Τι κάνει η Κυβέρνηση Μητσοτάκη γι’ αυτό; Επιλέγει την ακριβώς αντίθετη οδό. Επενδύει και ποντάρει στην εξόρυξη υδρογονανθράκων. Προσκαλεί τη Chevron –σύμβολο του παλιού ρυπογόνου καταστροφικού μοντέλου- για εξορύξεις υδρογονανθράκων νότια της Πελοποννήσου και της Κρήτης.

Είναι συμβατή η διαδικασία της εξόρυξης, δηλαδή η συνέχιση της εξάρτησης από τα ορυκτά καύσιμα με την κλιματική ουδετερότητα; Σαφέστατα και όχι. Όχι! Δεν μπορείς από τη μία να μιλάς για σύμβαση για την προστασία της θαλάσσιας βιοποικιλότητας και από την άλλη να υπογράφεις συμβάσεις για εξορύξεις που στην πραγματικότητα, αποτελούν απειλή για τη βιοποικιλότητα. Νομίζω ότι εδώ πλέον κοροϊδευόμαστε, κυρίες και κύριοι της Κυβέρνησης, γι’ αυτό μίλησα εξαρχής για υποκρισία.

Θεωρώ ότι σε τόσο μεγάλα ζητήματα πρέπει όλοι να επιλέγουμε με ποια πλευρά είμαστε. Εμείς, ως Νέα Αριστερά, επιλέξαμε και επιλέγουμε με ποια πλευρά είμαστε. Πριν από λίγες ημέρες καταθέσαμε εδώ στο Κοινοβούλιο μια πρόταση νόμου, μια ολοκληρωμένη και τεκμηριωμένη πρόταση νόμου για την πλήρη απαγόρευση έρευνας και εκμετάλλευσης υδρογονανθράκων σε χερσαίες και θαλάσσιες περιοχές της Ελλάδας και καλούμε και όλα τα κόμματα της προοδευτικής Αντιπολίτευσης να πάρουν μια σαφή θέση, μια καθαρή στάση, απέναντι σε αυτό το πολύ σημαντικό ζήτημα, το στρατηγικό ζήτημα για το μέλλον μας που αφορά στην απεξάρτηση από τα ορυκτά καύσιμα και από τα ενεργειακά λόμπι.

Σε μια χώρα όπως η δική μας, όπως η Ελλάδα -που ήδη βιώνει τις καταστροφικές επιπτώσεις της κλιματικής αλλαγής από τη Θεσσαλία μέχρι τη λειψυδρία και τις καταστροφές στην αγροτική παραγωγή και τα χιλιάδες καμένα στρέμματα δάσους- δεν υπάρχει χώρος ούτε για προσχήματα ούτε για καθυστερήσεις.

Την ώρα που οι Ηνωμένες Πολιτείες του Ντόναλντ Τραμπ πιέζουν για περισσότερα ορυκτά καύσιμα και την ώρα που στην Ευρώπη ακροδεξιοί ηγέτες και κυβερνήσεις πλέον, επιχειρούν να συσπειρώσουν δυνάμεις ενάντια στις πολιτικές για το κλίμα, η Ελληνική Κυβέρνηση δυστυχώς, η Κυβέρνηση Μητσοτάκη, έχει διαλέξει και πάλι τη λάθος πλευρά.

Δεν είναι η μόνη περίπτωση, βεβαίως, που οι ιδεολογικές συγγένειες, οι εκλεκτικές συγγένειες, δεν κρύβονται, σε μια σειρά από ζητήματα. Θα μου επιτρέψετε εδώ να κάνω μια αναφορά και στο ζήτημα της εκπαίδευσης.

Άκουσα την Υπουργό Παιδείας να εξαγγέλλει ρύθμιση, στην οποία θα χάνει την ιδιότητα του φοιτητή, όποιος αποδεικνύεται ότι συμμετέχει σε επεισόδια. Αφήνω στην άκρη το ανεδαφικό της σχετικής διαδικασίας. Όμως, πρέπει να ξέρετε ότι βασική συνιστώσα των ιδεών του διαφωτισμού -είναι και στη βασική ύλη της Ιστορίας θα πρέπει να το ξέρει η Υπουργός Παιδείας, δεν μπορεί να μην το ξέρει- είναι η αντίληψη ότι οι ποινές δεν έχουν εκδικητικό χαρακτήρα, ειδικά σε ό,τι αφορά σε νέους ανθρώπους, έχουν χαρακτήρα διαπαιδαγωγητικό. Δεν το αναφέρω αυτό επειδή είναι κάποια αριστερή ιδεοληψία. Είναι στοιχειώδες φιλελεύθερο συστατικό του πολιτισμού μας και του νομικού μας πολιτισμού. Δεν διώχνουμε τους ανθρώπους από τα σχολεία και από τα πανεπιστήμια. Τους καλούμε να πάνε εκεί, να βρίσκονται στα σχολεία και στα πανεπιστήμια. Αυτό κάνει μια φιλελεύθερη δημοκρατία.

(Χειροκροτήματα από την πτέρυγα της Νέας Αριστεράς)

Όμως, εσείς μπορεί να εμφανίζεστε από τη μία ότι πιστεύετε στις ιδέες της λογικής, της μόρφωσης, της επιστήμης, της κοινωνικής ωφελιμότητας και την ίδια στιγμή να πιστεύετε, όμως, και στις ιδέες του Τραμπ. Αυτό κάνετε. Αυτό κάνετε!

Στις ΗΠΑ, στις Ηνωμένες Πολιτείες, οι φοιτητές και οι φοιτήτριες οι οποίοι συμμετείχαν και συμμετέχουν σε κινητοποιήσεις για την υπεράσπιση της Παλαιστίνης διώκονται και πολλοί απειλούνται με αποκλεισμό από τα πανεπιστημιακά ιδρύματα, εξαιτίας των πιέσεων των ρεπουμπλικάνων.

Εσείς τι κάνετε; Έρχεστε εδώ και αντιγράφετε ακριβώς αυτό το μοντέλο, το μοντέλο της κυβέρνησης Τραμπ, η οποία εκβιάζει τα πανεπιστήμια στις Ηνωμένες Πολιτείες ότι θα τους διακόψει τη χρηματοδότηση για να τα υποχρεώσει στο δόγμα της. Δυστυχώς, το ίδιο κάνετε και εσείς εδώ. Οι ιδεολογικές συγγένειες δεν κρύβονται ούτε οι επιλογές εκείνες που ηθικά δεν στέκουν, δεν στέκουν, όμως, ούτε με ηθικούς ούτε με ρεαλιστικούς όρους.

Βρισκόμαστε μετά την εκλογή Τραμπ, σε μια νέα ιστορική φάση κατά την οποία, μεταξύ όλων των άλλων δραματικών εξελίξεων, έχουμε και μια τεράστια επίθεση στην ακαδημαϊκή ερευνητική επιστημονική κοινότητα των Ηνωμένων Πολιτειών, με έναν πολύ σημαντικό αριθμό ερευνητών και επιστημόνων να εξωθούνται εκτός του συστήματος και να φεύγουν από τις Ηνωμένες Πολιτείες. Και εκεί που θα περίμενε κανείς ότι μια ηγεμονική Ευρωπαϊκή Ένωση θα είχε εξαρχής δηλώσει έμπρακτα την πρόθεσή της να είναι το νέο παγκόσμιο εργαστήρι για την έρευνα, για την καινοτομία, για την προώθηση της επιστημονικής γνώσης, καλώντας αυτό το δυναμικό στην Ευρώπη, τι βλέπουμε; Για να δούμε και πώς τίθενται και οι πολιτικές προτεραιότητες. Βλέπουμε ότι με πολύ μεγάλη καθυστέρηση η Ευρωπαϊκή Επιτροπή -στην οποία βεβαίως τον τόνο τον δίνει με απόλυτο τρόπο το Ευρωπαϊκό Λαϊκό Κόμμα, στο οποίο πρόσφατα εκλέξατε ως Νέα Δημοκρατία και νέο Αντιπρόεδρο- παρουσιάζει μια πρωτοβουλία για την προσέλκυση των ερευνητών. Μάλιστα! Πολύ ωραία!

Να δούμε τα μεγέθη και τις κλίμακες. Ποιο είναι το ποσό που διατίθεται για την επιστημονική έρευνα στο σύνολο της Ευρωπαϊκής Ένωσης, βάσει αυτού του προγράμματος; Είναι 500.000.000 ευρώ. Ποιο είναι το ποσό, το οποίο δεσμεύει η Ευρωπαϊκή Ένωση για το περίφημο υπερφιλόδοξο πρόγραμμα Rearm Europe; Είναι 800 δισεκατομμύρια ευρώ. Για τους εξοπλισμούς διατίθενται 800 δισεκατομμύρια ευρώ και για την έρευνα 500 εκατομμύρια ευρώ. Μιας και ανήκετε στο Ευρωπαϊκό Λαϊκό Κόμμα που έχει την ηγεσία αυτή τη στιγμή της Ευρώπης, έχετε επιλέξει για άλλη μια φορά τις προτεραιότητές σας.

Άκουσα την κ. Φον ντερ Λάιεν στο Συνέδριο του Ευρωπαϊκού Λαϊκού Κόμματος, στο οποίο παρευρέθη ο κ. Μητσοτάκης, να λέει ότι το Λαϊκό Κόμμα ήταν ανέκαθεν το κόμμα της ευρωπαϊκής άμυνας. Δίκιο έχει η κ. Φον ντερ Λάιεν. Σωστό είναι αυτό το οποίο λέει. Η ευρωπαϊκή Δεξιά ποτέ δεν ήταν η παράταξη της έρευνας, της καινοτομίας, της διπλωματίας, της κοινωνικής δικαιοσύνης ή της ειρήνης. Είναι η παράταξη της αύξησης των εξοπλισμών.

Όμως, είναι βέβαιο ότι όλη αυτή η πολεμοκαπηλεία δεν μπορεί να πάει πολύ μακριά. Το είδαμε και πολύ πρόσφατα στη Γερμανία με την εκλογή του Καγκελαρίου Μερτς και το πάθημά του μέχρι να καταφέρει να εκλεγεί.

Στην Ελλάδα, όμως, η Δεξιά δυστυχώς είναι και η παράταξη της δημοσιονομικής χρεοκοπίας, αυτό που ζήσαμε πριν από μερικά χρόνια και αυτό που νομοτελειακά θα ξαναζήσουμε αν εφαρμοστεί αυτή η πολιτική. Διότι, εκεί θα μας οδηγήσει αυτή η ξέφρενη δανειοδότηση που θα μας υποχρεώσει η Νέα Δημοκρατία να κάνουμε για τα εξοπλιστικά προγράμματα, εξαιτίας και της ενεργοποίησης της περίφημης ρήτρας διαφυγής.

Επιτρέψτε μου και εδώ, λοιπόν, να κάνω ένα σχόλιο -και θα κλείσω με αυτό- για αυτό το νέο ευρωπαϊκό success story που λέγεται «ρήτρα διαφυγής» και πάτε για άλλη μία φορά να το παρουσιάσετε σαν μια μεγάλη επιτυχία. Πόσα χρόνια θα ισχύσει αυτό το νέο καθεστώς της ρήτρας διαφυγής; Έχει ανακοινωθεί ότι ισχύει για μια τετραετία. Σωστά; Μάλιστα. Ποια είναι η διάρκεια του δικού σας κυβερνητικού μεσοπρόθεσμου προγράμματος αμυντικού εξοπλισμού, που σύμφωνα με το δελτίο τύπου του Υπουργείου Άμυνας -δεν είναι δικά μου λόγια, το Υπουργείο Άμυνας το λέει- αναμένεται να οδηγήσει σε υψηλά επίπεδα αμυντικών δαπανών μετά το 2026 και μέχρι το 2036; Άρα, τι θα κάνετε; Θα αυξήσετε τις ήδη υψηλότατες αμυντικές δαπάνες, θα μας χρεώσετε και άλλο και θα χρησιμοποιήσετε για τέσσερα χρόνια τη ρήτρα διαφυγής. Τι θα γίνει μετά τα τέσσερα χρόνια; Μετά που οι αμυντικές δαπάνες θα υπολογίζονται και θα προσμετρώνται και πάλι στο δημοσιονομικό έλλειμμα, πώς θα καλυφθεί αυτό το έλλειμμα; Από πού θα κόβονται δαπάνες, για να πηγαίνουν στην ξέφρενη κούρσα των υπερεξοπλισμών;

Αυτό το οποίο κάνετε -και είναι απολύτως σαφές- είναι ότι δεσμεύετε και υποθηκεύετε το μέλλον και της ελληνικής κοινωνίας, αλλά και την πολιτική οποιασδήποτε μελλοντικής κυβέρνησης, για να μπορεί ο κ. Μητσοτάκης να παίζει τα παιχνίδια του με το λόμπι της πολεμικής βιομηχανίας. Αυτό κάνετε!

Για να είμαστε ειλικρινείς, κυρίες και κύριοι συνάδελφοι, και να λέμε τα σύκα σύκα και τη σκάφη σκάφη, η ρήτρα διαφυγής θα φέρει και νέα λιτότητα. Τα 800.000.000.000 ευρώ του προγράμματος ReArm Europe δεν είναι νέο χρήμα. Είναι ανακατεύθυνση υφισταμένων πόρων.

(Χειροκροτήματα από την πτέρυγα της Νέας Αριστεράς)

Είναι κόψιμο πόρων από το κοινωνικό κράτος, από τα σχολεία, από τα νοσοκομεία, από τις πολιτικές για τη στήριξη του κόσμου της εργασίας. Είναι βεβαίως και νέα δάνεια.

Δεν είναι, όμως, η λύση. Δεν είναι μονόδρομος για τα πολύ μεγάλα στρατηγικά, οικονομικά, αναπτυξιακά και θεσμικά αδιέξοδα που αντιμετωπίζει σήμερα η Ευρωπαϊκή Ένωση. Είναι ζήτημα πολιτικής επιλογής. Είναι ζήτημα του τι επιλογή θα κάνουμε ως πολιτικό σύστημα και ακόμα περισσότερο ως κοινωνία, αν θα επιτρέψουμε να βυθίζεται η κοινωνική πλειοψηφία στη φτώχεια για να αγοράζουμε πανάκριβα υπερεξοπλισμούς ή αν θα αντισταθούμε στη στρατιωτικοποίηση, στην πολεμική οικονομία που θέλει πόλεμο για να παράγει κέρδη ή αν θα αγωνιστούμε για την ειρήνη και για την κοινωνική δικαιοσύνη.

Καμιά διεθνής συλλογική συνεργασία για την προστασία των θαλασσών, όπως προβλέπει η σύμβαση που συζητάμε σήμερα, δεν μπορεί να υπάρξει χωρίς ειρηνική διαχείριση των διαφορών. Είδαμε την επίδραση που είχε ο πόλεμος της Ουκρανίας στο ευρωπαϊκό green deal. Οδήγησε στην επιβράδυνσή του, αν όχι στην ουσιώδη πλέον ανατροπή της πολιτικής για το green deal. Βλέπουμε την επίπτωση που έχει η εκλογή Τραμπ στην υπονόμευση των διεθνών οργανισμών και του διεθνούς δικαίου.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Να το πούμε, λοιπόν, καθαρά. Κυρίες και κύριοι συνάδελφοι, κυρίες και κύριοι της Κυβέρνησης, δεν μπορεί να υπάρξει περιβαλλοντική προστασία, όταν o ορίζοντας είναι η πολεμική οικονομία, Δεν μπορεί να υπάρξει διεθνής συνεργασία, πολιτική για την ειρήνη, έμφαση στη διπλωματία, όταν o ορίζοντας είναι οι εξοπλιστικές δαπάνες και το ReArm.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι επτά μαθήτριες και μαθητές και πέντε συνοδοί εκπαιδευτικοί από το 2ο Δημοτικό Σχολείο Νέας Αλικαρνασσού Ηρακλείου και δεκατέσσερις μαθητές και μαθητές και δύο συνοδοί εκπαιδευτικοί από το 5ο Δημοτικό Σχολείο Νέας Αλικαρνασσού Ηρακλείου.

Σας καλωσορίζουμε στη Βουλή.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Πρόεδρος της Κοινοβουλευτικής Ομάδας του κόμματος Σπαρτιάτες κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρίες και κύριοι συνάδελφοι, βασικά ήθελα να μιλήσω χθες, αλλά κάποιοι έχουν την πρωτοκαθεδρία εδώ και δυστυχώς, πέρασε η ώρα και επειδή δεν ήθελα να επιβαρύνω και τους άλλους συναδέλφους Βουλευτές που ήθελαν να μιλήσουν, προτίμησα να μη μιλήσω.

Ακούστηκαν περίεργα πράγματα χθες. Ούτε λίγο πολύ, κατηγόρησαν και τον Υπουργό Άμυνας, τον κ. Δένδια, ότι συμπορεύεται με τους Σπαρτιάτες και δεν είναι καλό αυτό. Δεν υπάρχει καμία συμπόρευση. Είναι μια κοινή γραμμή και εμείς οι Σπαρτιάτες στηρίζουμε το σχέδιο για την ανασυγκρότηση της πολεμικής μας βιομηχανίας και τον εξοπλισμό των Ενόπλων Δυνάμεων της χώρας. Βέβαια, αυτά τα λένε η αριστερή πλευρά από εδώ και κυρίως, η Νέα Αριστερά και βέβαια, μας κατηγόρησαν ότι υποστηρίζουμε και το Ισραήλ. Βεβαίως υποστηρίζουμε το Ισραήλ και αρνούμαστε αυτές τις ανοησίες, τις οποίες κατά καιρούς λένε και ακούστηκαν και χτες, ακούστηκαν και σήμερα. Θεωρούμε το Ισραήλ έναν στρατηγικό εταίρο που τη δεδομένη στιγμή…

**ΚΩΝΣΤΑΝΤΙΝΟΣ ΜΠΑΡΚΑΣ:** …(Δεν ακούστηκε)

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Μην κουνάτε το κεφάλι, συνάδελφε. Δεν πειράζει, άποψή μου είναι. Αυτά που λέτε εσείς δεν είναι κάτι το θέσφατο και πρέπει να ακολουθούμε τη δική σας γραμμή. Έτσι είναι. Εμείς έτσι νιώθουμε, έτσι λέμε και έτσι πράττουμε.

Στηρίζουμε, λοιπόν, το Ισραήλ -είναι στρατηγικός εταίρος- και όχι την Παλαιστίνη.

Αναφέρεστε πολλές φορές στη γενοκτονία των Παλαιστινίων και όλα αυτά τα γραφικά, θα έλεγα. Κανένας νοήμων άνθρωπος δεν θέλει τον πόλεμο, ειδικά όταν σκοτώνονται άμαχοι και ειδικά όταν σκοτώνονται παιδιά. Αυτό είναι τραγικό από μόνο του. Ούτε εμείς το θέλουμε αυτό.

Από την άλλη, όμως, κόπτεστε για τη γενοκτονία των Παλαιστινίων, αλλά δεν έχετε κάνει μία αναφορά στη Χαμάς. Σας θυμίζει τίποτα η Χαμάς; Ξέρετε τι είναι η Χαμάς; Μια τρομοκρατική οργάνωση που δεν αφήνει τίποτα όρθιο. Για τα θύματα στο Ισραήλ είπε κανένας άνθρωπος τίποτα; Καμία αναφορά δεν έχετε κάνει. Επί δεκαετίες όλοι αυτοί της Χαμάς και μέρος του παλαιστινιακού λαού ανατινάζονται μέσα στο Ισραήλ, διαλύουν αυτοκίνητα, κινηματογράφους, καταστήματα, δεν αφήνουν κανένα ζωντανό, κομμάτια υπάρχουν σε όλους τους δρόμους. Γιατί κανένας δεν έχει κάνει αναφορά; Αυτοί δεν είναι άνθρωποι; Αυτοί δεν έχουν οξυγόνο;

Επίσης, εμείς οι Σπαρτιάτες πιστεύουμε ότι ως Έλληνες, ως κράτος και ως έθνος πρέπει να έχουμε σημαντικές συμμαχίες, ούτως ώστε να μπορεί τη δεδομένη στιγμή, όταν έχουμε έναν αντίπαλο πολύ δυνατό απέναντι των εκατό εκατομμυρίων και εμείς είμαστε μόνο δέκα εκατομμύρια, κάποια στιγμή να συνδράμει. Αν κάνουμε στρατηγική -που δεν υπάρχει στρατηγική- συμμαχία με το Ισραήλ, ποιος θα έρθει εδώ να μας βοηθήσει; Το Ισραήλ; Εδώ δεν μπορείτε εσείς οι ίδιοι της Αριστεράς να βοηθήσετε αυτό το κράτος. Υπάρχει αντεθνική δράση. Το έχουμε καταγγείλει πολλές φορές και το καταγγέλλω και σήμερα. Ξέρουμε ότι αν συμβεί κάτι, εσείς θα είστε στα μετόπισθεν και η δράση σας θα είναι αντεθνική.

Επειδή σας έχω καταγγείλει πάρα πολλές φορές, με «στολίζετε» με διάφορα κοσμητικά. Μάλιστα, με έχετε αναβαθμίσει, μου έχετε δώσει γαλόνια, με έχετε πει συνταγματάρχη, με έχετε πει χουντικό, με έχετε πει ταγματασφαλίτη και άλλα τέτοια χαριτωμένα. Εγώ, όμως, δεν καταλαβαίνω τίποτα. Σας καταγγέλλω πολλές φορές, σας έχω καταγγείλει και θα συνεχίσω με αμείωτη ένταση να σας καταγγέλλω. Όμως, δεν είμαι μόνο εγώ. Υπάρχουν και σοβαροί άνθρωποι ακόμα εκεί έξω που σας καταγγέλλουν για αντεθνική δράση.

Υπάρχει αυτό το δημοσίευμα εδώ -καλό θα είναι να το δει και το Υπουργείο των Εξωτερικών- που λέει «Νέα προδοσία από Φερχάτ και Ζεϊμπέκ». Πριν από λίγες ημέρες υπήρχε αυτό το δημοσίευμα, αλλά βέβαια κράτησα μόνο αυτό, γιατί υπάρχουν πάρα πολλά αυτού του τύπου δημοσιεύματα, τα οποία δείχνουν ότι δεν κινείστε προς την εθνική κατεύθυνση.

Αξίζει, όμως, να διαβάσω το συγκεκριμένο άρθρο, που έχει πολύ μεγάλη σημασία. Το άρθρο της «Δημοκρατίας» μιλάει για νέα καμώματα και αντεθνική δράση από Φερχάτ και Ζεϊμπέκ, τους δύο μουσουλμάνους Βουλευτές της Νέας Αριστεράς, που υπέβαλαν τα τουρκικά σέβη τους σε αντιπρόσωπο του Ερντογάν. Ακόμα μια φορά οι μουσουλμάνοι Βουλευτές της Νέας Αριστεράς επιδόθηκαν σε ύποπτες και προκλητικές συναντήσεις με τούρκους αξιωματούχους -το περιεχόμενο, βέβαια, είναι ασαφές, αλλά όλοι γνωρίζουμε περί τίνος πρόκειται- προκαλώντας εύλογες αντιδράσεις.

Ειδικότερα, αμφότεροι εθεάθησαν στη συνάντηση που πραγματοποιήθηκε την Τετάρτη 23 Απριλίου στην Ένωση Τουρκικής Νεολαίας Κομοτηνής, με τον Αντιπρόεδρο -προσέξτε- Εξωτερικών Υποθέσεων του κόμματος Ερντογάν AKP, Μπουράκ Σαρμάν. Η εξέλιξη αυτή έρχεται να αναζωπυρώσει τον προβληματισμό για τον ρόλο των δύο στελεχών της Νέας Αριστεράς, καθώς η πρόσφατη συμμετοχή τους στην τουρκική εκδήλωση προστίθεται σε μια παρατεταμένη αμφιλεγόμενη δράση τους, ενώ συνεχίζεται απροκάλυπτα το πάρε-δώσε με την Άγκυρα.

Ειδικότερα δε, ήταν η πρώτη φορά που οι συγκεκριμένοι Βουλευτές του Ελληνικού Κοινοβουλίου επιβεβαιώνουν τη στενότατη σχέση που διατηρούν προς όφελός τους με το σύστημα που έχει στηθεί στη Θράκη από το τουρκικό προξενείο, το οποίο επιλέγει συχνά-πυκνά να προωθεί της προπαγάνδα της η Άγκυρα, σε μια ακριτική περιοχή, με έντονο βεβαίως εθνικό βάρος.

Οι δύο Βουλευτές πριν από λίγες εβδομάδες είχαν παρευρεθεί σε δείπνο σε κατάστημα στον Ίασμο μαζί με ψευτομουφτήδες Σερίφ και Τράμπα, συμμετέχοντας και τότε στην αποκαλούμενη «Ανωτάτη Συμβουλευτική Επιτροπή Τουρκικής Μειονότητας Δυτικής Θράκης», η οποία βεβαίως να πούμε ότι λειτουργεί άτυπα και παράνομα από το 1980, επί σαράντα πέντε χρόνια. Και θα ήθελα να το ακούει αυτό το Υπουργείο Εξωτερικών, που δεν κάνει τίποτα.

Επίσης, κατά την επίσκεψη Ερντογάν στην Αθήνα, οι δύο μουσουλμάνοι Βουλευτές είχαν σπεύσει να υποβάλουν τα σέβη τους στον πολυχρονεμένο πασά». Αυτό το είχα καταγγείλει εγώ πάρα πολλές φορές εδώ και όπως σας είπα, με «στολίζουν» με διάφορα κοσμητικά επίθετα.

Υπενθυμίζεται ότι έχει αρθεί η βουλευτική ασυλία του Φερχάτ πρόσφατα με συντριπτικό αποτέλεσμα, ώστε να δικαστεί, έπειτα από μήνυση του Νίκου Αρβανίτη, που παλεύει μόνος του στη Θράκη.

Ο Αντιπρόεδρος, λοιπόν, των Εξωτερικών Υποθέσεων του AKP δεν δίστασε να ευχαριστήσει ιδιαίτερα τα μέλη της συμβουλευτικής για την πίστη, την αποφασιστικότητα και την προσπάθεια που έδειξαν εντελώς οικειοθελώς για να κρατήσουν ζωντανούς τους συγγενικούς μας δεσμούς.

Δηλαδή, για να καταλάβω, έχουμε συγγενικούς δεσμούς με τους Τούρκους, που υπονομεύουν διαρκώς το ελληνικό έθνος; Από τις αποκαλυπτικές αυτές δηλώσεις, αλλά και από τις αλλεπάλληλες συναντήσεις προκύπτουν συγκεκριμένα ερωτήματα, στα οποία καλούνται οι δύο Βουλευτές, αλλά και το κόμμα τους να δώσουν άμεσες και συγκεκριμένες απαντήσεις.

Και δεν έφταναν όλα αυτά, αλλά είχαμε και νέα αίσχη από τον γνωστό Ροζάκη, που λέει ότι δεν είναι ρεαλιστικός ο Θαλάσσιος Χωροταξικός Σχεδιασμός και επανερχόμαστε -λέει- στη λύση πλήρους αποκλεισμού της Τουρκίας. Έγραψε πρόσφατα σε άρθρο του.

Ακούστε. Όλα αυτά υποδηλώνουν ότι όχι μόνο υπάρχει «πέμπτη φάλαγγα» στην Ελλάδα και δρα εναντίον των εθνικών συμφερόντων, αλλά αυτή η «πέμπτη φάλαγγα» είναι και στα καλύτερά της, όταν έχει μια Κυβέρνηση και ένα Υπουργείο Εξωτερικών που κυριολεκτικά κοιμάται. Δεν γίνονται αυτά τα πράγματα!

Αυτά τα πράγματα, κυρίες και κύριοι συνάδελφοι, μόνο στην Ελλάδα γίνονται!

Πριν από λίγες ημέρες, μας ήρθε απάντηση σε ένα υπόμνημα που κάναμε πέρυσι, στις 5 Ιουλίου, που κατέθεσε η Κοινοβουλευτική Ομάδα στην Εισαγγελία Αθηνών και το έστειλε, βέβαια, στην Εισαγγελία Ροδόπης. Είχαμε κάνει καταγγελία κατά του ανθελληνικού κόμματος ΚΙΕΦ. Βέβαια, το υπόμνημα απορρίφθηκε, όπως αντιλαμβάνεστε. Και εμείς, οι Σπαρτιάτες, δεν περιμέναμε και τίποτα καλύτερο!

Βέβαια, μέσα το υπόμνημα έχει και κάποιες ανακρίβειες. Λέει ότι το συγκεκριμένο κόμμα δεν προτρέπει στη βία. Έπρεπε, δηλαδή, να είναι βίαιο το κόμμα, να σπάει ή να προτρέπει σε βία, για να το ακυρώσουν.

Βέβαια, θα διαβάσω ένα κομμάτι που έγραψε μέσα σε αυτό το απαντητικό η Εισαγγελία Ροδόπης. Λέει ότι η Ελληνική Δημοκρατία, κατά την ως άνω συνταγματική επιταγή, αλλά και συμμορφούμενη προς τις θετικές υποχρεώσεις των κρατών, που απορρέουν από το άρθρο 17 της ΕΣΔΑ, έχει τη θετική υποχρέωση να μην επιτρέπει τη χρήση δικαιωμάτων πολιτικής συμμετοχής ενός κόμματος με σκοπό τη διάβρωση των φιλελεύθερων και δημοκρατικών θεσμών και οφείλει να αυτοπροστατεύεται κατά των συμπεριφορών οι οποίες, υπό την επίφαση και ψευδεπίγραφη μορφή της σύστασης πολιτικών κομμάτων, που η ίδια η δημοκρατία επιτρέπει για τη λειτουργία της, σκοπούν την κατάλυσή της.

Δηλαδή, αυτό το συγκεκριμένο κόμμα βγαίνει και λέει ότι είμαστε Τούρκοι και συνεργάζεται άμεσα με το τουρκικό προξενείο και τις τουρκικές μυστικές υπηρεσίες. Και επαναλαμβάνω ότι η Κυβέρνηση και το Υπουργείο Εξωτερικών δεν κάνουν τίποτα.

Το εν λόγω κόμμα, βέβαια, να θυμίσουμε ότι είναι το κόμμα που ίδρυσε το 1991 ο Αχμέτ Σαδίκ. Ο Αχμέτ Σαδίκ και τότε, ο ιδρυτής του κόμματος, δήλωνε ότι είναι Τούρκος.

Επίσης, ακούστε και κάτι ακόμα. Εγώ, ως Βασίλης Στίγκας, εγώ είμαι στα social media. Για οτιδήποτε ανεβάσω, οτιδήποτε γράψω μου έχουν ρίξει το προφίλ, μου βάζουν ποινές και διάφορα άλλα καλά πράγματα.

Στη συγκεκριμένη περίπτωση, τώρα, αν κάποιος μπει στη Βικιπαίδεια, θα δει το εξής: Κόμμα Ισότητας, Ειρήνης και Φιλίας, ΚΙΕΦ. Μάλιστα. Το κόμμα που ίδρυσε, όπως είπαμε, ο Σαδίκ το 1991, γράφει μέσα ακριβώς έτσι όπως σας το διαβάζω, ότι επιδιώκει την αναγνώριση εθνικής τουρκικής ταυτότητας για τη μουσουλμανική μειονότητα δυτικής Θράκης. Πώς το βλέπετε αυτό; Αυτό υπάρχει. Μπαίνει κόσμος και το διαβάζει.

Άρα, απροκάλυπτα θέλουν τη μουσουλμανική μειονότητα να την κάνουν τουρκική με το ζόρι. Άρα, αυτοί δεν σέβονται ούτε τη Συνθήκη της Λωζάνης ούτε τίποτα. Και εμείς, όπως είπαμε, κοιμόμαστε!

Την απαντητική επιστολή από την Εισαγγελία Ροδόπης την καταθέτω στα Πρακτικά, να υπάρχει, για να ξέρουμε και τι λέμε.

(Στο σημείο αυτό ο Πρόεδρος των Σπαρτιατών κ. Βασίλειος Στίγκας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς, οι Σπαρτιάτες, όμως, με αίσθημα βαθιάς εθνικής συνείδησης και αταλάντευτης αποφασιστικότητας, υψώνουμε τη φωνή αντίστασης απέναντι σε οποιαδήποτε υποχώρηση ή αμφισβήτηση της εθνικής μας κυριαρχίας.

Στέκομαι στις κατάπτυστες δηλώσεις Μητσοτάκη περί αποφυγής καβγά με την Τουρκία, εάν ερμηνευθούν ως ένδειξη κατευνασμού, που είναι, ή αδυναμίας, που και αυτό είναι. Αποτελούν επικίνδυνο ολίσθημα, που δεν συνάδει με την ιστορία, την αξιοπρέπεια και τα ζωτικά συμφέροντα του ελληνικού έθνους.

Όχι, κύριε Μητσοτάκη! Όποιος αποφεύγει καυγά με κάποιον που τον απειλεί συνεχώς να του πάρει το σπίτι, λέγεται ρίψασπις, βάζει την ουρά στα σκέλια και σηκώνεται και φεύγει. Συνεχώς φεύγετε σαν δαρμένο σκυλί, χωρίς καμία διάθεση να αντιπαρατεθείτε με την Τουρκία, έστω και σε λεκτικό επίπεδο, πόσω μάλλον δε για πολεμική αντιπαράθεση. Αυτό είναι ξεγραμμένο, είναι τελειωμένο, δεν υπάρχει καμία περίπτωση με αυτή την Κυβέρνηση.

Βεβαίως και εμείς, ως νοήμονες άνθρωποι, δεν επιθυμούμε τον πόλεμο, αλλά η ειρήνη που βασίζεται στην υποχώρηση και στον εξαναγκασμό είναι μια ψευδαίσθηση, μια παροδική ανακωχή, που οδηγεί μαθηματικά σε μελλοντικές επώδυνες συγκρούσεις. Η ιστορία, διδάσκαλος αμείλικτος, καταδεικνύει ότι η αδυναμία προκαλεί επιθετικότητα και η υποχωρητικότητα ενθαρρύνει την επεκτατικότητα.

Η Τουρκία, με μια διαρκώς κλιμακούμενη προκλητική ρητορική και μια σειρά παρανόμων μονομερών ενεργειών, αμφισβητεί ευθέως τα κυριαρχικά μας δικαιώματα και στο Αιγαίο και στην Ανατολική Μεσόγειο. Οι καθημερινές παραβιάσεις του εθνικού μας εναέριου χώρου, οι αμφισβητήσεις της ελληνικής υφαλοκρηπίδας, οι παράνομες έρευνες για γεωτρήσεις σε περιοχές της ελληνικής δικαιοδοσίας, αλλά και οι απειλές για την αμφισβήτηση της εθνικής κυριαρχίας και των ελληνικών νησιών δεν είναι μεμονωμένα περιστατικά, αλλά συνιστούν μια συντονισμένη και μεθοδευμένη στρατηγική δημιουργίας τετελεσμένων.

Σε αυτή την κρίσιμη συγκυρία η Ελλάδα δεν έχει την πολυτέλεια της αδράνειας ή της αμφιταλάντευσης. Η απάντησή μας πρέπει να είναι ηχηρή, ξεκάθαρη και απόλυτα αποφασιστική. Δεν πρόκειται να υποχωρήσουμε, ούτε να παραχωρήσουμε εκατοστό από τα εθνικά μας εδάφη. Δεν πρόκειται να διαπραγματευτούμε την εθνική μας κυριαρχία. Δεν πρόκειται να δεχθούμε κανέναν περιορισμό στα αναφαίρετα κυριαρχικά μας δικαιώματα που απορρέουν από το Διεθνές Δίκαιο.

Όμως, ποιος θα δώσει αυτή την ηχηρή απάντηση; Ο κ. Μητσοτάκης ή ο κ. Γεραπετρίτης που για δεύτερη φορά, κυρίες και κύριοι, έβαλαν την ουρά στα σκέλια και στο θέμα της ηλεκτρικής διασύνδεσης Κύπρου-Ελλάδας; Μόλις εχθές ανακοινώθηκε ότι θα κάνουν δική τους διασύνδεση το Ισραήλ με την Κύπρο. Και η Ελλάδα απέξω μέχρι να δώσει το οκ ο νέος σουλτάνος.

Ακόμα και για τα όσα είπε ο Ερντογάν στο παραλήρημά του στη φιέστα στα κατεχόμενα, όλοι στην από εδώ πλευρά έβαλαν ξανά φίμωτρο και δεν έβγαλαν άχνα. Ο Υπουργός Εξωτερικών αντί να απαντήσει ευθέως, απλά εξαφανίστηκε. Ο Πρωθυπουργός που είναι λαλίστατος στο TikTok, την έκανε με ελαφρά πηδηματάκια. Αλλά ξέρω! Προηγούνται των δηλώσεων αυτού του τύπου, «τα ήρεμα νερά στο Αιγαίο».

Στα ήρεμα νερά στο Αιγαίο, στον πάτο αυτών των νερών, είναι η αξιοπρέπεια της Ελλάδας. Είπε ο Ερντογάν ότι η Κύπρος είναι δική του γη και θα είναι για πολλούς αιώνες ακόμα. Να θυμίσουμε εμείς οι Έλληνες στον φαφλατά Ερντογάν ότι την Κύπρο δεν την πήρε με μάχη, δεν την πήρε με την αξία του, απλά τον βοήθησαν διάφοροι «σύμμαχοι» -σε εισαγωγικά- και Έλληνες προδότες. Δυστυχώς, στην ελληνική ιστορία πάντα είχαμε Εφιάλτες. Και δεν βρέθηκε ένας από το Υπουργείο Εξωτερικών να του πει ότι όσα σεράγια και να κάνει στην Κύπρο η πολεμική μας αεροπορία με ένα SCALP θα τα κάνει αμμοχάλικο. Αυτό πρέπει να πούμε στον κακομοίρη τον Ερντογάν.

Κάποιος, επίσης, να του πει ότι στο ελληνικό Αιγαίο ακόμα περιπολεί το πνεύμα του Κανάρη, και στον πάτο της θάλασσας είναι η τουρκική φρεγάτα και το κατάρτι, βεβαίως, που έπεσε στο κεφάλι του σφαγέα της Χίου, του Καρά Αλί. Στον πάτο του Αιγαίου είναι οι φρεγάτες που τις έκανε παλιοσίδερα ο μεγάλος μας ναύαρχος, ο Παύλος Κουντουριώτης. Αυτά να μην τα ξεχνάμε. Αυτά είναι γεγονότα. Και πρέπει και οφείλουμε να τα λέμε και να τα θυμίζουμε στους Τούρκους για να ξέρουν τι μπορούν να πάθουν.

Δεν θα πρέπει να τρέφουμε ψευδαισθήσεις και αυταπάτες. Μόνο με τη δύναμη των όπλων θα απελευθερωθεί η Κύπρος, γιατί τα περί δύο κρατών εμείς τα ακούμε βερεσέ. Απειλές και εκβιασμούς, Ερντογάν, μπορείς να κάνεις μόνο σε προσκυνημένους πολιτικούς, σε Σπαρτιάτες δεν περνάνε αυτά.

Η Ελλάδα διαθέτει ισχυρές και αξιόμαχες Ένοπλες Δυνάμεις, ικανές να υπερασπιστούν την εδαφική ακεραιότητα και την εθνική κυριαρχία της πατρίδας μας. Είμαστε έτοιμοι να αντιμετωπίσουμε οποιαδήποτε πρόκληση και να αποτρέψουμε οποιαδήποτε επιβουλή.

Οι Σπαρτιάτες καλούμε την πολιτική ηγεσία και ειδικά το δίδυμο Μητσοτάκη και Γεραπετρίτη να εγκαταλείψουν κάθε σκέψη υποχώρησης και κατευνασμού και να υιοθετήσουν μια εθνική στρατηγική, βασισμένη στην ισχύ, στην αποφασιστικότητα και στην αδιαπραγμάτευτη υπεράσπιση των εθνικών μας συμφερόντων. Η Ελλάδα πρέπει να στείλει ένα ξεκάθαρο ηχηρό μήνυμα στην Άγκυρα και σε ολόκληρη τη διεθνή κοινότητα. Η εθνική μας κυριαρχία είναι αδιαπραγμάτευτη, και κάθε προσπάθεια αμφισβήτησής της θα έχει πολύ σοβαρές συνέπειες.

Οι πρόγονοί μας με αυταπάρνηση και ηρωισμό υπερασπίστηκαν την πατρίδα μας από κάθε εισβολέα. Φέρουμε στις φλέβες μας το αίμα των ηρώων και στην ψυχή μας την ακατάβλητη βούληση για ελευθερία και ανεξαρτησία. Αυτό δεν μπορεί να το χωνέψει ο Ερντογάν. Δεν μπορεί να χωνέψει ότι οι εξαθλιωμένοι και σκλαβωμένοι Έλληνες επί τετρακόσια χρόνια, μέσα σε εκατό χρόνια από το 1821 όχι μόνο απελευθερωθήκαμε, αλλά κοντέψαμε να φτάσουμε και στην καρδιά του θηρίου, στην Άγκυρα. Για αυτό, λοιπόν, δεν πρόκειται να προδώσουμε την ιστορία μας και τις θυσίες των προγόνων μας.

Η Ελλάδα δεν είναι μια χώρα που φοβάται την αντιπαράθεση όταν διακυβεύονται τα ζωτικά της συμφέροντα. Είμαστε ένας λαός ειρηνόφιλος, αλλά ταυτόχρονα ένας λαός που γνωρίζει πώς να υπερασπιστεί την πατρίδα του με κάθε κόστος. Η κυριαρχία μας στα νησιά του Αιγαίου και σε κάθε σπιθαμή ελληνικής γης δεν αμφισβητείται. Βάσει του Διεθνούς Δικαίου και του Δικαίου της Θάλασσας, τα νησιά μας και η υφαλοκρηπίδα έχουν ΑΟΖ. Για αυτό, λοιπόν, ας γίνει ξεκάθαρο στους γείτονες ότι κάθε αμφισβήτηση αυτών των θεμελιωδών αρχών θα αποτελέσει πράξη πολέμου.

Ως Έλληνες οφείλουμε και εμείς οπωσδήποτε να ορίσουμε την κόκκινη γραμμή, η οποία σημαίνει αυτομάτως και casus belli. Οι Σπαρτιάτες διαμηνύουμε με τον πλέον κατηγορηματικό τρόπο ότι η Ελλάδα είναι έτοιμη και πρέπει να είναι έτοιμη για όλα. Δεν επιδιώκουμε, όπως είπαμε, την ένοπλη σύρραξη, αλλά, εάν προκληθούμε, θα πολεμήσουμε με σθένος, με αυταπάρνηση, όπως ακριβώς έκαναν οι πρόγονοί μας στις Θερμοπύλες, στον Μαραθώνα, στη Σαλαμίνα και όπου αλλού.

Η φλόγα της ελευθερίας καίει άσβεστη στις καρδιές μας και δεν θα επιτρέψουμε σε κανέναν δειλό να τη σβήσει. Στις κρίσιμες στιγμές της ιστορίας μας η ομοψυχία και η αποφασιστικότητα του λαού μας, όχι μόνο έσωσε τη χώρα μας από τους βαρβάρους, αλλά και όλοι μαζί γράψαμε χρυσές σελίδες ιστορίας.

Και σήμερα περισσότερο από ποτέ οφείλουμε να σταθούμε ενωμένοι και άγρυπνοι για την υπεράσπιση της πατρίδας μας. Μόνο ενωμένοι μπορούμε να αντιμετωπίσουμε αποτελεσματικά κάθε απειλή και να διασφαλίσουμε ένα μέλλον ειρήνης και ευημερίας για την πατρίδα μας και για τα παιδιά μας.

Η εθνική μας κυριαρχία δεν είναι παιχνίδι για διπλωματικούς ελιγμούς και επικύψεις. Είναι η ίδια υπόσταση του έθνους μας. Οι Σπαρτιάτες, πιστοί στις παραδόσεις του λαού μας και στην ιστορική μας κληρονομιά, δηλώνουμε απερίφραστα ότι θα σταθούμε στην πρώτη γραμμή του αγώνα για την υπεράσπιση της πατρίδας μας.

Γνωρίζουμε ότι έχουμε το δίκιο με το μέρος μας και ότι η διεθνής κοινότητα οφείλει να σταθεί στο πλευρό μας, απέναντι στην αδικία και στην παραβίαση του Διεθνούς Δικαίου. Και αν δεν μπορεί να σταθεί ή αν κάνει τα στραβά μάτια, τότε εμείς οι Έλληνες ξέρουμε πάρα πολύ καλά τι μπορούμε να κάνουμε.

Οι Σπαρτιάτες στέλνουμε ένα ηχηρό μήνυμα προς την Τουρκία και προς κάθε επίδοξο αμφισβητία της εθνικής μας κυριαρχίας. Η Ελλάδα είναι εδώ ισχυρή, αποφασισμένη να υπερασπιστεί κάθε σπιθαμή πάτριου εδάφους. Κάθε επιβουλή θα συντριβεί στην ατσάλινη βούληση του ελληνικού λαού. Η σιδερένια αποφασιστικότητα των Ελλήνων πρέπει να γίνει αντιληπτή άμεσα από την Τουρκία. Και αν δεν το καταλάβει, είμαστε εδώ για να της το υπενθυμίσουμε.

Και από εδώ και στο εξής θα πρέπει να στείλουμε ένα ξεκάθαρο μήνυμα στην Τουρκία: Όχι να τολμήσετε να πατήσετε ελληνικό έδαφος, αλλά με οποιονδήποτε τρόπο αμφισβητήσετε την εθνική μας κυριαρχία και τα κυριαρχικά μας δικαιώματα, να ξέρετε ότι εμείς οι Έλληνες, ενωμένοι, θα σας αντιμετωπίσουμε σαν να αποβιβάζεστε στον Μαραθώνα, θα σας αντιμετωπίσουμε σαν να προσπαθείτε να περάσετε τις Θερμοπύλες και θα σας αντιμετωπίσουμε σαν να περνάτε τα Δερβενάκια. Και ξέρετε πολύ καλά τι σημαίνουν Δερβενάκια. Το πάρτι που έστησε εκεί ο μεγάλος εθνεγέρτης Θεόδωρος Κολοκοτρώνης, μαζί με τον Νικηταρά και τον Παπαφλέσσα, σας έχει μείνει αξέχαστο. Και αν παρ’ ελπίδα το έχετε ξεχάσει, εμείς οι απόγονοι αυτών των ηρώων είμαστε εδώ για να σας το θυμίζουμε εις τους αιώνες των αιώνων, αμήν.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η Υφυπουργός Εξωτερικών κ. Αλεξάνδρα Παπαδοπούλου.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Ευχαριστώ, κύριε Πρόεδρε.

Κυρίες και κύριοι Βουλευτές, σήμερα η συνεδρίαση αφορά την «Κύρωση της συμφωνίας υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας».

Η Σύμβαση αυτή υιοθετήθηκε στη νέα Υόρκη στις 19 Ιουνίου του 2023 με ομοφωνία, μετά από μακροχρόνιες συζητήσεις και διαπραγματεύσεις στα Ηνωμένα Έθνη που διήρκεσαν από το 2004 ως το 2023 και χαιρετίστηκε από το σύνολο σχεδόν της διεθνούς κοινότητας σαν μια ιστορική συμφωνία.

Η συμφωνία άνοιξε προς υπογραφή στις 20 Σεπτεμβρίου του 2023 και μέχρι στιγμής την έχουν υπογράψει εκατόν δεκατρία κράτη και η Ευρωπαϊκή Ένωση, συμπεριλαμβανομένων όλων των κρατών-μελών της.

Για τη θέση σε ισχύ της συμφωνίας απαιτούνται εξήντα επικυρώσεις. Όργανα επικύρωσης έχουν καταθέσει μέχρι σήμερα είκοσι ένα κράτη μεταξύ των οποίων από τα κράτη-μέλη της Ευρωπαϊκής Ένωσης η Γαλλία, η Ισπανία και η Ελλάδα, εάν σήμερα κυρωθεί, που θα είναι το τρίτο ευρωπαϊκό κράτος-μέλος. Ο εν λόγω αριθμός αναμένεται να αυξηθεί σύντομα, καθώς και τα λοιπά κράτη-μέλη της Ευρωπαϊκής Ένωσης προτίθενται να καταθέσουν όργανο επικύρωσης στα Ηνωμένα Έθνη.

Ειδικά ως προς την Ευρωπαϊκή Ένωση σημειώνεται ότι αυτή έχει συνομολογήσει τη συμφωνία με την απόφαση του Συμβουλίου της Ευρωπαϊκής Ένωσης του 2024. Ήδη την 28η Μαΐου που είναι το όριο, για να κατατεθούν τα όργανα επικύρωσης, όσα κράτη-μέλη της Ευρωπαϊκής Ένωσης θα έχουν μέχρι τότε ολοκληρώσει την κυρωτική διαδικασία καθώς και η ίδια η Ευρωπαϊκή Ένωση, θα καταθέσουν από κοινού το όργανο επικύρωσης στο Γραφείο Διεθνών Συμβάσεων των Ηνωμένων Εθνών. Μετά κάθε κράτος θα καταθέτει από μόνο του.

Επιπρόσθετα στο πλαίσιο της τρίτης Διάσκεψης των Ηνωμένων Εθνών για τους Ωκεανούς -η οποία θα λάβει χώρα στη Νίκαια της Γαλλίας από 9 έως 13 Ιουνίου- στις 9 Ιουνίου θα γίνει η τελετή κατάθεσης οργάνων επικύρωσης για όσα κράτη-μέλη των Ηνωμένων Εθνών θα επιθυμούσαν να προβούν σε σχετική κατάθεση στο πλαίσιο της διάσκεψης.

Η χώρα μας έλαβε στο πλαίσιο της Ευρωπαϊκής Ένωσης ενεργό μέρος στις διαπραγματεύσεις με δεδομένο το έντονο ενδιαφέρον της για την προστασία του θαλάσσιου περιβάλλοντος αλλά και τον χαρακτήρα της εν λόγω συμφωνίας ως εφαρμοστική συμφωνία της Σύμβασης για το Δίκαιο της Θάλασσας, τον σεβασμό και την πιστή τήρηση της οποίας παγίως υποστηρίζουμε.

Η χώρα μας μετέχει μαζί με πενήντα δύο κράτη και την Ευρωπαϊκή Ένωση στη συμμαχία υψηλών προσδοκιών για τη συμφωνία, η οποία παρότρυνε όλα τα κράτη να προβούν σε ολοκλήρωση της διαπραγμάτευσης και σε υιοθέτηση της συμφωνίας και αναμένεται η δραστηριοποίηση αυτής της ομάδας και κατά τη Σύνοδο της Νίκαιας για την προώθηση της θέσης σε ισχύ της συμφωνίας. Από αυτό φαίνεται πόση μεγάλη σημασία αποδίδουμε.

Αντικείμενο της συμφωνίας είναι η προστασία της θαλάσσιας βιοποικιλότητας σε περιοχές πέραν της εθνικής δικαιοδοσίας, δηλαδή στην ανοικτή θάλασσα και στον διεθνή βυθό. Σημειώνουμε, στον θαλάσσιο βυθό των ωκεανών πέραν του εξωτερικού ορίου της υφαλοκρηπίδας. Ιδιαίτερη σημασία έχει εν προκειμένω το γεγονός ότι η συμφωνία δεν συνομολογήθηκε ως αυτοτελής περιβαλλοντική σύμβαση, αλλά ως συμφωνία εφαρμογής της Σύμβασης για το Δίκαιο της Θάλασσας.

Σύμφωνα δε με το άρθρο 5 παράγραφος 1 αυτής, η συμφωνία θα ερμηνεύεται και θα εφαρμόζεται εντός του πλαισίου της Σύμβασης για το Δίκαιο της Θάλασσας και με τρόπο που συνάδει με τις διατάξεις της. Η εν λόγω ρύθμιση επιβεβαιώνει τον κομβικό ρόλο της Σύμβασης για το Δίκαιο της Θάλασσας ως το νομικό πλαίσιο εντός του οποίου πρέπει να διενεργούνται όλες οι χρήσεις της θάλασσας. Επιπρόσθετα, στο άρθρο 2 ορίζεται ότι γενικός σκοπός της συμφωνίας είναι η διασφάλιση της διατήρησης και της βιώσιμης χρήσης της θαλάσσιας βιοποικιλότητας σε περιοχές πέραν της εθνικής δικαιοδοσίας επί του παρόντος και μακροπρόθεσμα μέσω της αποτελεσματικής εφαρμογής των σχετικών διατάξεων της Σύμβασης του Δικαίου της Θάλασσας και της περαιτέρω διεθνούς συνεργασίας και συντονισμού.

Ειδικότερα η συμφωνία ρυθμίζει τέσσερις βασικές θεματικές ενότητες: Το καθεστώς πρόσβασης και χρήσης των θαλάσσιων γενετικών πόρων, συμπεριλαμβανομένου του δικαίου και ισότιμου καταμερισμού των οφελών, τη θέσπιση περιοχικών μέτρων διαχείρισης συμπεριλαμβανομένων των θαλάσσιων προστατευόμενων περιοχών, τη διενέργεια εκτίμησης περιβαλλοντικών επιπτώσεων και την ανάπτυξη ικανοτήτων και τη μεταφορά θαλάσσιας τεχνολογίας.

Ως προς το καθεστώς πρόσβασης και χρήσης των θαλάσσιων γενετικών πόρων, η συμφωνία προβλέπει μεταξύ άλλων ότι η συλλογή τους σε περιοχές πέραν της εθνικής δικαιοδοσίας θα υπόκειται σε προηγούμενη γνωστοποίηση στον αυτοματοποιημένο μηχανισμό ανταλλαγής πληροφοριών της συμφωνίας. Ως προς τη θέσπιση περιοχικών μέτρων διαχείρισης συμπεριλαμβανομένων των θαλάσσιων προστατευόμενων περιοχών σημειώνεται ότι η διάσκεψη των συμβαλλομένων μερών μπορεί, σε συνέχεια σχετικής πρότασης και συναφούς προσχεδίου διαχείρισης, είτε να λαμβάνει αποφάσεις σχετικά με τη θέσπιση περιοχικών μέτρων διαχείρισης θαλάσσιων προστατευόμενων περιοχών και συναφή μέτρα, είτε να λαμβάνει αποφάσεις σχετικά με μέτρα που συνάδουν με εκείνα που έχουν θεσπιστεί από συναφείς παγκόσμιους και περιφερειακούς οργανισμούς και συμβάσεις σε συνεργασία και συντονισμό με αυτούς ή είτε όταν τα προτεινόμενα μέτρα εμπίπτουν στην αρμοδιότητα άλλων παγκόσμιων ή περιφερειακών οργανισμών, να υποβάλλει συστάσεις στα μέρη της συμφωνίας και σε παγκόσμιους και περιφερειακούς οργανισμούς για την προώθηση της θέσπισης συναφών μέτρων μέσω αυτών των οργανισμών, σύμφωνα με τις αντίστοιχες εντολές τους.

Ως προς τη διενέργεια εκτίμησης των περιβαλλοντικών επιπτώσεων για δραστηριότητες στα διεθνή ύδατα, οι οποίες είναι πιθανόν να προκαλέσουν σημαντική ρύπανση ή ουσιώδεις και επιβλαβείς μεταβολές στο θαλάσσιο περιβάλλον, σημειώνεται ότι αυτή θα διενεργείται από το κράτος στη δικαιοδοσία ή τον έλεγχο του οποίου υπάγεται η δραστηριότητα, το οποίο και θα υιοθετεί την απόφαση περιβαλλοντικής αδειοδότησης.

Θα ήθελα να αναφερθώ σε ένα, δύο ζητήματα τα οποία ετέθησαν κατά τη διάρκεια της συζήτησης. Ένα ερώτημα ήταν κατά πόσον ενδέχεται να επηρεαστούν η ναυτιλία ή η αλιεία από τις ρυθμίσεις εφαρμοστικής συμφωνίας. Η απάντηση είναι αρνητική με την εξαίρεση τυχόν περιοριστικών μέτρων, που ενδέχεται να ληφθούν σε επιλεγμένες θαλάσσιες προστατευόμενες περιοχές σε συνεργασία με τους συναφείς παγκόσμιους και περιφερειακούς οργανισμούς.

Οι ως άνω διατάξεις σε συνδυασμό με τη γενική ρήτρα του άρθρου 5 της συμφωνίας, σύμφωνα με την οποία κατά την ερμηνεία και εφαρμογή της συμφωνίας δεν θα υποβαθμίζονται οι συναφείς οργανισμοί και θα προάγεται η συνεργασία μαζί τους, διαφυλάσσουν τον ρυθμιστικό και πρωτεύοντα ρόλο του IMO στα θέματα ναυτιλίας αλλά και τον ρόλο των περιοχικών μηχανισμών αλιείας όπως η Γενική Επιτροπή Αλιείας για τη Μεσόγειο.

Επιπλέον, σημειώνεται ότι οι διατάξεις της συμφωνίας οι οποίες αφορούν στη συλλογή θαλάσσιων γενετικών πόρων, δεν εφαρμόζονται σε αλιευτικές δραστηριότητες.

Ένα άλλο σημείο το οποίο τέθηκε είναι κατά πόσον η Τουρκία θα μπορούσε να κηρύξει μονομερώς θαλάσσιες προστατευόμενες περιοχές στα διεθνή ύδατα, τα υπερκείμενα στην υφαλοκρηπίδα. Αυτό δεν μπορεί να γίνει. Μόνο τα κράτη-μέλη, η συνέλευση των συμβαλλομένων μερών μπορεί να προβεί σε μια τέτοια ανακήρυξη με ομοφωνία σύμφωνα με τις διαδικασίες των άρθρων 22 και 23 της συμφωνίας. Ορισμένα από τα υπόλοιπα θέματα είχαν ήδη απαντηθεί κατά τη διάρκεια της συζήτησης στην αρμόδια επιτροπή.

Κύριε Πρόεδρε, κυρίες και κύριοι Βουλευτές, η υιοθέτηση της εν λόγω συμφωνίας έρχεται σε μια στιγμή κατά την οποία οι καταστροφικές επιπτώσεις από την κλιματική κρίση δεν αποτελούν πλέον ένα επιστημονικό σενάριο αλλά ζοφερή πραγματικότητα και η υπερθέρμανση του πλανήτη αλλάζει ριζικά τους ωκεανούς. Η θερμοκρασία και η οξύτητα αυξάνονται, ενώ μειώνεται η περιεκτικότητα σε οξυγόνο και η στάθμη της θάλασσας ανεβαίνει πολύ ταχύτερα από το αναμενόμενο. Οι επιπτώσεις αυτού του μεταβαλλόμενου περιβάλλοντος είναι καταστροφικές για τα ευάλωτα θαλάσσια οικοσυστήματα. Υπό το φως των ανωτέρω και με τις διασφαλίσεις που προσφέρει η συμφωνία, ευελπιστούμε ότι η θέση διεθνώς σε ισχύ και η συνακόλουθη εφαρμογή της κυρούμενης συμφωνίας, θα αποδειχθεί καταλύτης για την προστασία της θαλάσσιας βιοποικιλότητας σε περιοχές πέραν της εθνικής δικαιοδοσίας και την αναστροφή της φθίνουσας πορείας της κατάστασης των ωκεανών, οι οποίοι καλύπτουν το 70% της επιφάνειας της Γης και αποτελούν το 95% της βιόσφαιρας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι τέσσερις μαθήτριες και μαθητές και τρεις συνοδοί εκπαιδευτικοί από το 2ο Δημοτικό Σχολείο Σούδας Χανίων.

Η Βουλή σάς καλωσορίζει! Καλωσορίζουμε τα παιδιά και τους δασκάλους.

(Χειροκροτήματα απ’ όλες τις πτέρυγες της Βουλής)

Κηρύσσεται περαιωμένη συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας».

Προχωρούμε στην ψήφιση επί της αρχής, των άρθρων και του συνόλου του σχεδίου νόμου και η ψήφισή τους θα γίνει χωριστά.

Η ψηφοφορία περιλαμβάνει την αρχή του νομοσχεδίου, τρία άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |

ΑΛΛΑΓΗ ΣΕΛΙΔΑΣ

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Εξωτερικών: «Κύρωση της Συμφωνίας υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 128α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 13.07΄ λύεται η συνεδρίαση για αύριο, ημέρα Παρασκευή 9 Μαΐου 2025, και ώρα 9.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση της υπ’ αριθμ. 3/4-11-2024 επερώτησης του ανεξάρτητου Βουλευτή κ. Μιχαήλ Χουρδάκη προς τους Υπουργούς Εθνικής Οικονομίας και Οικονομικών και Ανάπτυξης και β) συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**